text:
[ནང་དོན་གནད་བསྡུས།] རྩོམ་འདིར་པཎ་ཆེན་བཅུ་པ་ཆེན་མོས་བོན་ལ་གཟིགས་ཕྱོགས་གང་ཡོད་པར་གཙོ་བོར་བྱས་ནས་གླེང་ཡོད་པ་མ་ཟད། པཎ་ཆེན་སྐུ་ཕྲེང་གོང་མ་མང་པོ་ཞིག་ཀྱང་བོན་དང་འབྲེལ་བ་ཇི་ལྟར་བྱུང་བ་དང་ཇི་ལྟར་གཟིགས་པ་སོགས་བཤད་ཡོད་པས། ཀུན་གཟིགས་པཎ་ཆེན་བཅུ་པ་ཆེན་མོ་གཙོས་པའི་བོད་ཀྱི་བླ་ཆེན་ཁག་ཅིག་གིས་བོན་ལ་གཟིགས་ཕྱོགས་སམ་འབྲེལ་བ་ཇི་ལྟར་བྱུང་ཡོད་རོབ་ཙམ་བརྗོད་པའི་རྩོམ་ཞིག་རེད༑
[བརྡ་ཆད་གཙོ་བོ།] པཎ་ཆེན། བཅུ་པ་ཆེན་མོ། བོན།
དུས་རབས་བཅུ་བཞི་པའི་ནང་དུ་ཤར་རྒྱལ་མོ་རོང་དང་མདོ་སྨད་ཙོང་ཁའི་ཡུལ་ནས་བོད་གངས་ཅན་གྱི་ལྗོངས་ཆེན་པོའི་ཤེས་རིག་ལ་འོད་མདངས་གཞན་བས་བླ་མེད་ཅིག་སྐྲུན་མྱོང་མཁན་གྱི་སྐྱེས་བུ་ཆེན་པོ་གཉིས་ཡུལ་དབུས་གཙང་དུ་གྲྭ་སར་ཕེབས༑ སྐྱེ་བུ་དེ་གཉིས་ཀྱི་མཚན་ལ་ཕྱིས་སུ་མཉམ་མེད་ཤེས་རབ་རྒྱལ་མཚན་དང་ཙོང་ཁ་པ་བློ་བཟང་གྲགས་པ་ཞེས་སུ་གྲགས་པ་གཉིས་ཡིན༑ སྐབས་དེར་ཆ་རྐྱེན་སོགས་གང་ཐད་ནས་ཞན་པོ་ཡིན་པ་མ་ཟད་ཁོང་གཉིས་ཀྱི་དགུང་ལོ་ཡང་ཤིན་ཏུ་ཆུང་སྟེ། དེང་དུས་ཀྱི་འཕྲུལ་ཆས་རིགས་ནི་ལྟ་ཅི། མགྱོགས་གོམ་ལག་བདེ་བའི་རྟ་ཕོ་ཞིག་ཀྱང་མེད་པར། མཉམ་མེད་ཤེས་རབ་རྒྱལ་མཚན་ནི་ཤར་རྒྱལ་མོ་རོང་ནས་དབུས་གཙང་གི་ཕྱོགས་སུ་སྤྱི་ལོ༡༣༧༢ལོར་རྐང་གོམ་པས་ས་དོག་མོ་འདོམ་ལ་འཇལ་ནས་ཕེབས་ཤིང་། སྐབས་དེར་ཁོང་ནི་དགུང་ལོ་བཅུ་བདུན་ཙམ་ཡིན༑ དེ་བཞིན་རྗེ་ཙོང་ཁ་པ་ཡང་སྤྱི་ལོ༡༣༧༤ལོར་དབུས་གཙང་གི་ཕྱོགས་སུ་ཕེབས་པས་སྐབས་དེར་ནི་ཁོང་དགུང་ལོ་བཅོ་བརྒྱད་ཡིན་ཞེས་གྲགས་སོ།། ཁོང་རྣམ་གཉིས་ཕ་ཡུལ་དང་རང་ཡུལ་ནས་ཐོན་དུས་སོགས་མི་འདྲ་ན་ཡང་མཐར་དབུས་གཙང་གི་གདན་ས་གྲགས་ཅན་ར་བསྟོད་བདེ་བ་ཅན་དང་། གསང་ཕུ་ནེའུ་ཐོག་སོགས་སུ་སློབ་གཉེར་མཉམ་དུ་མཛད་མྱོང་ཡོད་པ་ཚོད་དཔག་བྱེད་ཆོག་པ་ཡིན༑ ཡིན་ན་ཡང་ཁོང་གཉིས་ཀྱི་རྣམ་ཐར་ཇི་སྙེད་ཅིག་མཆིས་པ་དག་ལས་ཁོང་རྣམ་གཉིས་དངོས་སུ་ཐེངས་གཅིག་ཙམ་ལས་འཕྲད་མྱོང་མེད་པའི་བཟོ་འདྲ་བསྟན་ན་ཡང་། དོན་དུ་ཐེངས་མང་འཕྲད་པ་མ་ཟད་སློབ་གཉེར་དགོན་སྡེ་གཅིག་ལ་བགྱིས་མྱོང་ཡོད་པའང་སྐབས་དེའི་གནས་སྟངས་དང་རྣམ་ཐར་གྱི་གསེང་བར་ནས་མཐོང་ཐུབ༑ ཡིན་ན་ཡང་སྐབས་འདིར་བཤད་བྱ་ནི་དེ་དག་མིན་པས་ཐེངས་གཅིག་ཙམ་རང་ལས་ཐུག་འཕྲད་མ་མྱོང་བར་བཤད་ཀྱང་སྐབས་དོན་གྱི་བརྗོད་བྱ་མི་སྒྲིབ་པས་བཞག་གོ།།
ཁོང་གཉིས་ཐེངས་གཅིག་ཙམ་འཕྲད་པའི་སྐབས་དེར་བགྲོ་གླེང་ལྷུག་པོ་བྱུང་ཞེས་གསལ་བར་འཁོད་ཡོད་ལ་འཕྲད་ས་ནི་གཙང་ཆུའི་འགྲམ་ངོགས(1)ཤིག་ཏུ་ཡིན་པར་འདུག སྐབས་དེར་ཁོང་གཉིས་ཀྱིས་མདོ་འདུལ་བའི་སློབ་གསོ་ཉམས་སྤེལ་དགོས་ཚུལ་སོགས་གླེང་མོལ་མཛད་པ་མ་ཟད། སླད་ཕྱིན་གཅིག་ཕན་གཅིག་གྲོགས་མཛད་ནས་བསྟན་པ་ལ་ཞབས་ཕྱི་སྒྲུབ་པར་ཐུགས་དགོངས་གཅིག་ཏུ་འདྲེས་ཞེས་གྲགས༑ ཕྱིས་སུ་ཁོང་གཉིས་ཀྱི་དམ་བཅའ་དེ་ཡང་ཏག་ཏག་ཕྱོགས་གཉིས་ཀྱི་སློབ་མ་རྣམ་པས་བརྩི་སྲུང་བྱས་ཡོད་པ་རེད༑ དེ་ཡང་མཉམ་མེད་ཤེས་རབ་རྒྱལ་མཚན་ལ་སློབ་མ་བརྒྱ་ཕྲག་ཡོད་པ་ལས་ཁོང་དང་འགྲུས་ཆེ་ཤོས་སམ་ཆེས་མཆོག་ཏུ་གྱུར་བ་ནི། རྒྱལ་ཚབ་རིན་ཆེན་རྒྱལ་མཚན་དང་མངའ་རིས་བསོད་ནམས་རྒྱལ་མཚན་གཉིས་ཡིན་ལ་རྒྱལ་ཚབ་རིན་ཆེན་རྒྱལ་མཚན་ནི་རྗེས་སུ་མཉམ་མེད་ཤེས་རབ་རྒྱལ་མཚན་གྱི་ཁྲི་འཛིན་ཏེ། སྨན་རིའི་ཁྲི་འཛིན་དུ་བསྐོས་ཤིང་རྗེ་ཙོང་ཁ་པའི་སློབ་མ་ཡང་བརྒྱ་ཕྲག་དུ་མ་ཕེབས་པ་ལས་ཁོང་གིས་ཐུགས་མཉེས་ཤོས་སམ། ཆེས་འབུལ་དུ་ཐོན་པ་ནི་རྒྱལ་ཚབ་དར་མ་རིན་ཆེན་དང་མཁས་གྲུབ་དགེ་ལེགས་དཔལ་བཟང་གཉིས་ཡིན༑ མཁས་གྲུབ་དགེ་ལེགས་དཔལ་བཟང་གི་རིག་ལམ་དང་སྐུ་ཡོན་ནི་སྐབས་དེར་སྐད་གྲགས་ཤིན་ཏུ་ཡོད་པར་འདུག་ལ། དེང་དུས་མཇལ་ཡུལ་དུ་གྱུར་བའི་ཁོང་གི་གསུང་འབུམ་པོ་ཏི་བམ་མཐུག་པོ་ཅན་བཅུ་གྲངས་ཤིག་མཆིས་པ་ལས་ཁོ་བོས་ཁ་ཤས་མཇལ་བའི་སྐལ་བ་ཐོབ་མྱོང་བས། ཁོང་གི་ཤེས་རབ་དང་ཐོས་པ་ལ་ངོ་མཚར་བ་མ་ཟད་རྩོམ་རྩལ་ལ་སྙིང་ནས་དགྱེས་པ་ཞིག་བྱུང་༑ མཁས་གྲུབ་རྗེ་འདི་ཉིད་ནི་དེང་དུས་བོད་མི་ཡོངས་ཀྱི་སྤྱི་ནོར་གཉིས་སུ་གྲགས་པའི་ཡ་གྱལ་པཎ་ཆེན་སྐུ་ཕྲེང་དང་པོ་དེ་ཡིན་ཅིང་། ཁོང་གི་སྐུ་ཕྲེང་ད་ལྟའི་བར་དུ་བཅུ་གཅིག་ཕེབས་ཟིན་པ་ལས་སྐུ་ཕྲེང་ལྔ་པ་བློ་བཟང་ཡེ་ཤེས་སྤྱི་ལོ་༡༦༦༣ལོར། བོན་གྱི་གདན་ས་གྲགས་ཅན་གཡས་རུ་དབེན་ས་ཁའི་བསྟན་བདག་བྲུ་ཚང་གི་གདུང་ལས་ཡབ་བསོད་ནམས་གྲགས་དང་ཡུམ་ཚེ་བརྟན་བུ་ཁྲིད་གཉིས་ཀྱི་སྲས་འཁྲུངས(2)པ་རེད༑
པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་ནི་རྒྱལ་དབང་ལྔ་པ་ཆེན་མོའི་དགེ་བའི་བཤེས་གཉེན་ཡིན་པ་མ་ཟད་སྐབས་དེར་དགེ་ལུགས་སྤྱི་ཡི་བསྟན་པའི་བདག་པོ་ཡང་ཡིན་པར་བཤད་པས། པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་གྱི་སྐུ་སྐྱེ་པཎ་ཆེན་བློ་བཟང་ཡེ་ཤེས་ཡང་སྤྲུལ་དུ་ངོས་འཛིན་བྱེད་མཁན་ནི་རྒྱལ་དབང་ལྔ་པ་ཆེན་མོ་ཁོང་ཡིན་པར་འདུག སྤྱིར་བཏང་བྱས་ན“ནམ་རྒྱུན་དུ་མི་ཁྱིམ་ཞིག་ཏུ་དགེ་ལུགས་པའི་སྤྲུལ་སྐུ་འཁྲུངས་ན་མི་ཁྱིམས་དེའི་མི་དང་ཡུལ་འཁོར་ཚང་མ་སྤྲུལ་སྐུའི་དགོན་པས་གཞུང་བཞེས་བྱེད་སྲོལ་ཡོད་ན་ཡང་། འདི་སྐབས་སུ་བྲུ་ཚང་གི་གདུང་བརྒྱུད་རང་གནས་སུ་བཞག་སྟེ་བདག་རྐྱེན་མཛད་འདུག”(3)ཅེས་མཁར་རྨེའུ་བསམ་གཏན་ལགས་ཀྱིས་གསུང་ཡོད་པ་ལྟར། རྒྱལ་དབང་ལྔ་པ་ནི་བླ་མ་གཞན་དང་མཁས་པ་སུ་ཡང་མི་འདྲ་བར་ཐུགས་དགོངས་དཀྱེལ་ཡངས་པ་ཞིག་ཡོད་པར་འདུག་པས། གྲུབ་མཐའ་དང་ཆོས་རྒྱུད་གང་ཡིན་ཡང་ཐུགས་བརྩེ་བ་ཆེན་པོས་མཉམ་པོར་གཟིགས་ཀྱི་ཡོད་ན། སྐབས་དེར་བོན་གྱི་བྲུ་ཚང་ནས་པཎ་ཆེན་ཡང་སྲིད་ཅིག་འཁྲུངས་པར། དོན་ངོ་མ་བྲུ་ཚང་གི་ཁྱིམ་གཞིས་ཆ་ཚང་གཙང་བཀྲ་ཤིས་ལྷུན་པོ་རུ་གནས་སྤོ་བྱ་རྒྱུ་ཡིན་མོད་སྐབས་དེར་ནི་བྲུ་ཚང་གི་གདུང་རྒྱུད་ནི་རང་གནས་སུ་བཞག་མཛད་འདུག དེ་ནི་དབང་ཡོད་ཁ་ཕོད་ཙམ་གྱིས་གཞན་ལ་བཙན་གནོན་བྱེད་པ་ལས་ལྡོག་སྟེ་ཕྱོགས་གཉིས་ཀར་བསམ་གཞིག་གུ་ཡངས་བྱས་པའི་ཐུགས་དགོངས་ཟབ་མོ་ཞིག་ལོས་ཡིན་སྙམ་མོ།།
དེའི་རྗེས་པཎ་ཆེན་ཐམས་ཅད་མཁྱེན་པའི་སྐུ་ཕྲེང་དྲུག་པ་དཔལ་ལྡན་ཡེ་ཤེས་ཞུ་བ་སྤྱི་ལོ༡༧༣༨ལོར་སྐུ་འཁྲུངས་པ་ཡང་ཡུམ་ཉི་ཟླ་དབང་མོ་ཟེར་བ་དེ་ཉིད། བོན་གྱི་གདུང་རྒྱུད་ཆེ་དྲུག་ཏུ་གྲགས་པའི་ནང་ཚན་བྲུ་ཚང་ནས་ཡིན་པར་འདུག དེ་ལྟར་མཉམ་མེད་ཤེས་རབ་རྒྱལ་མཚན་དང་རྗེ་ཙོང་ཁ་པ་བློ་བཟང་གྲགས་པ་གཉིས་ནས་གཅིག་ཕན་གཅིག་གྲོགས་མཛད་པའི་དམ་བཅས་པ་བཞིན། ཁོང་རྣམ་གཉིས་ཀྱི་རྗེས་འཇུག་རྣམས་ཀྱང་འབྲེལ་བ་དམ་ཟབ་བྱུང་བ་མ་ཟད་པཎ་ཆེན་སྐུ་ཕྲེང་ལྔ་པ་དང་དྲུག་པ་གཉིས་ཀའི་གཅིག་གི་ཡབ་བོན་གྱི་གདུང་རྒྱུད་ཆེན་མོ་བྲུ་ཡིན་པ་དང་གཅིག་གི་ཡུམ་བྲུ་ཚང་ནས་འཁྲུངས་པ་མ་ཟད། སྤྱི་ལོ༡༧༨༢ལོར་སྐུ་འཁྲུངས་པའི་པཎ་ཆེན་སྐུ་ཕྲེང་བདུན་པ་བསྟན་པའི་ཉི་མ་མཆོག་གིས་དམིགས་བསལ་བོན་ལ་ཐུགས་བརྩེ་ཟབ་མོས་སྐྱབས་སྦྱིན་མཛད་པར། སྤྱི་ལོ༡༨༡༣ལོར་ཁམས་ལྷ་ཐོག་ནས་སྐུ་འཁྲུངས་པའི་མཉམ་མེད་ཤེས་རབ་རྒྱལ་མཚན་གྱི་ཁྲི་འཛིན་ཉེར་གསུམ་པ། བོན་གྱི་མཁས་པ་ཆེན་མོ་ཀུན་མཁྱེན་ཉི་མ་བསྟན་འཛིན་གྱི་རང་རྣམ་དུ་གཅིག་ཙམ་མིན་པར་ལན་མང་གསལ་བར་འཁོད་ཡོད་དོ།། དེ་ཡང་ཀུན་མཁྱེན་ཉི་མ་དགུང་ལོ་སོ་བཞིར་བཞེས་པའི་སྐབས་ཏེ། སྤྱི་ལོ༡༨༤༦ལོར་དེང་དུས་བོད་ལྗོངས་སྦྲ་ཆེན་རྫོང་ཁོངས་ཀྱི་དགོན་པ་ཆེ་ཤོས་དཔལ་གཤེན་བསྟན་ཀླུ་ཕུག་དགོན་གཡུང་དྲུང་བདེ་ཆེན་གླིང་ཞེས་པར། གྲུབ་མཐའ་གཞན་གྱིས་བཙན་གནོད་ཐེབས་པས་ཀུན་མཁྱེན་ཉི་མས་པཎ་ཆེན་སྐུ་ཕྲེང་བདུན་པ་བསྟན་པའི་ཉི་མ་མཆོག་ལ་ཞུ་གསོལ་ཕུལ་བས། པཎ་ཆེན་རིན་པོ་ཆེ་ནས་ཐུགས་བཞེས་ཆེན་པོས་རྒྱབ་སྐྱོར་གནང་བར་འཁོད་ཡོད༑ དཔེར་ན། «ཀུན་མཁྱེན་ཉི་མའི་རང་རྣམ་ཉི་མ་འབུམ་གྱི་འོད་ཅན།»ལས། “བོན་གྲྭ་ཆེན་པོ་དཔལ་ལྡན་སྨན་རིའི་དགོན་ལག་གྱུར་པའི་ཧོར་དགོན་གསར་གཡུང་དྲུང་བདེ་ཆེན་གླིང་ལ། གྲུབ་མཐའ་གཞན་སྡེ་དགོན་པ་ཆེ་བཙན་སོགས་མཆོག་དམན་སུས་ཀྱང་སྙད་ཚོལ་འགལ་ཟླ་མི་ཆོག་པའི་ཤེས་བམ་ནི། གོང་མ་གནམ་བསྐོས་ཆེན་པོའི་དབུ་བླ་ཀུན་གཟིགས་པཎ་ཆེན་ཐམས་ཅད་མཁྱེན་ཞིང་གཟིགས་པ་ཆེན་པོ། རྗེ་བཙུན་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོའམ། རྒྱ་ནག་སྐད་དུ། ཏ་མིའི་བླ་མ་པཎ་ཆེན་ཨན་ཏི་ནིར་མཚན་གསོལ་བ་དེ་ཡི་དྲུང་ནས་ཞུས་པས་གནད་ཟབ་མཆན་མེད་དུ་རྩོལ་བྱུང་བ་ཡང་ཧོར་དགོན་དུ་མར་ཕུལ་བར་བྱས།”(4)ཞེས་གསུང་ཡོད༑
སྐབས་དེར་སྤྱིར་བཏང་བོད་སྤྱི་ལ་གོལ་ཥའི་དམག་བོད་དུ་བཙན་འཛུལ་བྱེད་སྒང་ཡིན་པས་པཎ་ཆེན་བསྟན་པའི་ཉི་མ་འདི་ཉིད་ཀྱི་སྐུ་རིང་གཅིག་པུ། གོལ་ཥས་ཐེངས་གཉིས་ཙམ་བཙན་འཛུལ་བྱས་ཡོད་པས་སྤྱི་ཚོགས་ཟང་ཟིང་དུ་ཆགས་ཡོད་པར་འདུག དེ་བས་བོད་ནི་དུས་རབས་སྔ་ཕྱི་བར་གསུམ་དུ་ནང་འཁྲུགས་ཀྱི་ཟུངས་ཁྲག་རྒྱུན་ཆད་མེད་པར་བཞུར་མྱོང་བས། སྐབས་དེར་འདི་ལྟ་བུའི་དབུ་ཁྲིད་རླབས་ཅན་ཞིག་ཡོད་ན་ཡང་། ད་དུང་གྲུབ་མཐའ་ཕན་ཚུན་བཙན་གནོན་དང་བསྙད་འདོགས་སོགས་ཀྱི་རྩོད་རྙོག་གི་འདམ་དུ་བྱིང་ནས་ཡོད་པར་གོང་དུ་གསལ་བ་ལྟར་རེད༑ ཏག་ཏག་གོང་གི་ཕྱི་ལོ་སྟེ། སྤྱི་ལོ༡༨༤༧ལོར་བོན་གྱི་གདན་ས་གོང་འོག་བར་གསུམ་ལས་འོག་མ་གཙང་གཡུང་དྲུང་གླིང་དུའང་གྲུབ་མཐའི་རུ་ཏྲ་བྱུང་བས། “སྐབས་འདིར་བོད་དུ་རྒྱ་ནག་ནས་དཀྲུང་ཐང་ཆེན་མོ་བྱ་བ་བྱོན་སྐབས་སུ། སྨན་རིའི་དགོན་ལག་རབ་ལེགས་གཡུང་དྲུང་གླིང་ལ་གྲུབ་མཐའ་རུ་ཏྲ་མཁན་རྣམས་ཀྱིས་བསམ་སྦྱོར་ལ་བརྟེན་པའི་ཉེར་འཚེ་འབྱུང་དོགས་ཆེར་བྱུང་བ་དང་། ཁ་སྨྲས་བསྐུར་བའི་འཇིགས་དངངས་ཆེར་ཤར་ཚེ། ཕྲན་མཁན་མིང་པས་ལྷ་སྲུང་ལ་གསོལ་བ་བཏབ་ནས་བསྟན་པ་གནས་པའི་སྨོན་ལམ་ཡང་དག་བགྱིས་ནས། དེ་དོན་དུ་སྐྱབས་མགོན་པཎ་ཆེན་ཐམས་ཅད་མཁྱེན་གཟིགས་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོའི་དྲུང་ནས། གཡུང་དྲུང་གླིང་ཡང་རང་ལུགས་གཡུང་དྲུང་བསྟན་པའི་འཛིན་སྐྱོང་སྒྲིག་མཐུན་ཚད་ལྡན་ལ་མ་དགོན་སྨན་རི་གཙོར་བཞག་དགོས་ཤིང་ཆོག་པ། དེ་ལ་གཞན་གྱི་སྙད་འཚེ་བྱེད་མི་ཆོག་པའི་ཤེ་བམ་གཙང་བཙན་ཞུས་བཞིན་གནང་བྱུང་བ་གཡུང་དྲུང་གླིང་དུ་བསྩལ་ཡོད།”(5)ཅེས་འཁོད་པ་ལྟར། པཎ་ཆེན་བསྟན་པའི་ཉི་མ་འདི་ཉིད་ཀྱིས་བོན་ལ་ཐུགས་བརྩེ་ཟབ་མོས་སྐྱབས་སྦྱིན་ཡང་ནས་ཡང་དུ་གནང་ཡོད་དོ།།
ད་དུང་དེས་ཀྱང་ག་ལ་ཚད་དེ། བོད་མདོ་དབུས་ཙམ་མིན་པར་སྐབས་དེར་རྒྱ་ནག་ཆིང་ལུང་གོང་མའི་དུས་སྐབས་ཡིན་པས་ཤར་རྒྱལ་མོ་རོང་གི་ཕྱོགས་སུ་བོན་པོ་རྣམས་བཙན་གནོན་གྱི་དྲག་སྤྱོད་འབའ་ཞིག་གིས། རྐང་པ་སར་མི་ཚུགས་པར་དཀའ་སྡུག་གི་ལོ་ཟླ་མུན་པའི་ཁྲོད་དུ་ཡོད་ན། མཉམ་མེད་ཤེས་རབ་རྒྱལ་མཚན་གྱི་ཁྲི་འཛིན། སྨན་རིའི་མཁན་རབས་ཉེར་གསུམ་པ་ཀུན་མཁྱེན་ཉི་མ་བསྟན་འཛིན་ནི་བོན་པོ་སྤྱི་ཡོངས་ཀྱི་བདག་པོ་ཡིན་པས། སྤྱི་ལོ༡༧༥༠ལོར་རྒྱལ་རོང་རྒྱལ་ཁག་བཅོ་བརྒྱད་དུ་གྲགས་པ་ལས་དགེ་བཤིས་རྩ་ནས་ཀྱང་སྨན་རིར་འཕྲིན་ཡིག་འབྱོར་འདུག དེར་བརྟེན་ཐེངས་འདིར་ཡང་ཀུན་གཟིགས་པཎ་ཆེན་ཐམས་ཅད་མཁྱེན་པ་བསྟན་པའི་ཉི་མ་མཆོག་ལ་ཡར་ཞུ་བྱས་པས། “སྐབས་འདིར་ཕྲན་གྱི་དངོས་སློབ་དགེ་བཤེས་རྩིའི་མཆོག་སྤྲུལ་སུམ་ལྡན་གྱི་དྲང་སྲོང་ཚེ་དབང་རྒྱལ་པོ་རིན་པོ་ཆེ་ཡིས། རྒྱལ་རོང་དགེ་བཤེས་རྒྱལ་པོའི་ཐ་གྲུ་ལྷུན་གྲུབ་དཔལ་གྱི་གླིང་ལ་རང་རེ་སྨན་དགོན་གྱི་རིང་ལུགས་དྲི་མེད་མཛད་ཕྱིར། དགོན་པ་གསར་བཞེངས་ལ་འདུ་ཁང་ཀ་བ་བཅུ་དྲུག་དང་། ཕྱི་འཁྱམས་ཀ་བ་ལྔ་བཅུ་ང་དྲུག་གི་ཚད་ལྡན་སྒྲུབ་སྐབས་གྲུབ་མཐའ་གཞན་བཙན་པས། དགོན་པ་འདེབས་ཆོག་མིན་གྱི་འཕྲོ་ས་བྱུང་ཕྲལ་དགེ་བཤེས་མཆོག་སྤྲུལ་ཟུང་ནས་ཁོ་བོ་ལ་ཅི་བྱེད་གང་དྲག་གི་གསུང་ཤོག་འབྱོར་སྐབས། རང་གིས་ཀྱང་སྐྱབས་མགོན་པཎ་ཆེན་ཨེར་ཏི་ནིར་བསྟན་པའི་ཉི་མ་ཕྱོགས་ལས་རྣམ་རྒྱལ་ལ་ཞུས་པས། གོང་ས་ནས་གྲུབ་མཐའ་ཕྱོགས་རིས་མེད་པར་གཡུང་དྲུང་བསྟན་པ་ལ་ཕན་པའི་ཤེ་བམ་གཙང་བཙན་གནང་བྱུང་།”(6)ཞེས་ཐུགས་དགྱེས་པའི་ངང་གསུང་གནང་ཡོད་པ་རེད༑
འདི་ལྟར་པཎ་ཆེན་སྐུ་ཕྲེང་བདུན་པ་བསྟན་པའི་ཉི་མ་རིན་པོ་ཆེས་ལན་གྲངས་བོན་ལ་སྐྱབས་ཀྱི་སྦྱིན་པ་ཆེན་པོ་བསྩལ་བས། སྐུ་གོང་མ་ནས་སམ་རྗེ་ཙོང་ཁ་པ་ནས་གཅིག་ཕན་གཅིག་གྲོགས་ཀྱི་དམ་བཅའ་བཞག་པ་དངོས་སུ་ལག་བསྟར་མཛད་གནང་བ་རེད་ལ། ཁོང་གི་སྐུ་རྗེས་མ་སྟེ། པཎ་ཆེན་སྐུ་ཕྲེང་བརྒྱད་པ་ཡང་སྐྱར་བོན་གྱི་གདུང་རྒྱུད་ཆེན་མོ་རྒྱལ་བ་བྲུ་ཚང་ནས་འཁྲུངས་པ་རེད༑ པཎ་ཆེན་སྐུ་ཕྲེང་བརྒྱད་པ་བསྟན་པའི་དབང་ཕྱུག་ནི་སྤྱི་ལོ༡༨༥༥ལོར་ཡབ་བྲུ་བསྟན་འཛིན་དབང་རྒྱལ་དང་ཡུམ་བཀྲ་ཤིས་ལྷ་མོ་གཉིས་ཀྱི་སྲས་སུ་གཡས་རུ་བྲུ་ཡི་གདུང་ལས་སྐུ་བལྟམས༑ ཁོང་སྐུ་འཁྲུངས་ཁའི་སྔོན་ནས་ཀུན་མཁྱེན་ཉི་མ་བསྟན་འཛིན་དང་ཁོང་གི་བླ་མ་གྲུབ་དབང་རིན་པོ་ཆེ་གཉིས་ཀྱིས་སྔ་ལྟས་བཟང་པོ་དུ་མ་འགྲིག་པར«ཀུན་མཁྱེན་ཉི་མའི་རང་རྣམ»དུ་གསལ་ལ། ཁོང་སྐུ་མ་འཁྲུངས་པའི་སྔོན་མ་ཡི་མངལ་དུ་སྦྲུམ་སྐབས་ནས་མཚན་ལ་རྣམ་རྒྱལ་དབང་བསྡུད་རྒྱལ་མཚན་ཞེས་གྲུབ་དབང་རིན་པོ་ཆེས་གསོལ་གནང་མཛད་ཡོད་འདུག གང་ལྟར། འདི་ལྟར་པཎ་ཆེན་སྐུ་ཕྲེང་གཉིས་བོན་ནས་འཁྲུངས་བ་མ་ཟད་གཅིག་གི་ཡུམ་བོན་ནས་ཡིན་ལ། སྐུ་ཕྲེང་བདུན་པ་ཀུན་གཟིགས་པཎ་ཆེན་བསྟན་པའི་ཉི་མ་ལྟ་བུ་གཟིགས་པ་ཡངས་པ་ཇི་སྙེད་ཅིག་གིས་བོད་རང་ནས་དར་རྒྱས་ཕུན་སུམ་ཚོགས་པ་བྱུང་བའི་བོན་ལ་ཐུགས་ཁུར་ཟབ་མོ་གནང་ཡོད་དོ།།
པཎ་ཆེན་ཐམས་ཅད་མཁྱེན་པ་སྐུ་ཕྲེང་གོང་མ་དུ་མ་ཞིག་གིས་སྔར་ནས་བོན་ལ་གཟིགས་དགོངས་འདི་ལྟར་ཟབ་པས། སྤྱི་ལོ་༡༩༣༨ལོར་མཚོ་སྔོན་ཞུན་ཧྭ་རྫོང་བིས་མདོ་ཤང་དུ། ཡབ་མགོན་པོ་ཚེ་བརྟན་དང་ཡུམ་བསོད་ནམས་སྒྲོལ་མ་གཉིས་ལས་སྐུ་འཁྲུངས་པའི་ཀུན་གཟིགས་པཎ་ཆེན་བཅུ་པ་ཆེན་མོ་འདི་ཉིད་ཀྱང་། སྤྱིར་དགུང་ལོ་ཆུང་དུས་ནས་དཀའ་ཁག་དུ་མ་གདོང་གཏོད་ཀྱིས་བོད་མི་རིགས་སྤྱི་ཡི་བདེ་སྡུག་ཆ་ཚང་ཕྲག་ཏུ་བཞེས་པ་རེེད་ལ། བོན་ལ་ཡང་མཛད་རྗེས་བསུབ་ཏུ་མེད་པ་བཞག་སྟེ་ལོ་རྒྱུས་ཀྱི་རྡོ་རིང་བརྐོས་ཡོད་པ་རེད༑ བཅུ་པ་ཆེན་མོ་དགུང་ལོ་བཅུ་རེ་ཟུང་ལས་མ་ཕེབས་པའི་སྐབས་དེ་ཤེད་ནས་བོད་ནི་དཀའ་རྙོག་གི་ཁྲོད་དུ་ཚུད་ཡོད་པས་ཁོང་ལྟ་བུའི་སྙིང་སྟོབས་སྲ་བ་རྡོ་རྗེའི་བྲག་རི་ཅན་ཞིག་མེད་ཕྱིན། ད་ལྟའི་བོད་ཀྱི་གནས་སྟངས་ནི་འདི་ལྟ་བུ་ཞིག་ཡིན་མི་སྲིད་པ་ནི་ཉེ་རབས་བོད་ཀྱི་ལོ་རྒྱུས་ལ་ངེས་པ་ཅུང་ཟད་ཡོད་པ་ཞིག་གིས་རྟོགས་སླ༑ “སྔོན་ཆད་མང་ཚོགས་ཀྱིས་བླ་མར་སྐུ་འགྱེད་འབུལ་སྲོལ་ཡོད་པ་ལས་བླ་མས་མང་ཚོགས་ལ་ཇ་ཕོར་ཉོ་དགོས་པ་ཐོས་མྱོང་ཙམ་ཡང་མེད། སྤྱི་ཚོགས་རྙིང་པའི་ནང་ལྟོ་སློང་བའི་སྤྲང་བོ་ཞིག་གི་ལག་ཏུའང་ཇ་ཕོར་ཞིག་ཡོད་པ་རེད། ཅང་ཅེ་ཧྲི་དང་མ་པུའུ་ཧྥང་གིས་མཚོ་སྔོན་དབང་བསྒྱུར་ལོ་བཅུ་ལྷག་བྱས་པའི་རིང་ལའང་བོད་རིགས་མི་དམངས་ལ་ཇ་ཕོར་ཙམ་ཡང་མེད་པའི་ཚད་ལ་སླེབས་མེད།”ཅེས་པ་ལྟ་བུའི་མཚོན། བོད་མདོ་དབུས་ཁམས་གསུམ་དུ་ཡུལ་གྲུ་རེ་རེ་བཞིན་གཟིགས་མོར་ཕེབས་ཏེ་དམངས་ཚོགས་ལ་སྐུ་འགྱེད་སྦྱིན་པ་དང་དཀའ་སྡུག་གི་འཚོ་བ་ལ་རྒྱུས་ལོན་བྱས་ཏེ། མང་ཚོགས་ཀྱིས་ཆེད་དུ་གསུང་སྐད་འགག་བར་དུ་གོང་རིམ་ལ་བདེ་སྡུག་ཞུས་པ་འདི་ནས་གླེང་བས་ཚར་བ་ཞིག་གཏན་ནས་མིན༑ “མང་ཚོགས་ཀྱི་སྡུག་བསྔལ་ནི་རང་གི་སྡུག་བསྔལ་ལ་བརྩི་དགོས་པ་དང་། མང་ཚོགས་ཀྱི་དགའ་སྤྲོ་དེ་རང་གི་དགའ་སྤྲོ་ལ་བརྩི་དགོས། མང་ཚོགས་ལ་དགའ་སྤྲོ་སྐྱེས་ན་རང་གི་ཆེས་ཆེ་བའི་བདེ་སྐྱིད་ཡིན།”(7)ཅེས་མང་ཚོགས་ཆེད་དུ་འདུར་འདུར་ངང་། ཤ་ཐང་ཆད་ཆད་བར་རྒྱུག་ཅིང་མི་རིགས་ཀྱི་སྐད་ཡིག་ནི་མི་རིགས་ཀྱི་བླ་སྲོག་ངོ་མ་དེ་ཡིན་པའི་ངོས་འཛིན་བྱས་ནས། སྔར་མེད་པའི་བོད་ཡིག་སློབ་གྲྭ་ཆེ་ཆུང་མང་པོ་ཞིག་གསར་དུ་ཚུགས་པ་དང་། སྔར་གྱི་སློབ་ཆེན་དང་སློབ་འབྲིང་མང་པོ་ཞིག་བོད་སྐད་ཡིག་གི་སློབ་སྦྱོང་ཉམས་ནས་མེད་པར་གྱུར་བ་དག་སླར་གསོ་བྱས་པ་མ་ཟད། ཁོང་གི་མདུན་དུ་བོད་མི་རྒྱ་སྐད་ཤོད་མཁན་ཞིག་བྱུང་ན་ལག་པ་ཡང་འཇོག་ཉེན་པ་ཡིན༑ དེ་ལྟར་མང་ཚོགས་ཀྱི་ཆེད་དུའམ་མི་རིགས་ཀྱི་སླད་དུ། མི་རིགས་འདི་རྗེས་ལུས་ཀྱི་རྣམ་པ་བསྒྱུར་མ་ཐུབ་ན་ང་ཤི་ཡང་མི་བཙུམ་པའི་ཁ་ཕོ་ཡང་བསྒྲགས་མྱོང་ངོ་།།
བྱེ་བྲག་བོན་གྱི་ངོས་ནས་མཚོན་ན་ཉེ་ལམ་གཡུང་དྲུང་བོན་མཉམ་འབྲེལ་མཐུན་ཚོགས་ཀྱི་ཚོགས་གཙོ་ཨ་ལགས་ཟླ་བ་རིན་པོ་ཆེས། པཎ་ཆེན་རིན་པོ་ཆེའི་རྗེས་དྲན་ཚོགས་འདུར་སྒྲོག་སྦྱང་མཛད་པའི་རྩོམ་ཡིག(8)ཏུ་སྤྱིར་བཏང་གསལ་བར་འཁོད་འདུག་མོད། འདིར་དམིགས་བསལ་ཅན་ཁ་ཤས་སླར་ཡང་གླེང་བར་བྱས་ན། པཎ་ཆེན་བཅུ་པ་ཆེན་མོ་གཙང་གི་རྣམ་གླིང་དུ་ཕེབས་ཏེ་བོན་གྱི་གདན་ས་འོག་མ་གཡུང་དྲུང་གླིང་དུ་དངོས་སུ་ཞབས་སོལ་འཁོད་ནས། “སྐབས་དེར་གཡུང་དྲུང་གླིང་གི་ཉམས་གསོའི་ཐད་ཆ་རྐྱེན་ཞན་སྟབས། དཔལ་འབྱོར་གྱི་འཁོས་ཀ་ཆུང་བས་རིན་པོ་ཆེ་ཁོང་ཡང་རས་ཀྱི་གུར་ཆུང་ཞིག་ཏུ་བཞུགས་ནས། དགོན་འདིའི་དཔོན་སློབ་ཀུན་བཟང་བློ་གྲོས་དང་དགེ་སློང་ཤེས་རབ་བསྟན་འཛིན་གཉིས་ཀྱིས་མཚོན་དགེ་འདུས་པ་རྣམས་ལ། ཁྱོད་ཚོ་དཀའ་སྡུག་ཅི་འདྲ་ཞིག་འཕྲད་ཀྱང་སེམས་ཀྱི་དཔའ་ཞུམ་མི་ཉེན། མཐུན་སྒྲིལ་གྱི་སྒོ་ནས་སྙིང་སྟོབས་བསྐྱེད། ཐོས་བསམ་དང་སློབ་གཉེར་ལ་བརྩོན་འགྲུས་གྱིས། སྙེན་སྒྲུབ་དང་སྒོམ་པ་ལ་ནན་གཏན་མཛོད། རང་བསྟན་རང་གིས་འཛིན་སྐྱོང་སྤེལ་གསུམ་བྱེད་པ་དང་འགྲོ་བ་སེམས་ཅན་སྤྱི་དང་། རང་མི་རིགས་ལ་ཕན་པའི་དམངས་དོན་རྒྱ་ཆེར་མཛད་དགོས་ཞེས་གསུང་བ་དང་། པཎ་ཆེན་སྐུ་ཕྲེང་ལྔ་པའི་པད་ལྷམ་ཆ་གཅིག་གནང་མཛད་དེ་འདིའི་བདག་པོ་ཁྱོད་ཚོ་ཡིན་ཅེས་གདམས༑” ཡང་ཁོང་མཚོ་སྔོན་དུ་ཕེབས་སྐབས་ཤིག་ལ“བོན་བརྒྱ་རིན་པོ་ཆེ་དགེ་ལེགས་ལྷུན་གྲུབ་རྒྱ་མཚོ་མཆོག་ལ། ཁྱོད་ཀྱིས་མདོ་སྨད་ཀྱི་བོན་དགོན་ཁག་ལ་བདག་གཉེར་ལེགས་པོ་གྱིས་ལ། བོན་གྱི་རབ་བྱུང་པའི་དགོན་སྡེ་ཞིག་གིས་གཞི་བཟུང་། གྲྭ་བ་མང་ནས་མི་གཙོ་རྣམ་དག་གཙོ་བས། ཐུགས་མཐུན་ཁྲིམས་གཙང་གི་སྡེ་ཞིག་བཙུག་ན་ལེགས”(9)ཞེས་བཀའ་སློབ་གནང་བ་མ་ཟད་གྲྭ་མང་ལ་སྐུ་འགྱེད་ཀྱང་གནང་བ་སོགས་མཛད༑
ལོ་རབས་བརྒྱད་ཅུའི་ནང་ཆོས་སྒོ་ཕྱེས་ཞེས་ཆོས་ལུགས་བྱེད་སྒོ་སྤེལ་ཆོག་པའི་སྐབས་དང་བསྟུན་ནས་ཀུན་གཟིགས་ཐམས་ཅད་མཁྱེན་པ་འདི་ཉིད་ཀྱིས“ནང་བསྟན་སློབ་གླིང་”ཐོག་མར་ཚུགས་ཏེ་གྲུབ་མཐའ་ཕན་ཚུན་རྒྱུས་ལོན་དང་བརྩི་འཇོག མཐུན་སྒྲིལ་སོགས་ཡོང་བར་ཐུགས་དགོངས་ཟབ་མོ་མཛད་པ་རེད༑ ཐོག་མར་མི་རིགས་ཆོས་དོན་ཨུ་ཡོན་ལྷན་ཁང་དང་བོད་ཀྱི་བླ་སྤྲུལ་འགའ་རེས་གྲོས་བསྡུར་ན་ཡང་། བོན་པོའི་གྲུབ་མཐའ་ནང་བསྟན་སློབ་གླིང་གི་གྲས་སུ་འཇོག་མི་འཇོག་གི་གྲོས་འཆམ་མ་བྱུང་བས། ཧོར་སྲས་གཡུང་དྲུང་རྒྱལ་བ་རིན་པོ་ཆེ་དང་བཀའ་གྲོས་མཛད་པར། ཁོང་གིས་བོན་འདི་ནི་བོད་ཀྱི་གནའ་བོའི་དུས་ནས་བྱུང་བའི་བོད་རང་གི་རིག་གནས་རྙིང་པ་ཞིག་ཡིན་པ་མ་ཟད། བོན་འདི་ཉིད་བོད་དུ་དར་བའི་རིང་ལ་མུ་སྟེགས་པ་ཞེས་པ་ཞིག་ལར་ནས་བོད་དུ་བྱུང་མ་མྱོང་བའི་ཚུལ་གསུང་གནང་སྟེ། ནང་བསྟན་གྲས་སུ་འཇོག་མིན་ཁྱད་པར་མེད་ཚུལ་གསུང་པར། ཐམས་ཅད་མཁྱེན་པ་མཆོག་ཧོར་སྤྱི་ཁྱབ་རྒྱལ་པོའི་གདུང་སྲས་གཡུང་དྲུང་རྒྱལ་བ་མཆོག་གི་དྲུང་དུ་ཕེབས་ཏེ། བོན་གྱི་གྲུབ་མཐའ་བོད་བརྒྱུད་ནང་བསྟན་གྲས་སུ་བཞག་ཀྱང་རུང་ལ་མ་བཞག་ཀྱང་ཆོག་ཁྱད་པར་མེད་ཅེས་བཤད་པ་དེ་ནི་ཁྱོད་ཀྱི་ནོར་འཁྲུལ་ཞིག་རེད༑ གཡུང་དྲུང་བོན་ནི་བོད་མི་རིགས་ཀྱི་ཕ་མྱེས་ཡང་མྱེས་ནས་བརྒྱུད་པའི་ཕ་མེས་ལྷ་ཆོས་དེ་ཡིན་པས། ང་ཚོ་བོད་པ་རྣམས་མཐུན་སྒྲིལ་གོང་བུ་གཅིག་གྱུར་དང་སྟོབས་ཤུགས་དཔུང་པ་མཉམ་གཤིབ་དགོས་ཚུལ་སོགས་གསུང་མཛད་ནས། ནང་བསྟན་སློབ་གླིང་དུ་བོན་པོ་བཞག་པ་མ་ཟད། དེའི་རྗེས་གཞིས་ཀ་རྩེ་དམུ་རིགས་གཤེན་གྱི་གཞིས་ཁྱིམ་དུ་ཕེབས་ཏེ་མ་འོངས་པར་བོན་གྱི་གདན་ས་གོང་འོག་རྣམས་གཙོས། དགོན་སྡེ་དང་རིག་གནས་ཇི་ལྟར་དར་སྤེལ་དགོས་མིན་ཐད་བཀའ་གྲོས་མཛད་ཅིང་། གཤེན་སྲས་ནོར་བུ་དབང་རྒྱལ་གཞིས་ཀ་རྩེའི་ནང་བསྟན་མཐུན་ཚོགས་ཀྱི་ཚོགས་གཞོན་དུ་བསྐོས་མཛད༑ དེ་ནས་རིམ་གྱིས་བོད་རང་སྐྱོང་ལྗོངས་ནང་བསྟན་མཐུན་ཚོགས་ཀྱི་ཚོགས་གཞོན་སོགས་གོ་གནས་རིམ་སྤར་བགྱིས་སོ།།
ལྷག་པར་ནམ་ཡང་གསུབ་པ་མེད་པའི་མཛད་རྗེས་ཆེས་རླབས་ཆེ་བ་ཞིག་བཞག་པ་ནི། གསར་རྗེའི་རྗེས་བོན་གྱི་བཀའ་འགྱུར་ཚར་གཅིག་རང་ལས་མ་ལྷག་པ་དེ་ཉིད་དཀར་མཛེས་ཁུལ་ཉག་རོང་དུ་བཞུག་པར། གྱ་དྲུག་ལོར་སྨན་རིའི་དཔོན་སློབ་བསྟན་འཛིན་རྣམ་དག་མཆོག་བོད་ནང་དུ་ཕེབས་སྐབས་སློབ་མ་གཉིས་ཉག་རོང་དུ་མངགས་ཏེ། རྒྱལ་བའི་བཀའ་འགྱུར་རིན་པོ་ཆེ་མགྱོགས་མྱུར་ངང་དཔར་སྐྲུན་དགོས་པའི་འབོད་བསྐུལ་བྱས་ཀྱང་། ཡོངས་འཛིན་རིན་པོ་ཆེའི་སློབ་མ་གཉིས་ཀྱི་འབོད་བསྐུལ་ལ་ཅི་ཉན། མཐའ་ན་ཉག་རོང་དུ་སྡོད་མི་ཆོག་པར་གང་མགྱོགས་འགྲོ་དགོས་ཚུལ་སོགས་བརྡ་འདེད་བྱས་པ་ན་སྐབས་དེར་ཏག་ཏག་པཎ་ཆེན་བཅུ་པ་ཆེན་མོ་དཀར་མཛེས་སུ་ཕེབས་མཛད་ཡོད་འདུག དེར་བརྟེན་སྨན་རིའི་ཡོངས་འཛིན་ཆེན་མོའི་སློབ་མ་བསྟན་འཛིན་དབང་རྒྱལ་གྱིས་དོན་ཚན་བཞི་ཅན་གྱི་སྙན་ཞུ་ཞིག་པཎ་ཆེན་མཆོག་ལ་ཕུལ་བས་ཁོང་ཡང་ཐུགས་ཤིན་ཏུ་དགྱེས་ཏེ། བཀའ་སློབ་ཟབ་མོ་གནང་མཛད་པ་མ་ཟད། ཉག་རོང་ཡེ་ཤེས་དགོན་གྱི་བླ་མ་ཨ་གཡུང་ལ་བཀའ་འགྱུར་དཔར་སྐྲུན་གྱི་འགན་བཞག་སྟེ་མགྱོགས་མྱུར་དཔར་སྐྲུན་བྱེད་ནས། བོད་ཡོངས་ལ་སྤེལ་དགོས་ཚུལ་གྱི་བཀའ་གནང་བས་མཐར་བཀའ་འགྱུར་ཚར་གཅིག་པོ་དེ་སྲུང་སྐྱོབ་ཐུབ་པར་བྱུང་བར«གྱ་དྲུག་ལོར་བོད་ནང་གི་མཐོང་ཐོས།»(10)ཞེས་པ་ལས་བཤད་ཡོད༑ འདི་ནི་བོན་གྱི་ངོས་ནས་བཤད་ན་སྲོག་སྙིང་གསར་དུ་སྐྲུན་པ་དང་མཚུངས་ལ། བོད་མི་རིགས་ཡོངས་ལ་བསམ་ན་ཡང་མཛད་རྗེས་བླ་ན་མཐོ་བ་ཞིག་ཡིན་པ་གདོན་མི་ཟ། རྒྱུ་མཚན་ནི་བོད་རང་ལ་རང་ས་ནས་དར་བའི་གནའ་བོའི་རིག་གནས་ཤིག་ཡོད་ན་ནི་བོན་འདི་ཉིད་ཡིན་པ་ལས་གཞན་ཞིག་མེད་ན། དེ་ཉིད་ཀྱི་རྩ་བའི་ལྟ་གྲུབ་དང་སྙིང་པོ་ནི་བཀའ་འགྱུར་ལ་ཐུག་ཡོད་པས་འཆི་ལ་ཁད་ཀྱི་སྐད་ཅིག་མའི་ཁྲོད་ནས་བཀའ་འགྱུར་རིན་པོ་ཆེ་འབོལ་ཆེན་ཞིག་སྤེལ་བྱུང་བ་དེས། ཤེས་རིག་ཅིག་གི་སྲོག་དབུགས་སླར་ཡང་བདེ་ཐང་གི་ངང་བསྐྲུན་པ་དང་མཚུངས་པ་ཡིན་ནོ།། གཞན་ཡང་བོན་གྱི་དགོན་སྡེར་ཕེབས་པ་དང་སྐུ་འགྱེད་གནང་བ། བཀའ་སློབ་བསྩལ་བ། ཐུགས་དགྱེས་གནང་ཚུལ་སོགས་ནི་གྲུབ་མཐའ་སྤྱི་དང་མཚུངས་པས་ཤིན་ཏུ་གླེང་ཡ་མང་མོད་ཀྱང་། སྐབས་འདིར་ནི་འདི་ཙམ་གྱིས་ཆོག་པར་བྱའོ།།
ཞེས་ཤེར་དབང་གིས་སྤྱི་ལོ༢༠༡༧ལོའི་ཟླ༡ཚེས་༢༧ཉིན་བྲིས།
དཔྱད་གཞིའི་ཁུངས།
(1) རྣམ་ཐར་ཁག་ཏུ་ཆུ་བོ་གསེར་ལྡན་ཁར་མཉམ་མེད་ཤེས་རབ་རྒྱལ་མཚན་དང་ཙོང་ཁ་པ་བློ་བཟང་གྲགས་པ་གཉིས་འཕྲད་པར་བཤད་ཡོད། ཡིན་ན་ཡང་སྐབས་དེར་ཆུ་བོ་གསེར་ལྡན་ནི་དེང་དུས་ཀྱི་ཆུ་བོ་གསེར་ལྡན་ལ་གོ་ན་མི་འགྲིག་པར་འདུག རྒྱུ་མཚན་ནི་མདོ་སྨད་ཆུ་བོ་གསེར་ལྡན་ཁར་ཁོང་རྣམ་གཉིས་འཕྲད་དོན་མེད་པས། རྒྱལ་ཚབ་རིན་ཆེན་རྒྱལ་མཚན་གྱིས་མཛད་པའི་ལམ་རིམ་འགྲེལ་བའི་མཇུག་བྱང་དུ་ཆུ་བོ་གསེར་ལྡན་གྱི་གཡོན་ཕྱོགས་ནས་སྦྱར་ཞེས། ཆུ་བོ་གསེར་ལྡན་ནི་གཙང་ཆུ་ལ་ངོས་འཛིན་བྱས་འདུག་གོ།།
(2) «པཎ་ཆེན་སྐུ་ཕྲེང་རིམ་བྱོན་གྱི་མཛད་རྣམ།» [M] ཡཱ་ཧན་ཀྲང་གིས་བརྩམས། བློ་བཟང་ཕུན་ཚོགས་དང་རྟ་མགྲིན་འབྲུག་གྲགས་ཀྱིས་བསྒྱུར། ༢༠༡༡ལོའི་ཟླ༥པར་པར་ཐེངས་གཉིས་པ། བོད་ལྗོངས་མི་དམངས་དཔེ་སྐྲུན་ཁང་། P:102
(3) «བོན་དཔྱད་སྤྱི་རྒྱ་རླབས་གཅོད།» [J] “རྒྱལ་དབང་ལྔ་པ་མཆོག་གིས་བོན་གྱི་ལྷ་སྡེ་ལ་གཟིགས་ཕྱོགས།” མཁར་རྨེའུ་བསམ་གཏན་གྱིས་བརྩམས། ༢༠༡༥ལོའི་ཟླ༨པར་པར་ཐེངས་དང་པོ། ཀན་སུའུ་མི་རིགས་དཔེ་སྐྲུན་ཁང་། P:364
(4) (5) (6) «ཀུན་མཁྱེན་ཉི་མ་བསྟན་འཛིན་གྱི་རང་རྣམ་ཉི་མ་འབུམ་གྱི་འོད་ཅན།» [M] ཀུན་མཁྱེན་ཉི་མ་བསྟན་འཛིན་གྱིས་མཛད། ༢༠༡༢ལོའི་ཟླ༩པར་པར་ཐེངས་པོ། མི་རིགས་དཔེ་སྐྲུན་ཁང་། P:299 P:300
(7) «བདེན་པའི་རང་མདངས་གསལ་བའི་མེ་ལོང་།» [M] “དཔའ་བོའི་མཛད་རྣམ་ཕྱོགས་བསྡུས།” ༡༩༩༩ལོའི་ཟླ༡པོར་པར་ཐེངས་དང་པོ། དྷ་རམ་ས་ལ་ནས།
(8) (9) «པཎ་ཆེན་ཐམས་ཅད་མཁྱེན་པས་གཡུང་དྲུང་བོན་ལ་བརྩེ་གཟིགས་གནང་ཚུལ།» [OL] རྩེ་ཞིག་ཚང་ཤེས་རབ་བསྟན་པའི་ཟླ་བས་བརྩམས། ༢༠༡༧ལོའི་ཟླ༡པོར་ཧི་མ་ལ་ཡའི་བོན་དུ་གསལ།
(10) «གྱ་དྲུག་ལོར་བོད་ནང་མཐོང་ཐོས་ཀྱི་གཏམ་གསར་ཀུན་ཕན་ནོར་བུ།» [EB] དགེ་བཤེས་བསྟན་འཛིན་དབང་རྒྱལ་གྱིས་བརྩམས། གློག་རྡུལ་འཕྲུལ་དེབ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25441.html


c: text/html

text:
བསྟན་པ་སྤྱི་བཙན་དང་གང་ཟག་སྒོས་བཙན་གྱི་ཐ་སྙད་གླེང་བ།
འཛམ་གླིང་ཞི་བདེའི་དེད་དཔོན་ཆེན་པོ་སྐྱབས་མགོན་ཡིད་བཞིན་ནོར་བུས་རྒྱུན་ལྡན་གསུང་ཆོས་དང་བཀའ་སློབ་སོགས་ཀྱི་ཚེ། བསྟན་པ་སྤྱི་བཙན་དང་གང་ཟག་སྒོས་བཙན་ཞེས་པའི་ཐ་སྙད་འདི་ཡང་ཡང་ཞལ་གསུང་མཛད་པར་བརྟེན། དེང་ཐ་སྙད་འདི་ཆེས་ཡོངས་གྲགས་སུ་གྱུར་ཏེ་ཕལ་ཆེ་བས་བཀོལ་སྤྱོད་བྱས་དང་བྱེད་བཞིན་ཡོད། འོན་ཀྱང་མང་པོ་ཞིག་ལ་ད་དུང་ཐ་སྙད་འདིའི་ཚིག་གི་དག་ཆ་དང་དོན་གྱི་གོ་བ་ཇི་བཞིན་པ་ཞིག་ལོན་མེད་པ་ལྟ་བུའི་ཚོར་སྣང་བྱུང་། ཅིའི་ཕྱིར་ཞེ་ན། རེ་ཟུང་ཞིག་གིས་ཐ་སྙད་འདི་འབྲི་བརྗོད་ཚད་ལྡན་གནང་བ་མཐོང་ཡང་། ཕལ་ཆེ་བ་ཞིག་གིས་ཐ་སྙད་འདི་ངག་ནས་རྗོད་པའི་ཚེ་ན་སྒྲ་མདངས་ནོར་བ་དང་། ཡི་གེར་འབྲི་བའི་ཚེ་ན་དག་ཆ་ནོར་བ་མཐོང་ཞིང་ཐོས།
དེ་ཡང་། འགའ་ཞིག་གིས། བསྟན་པ་སྤྱི་ཚན་དང་གང་ཟག་སྒོས་ཚན། འགའ་ཞིག་གིས། བསྟན་པ་སྤྱི་མཚན་དང་གང་ཟག་སྒོས་མཚན། འགའ་ཞིག་གིས། བསྟན་པ་སྤྱི་མཚན་དང་གང་ཟག་སྒེར་མཚན། འགའ་ཞིག་གིས། བསྟན་པ་སྤྱི་བཙན་དང་། གང་ཟག་སྒོས་བཙན། འགའ་ཞིག་གིས་དེ་དག་གཅིག་ཏུ་ངེས་པ་མེད་པར་གང་ཐོན་ཐོན་བྲིས་དང་འབྲི་བཞིན་འདུག
འོ་ན་དེ་དག་ལས་གང་དག་པ་དང་གང་མ་དག་པ་ཡིན། ཇི་ལྟར་འབྲི་བརྗོད་བྱེད་དགོས་ཞེ་ན། མཐའ་མ་ལྟར་མཐའ་གཅིག་ཏུ་༼བསྟན་པ་སྤྱི་བཙན་དང་གང་ཟག་སྒོས་བཙན་༽ཞེས་འབྲི་བརྗོད་བྱེད་དགོས་པ་ཡིན། འབྲི་བའི་ཚེ་ནའང་༼སྤྱི་བཙན་༽༼སྒོས་བཙན་༽དང་། བརྗོད་པའི་ཚེ་ནའང་མིང་གཞི་ཙ་ཡི་སྒྲ་མདངས་འདོན་དགོས་པ་ཡིན། དེ་ནི་སྐབས་འདིའི་བརྗོད་བྱ་གཙོ་བོ་ཡིན་པས་གཤམ་ནས་ཁུངས་ལུང་རྒྱུ་མཚན་དང་བཅས་བཤད་རྒྱུ་ཡིན་པས་ལེགས་པར་དཔྱད་པར་ཞུ།
མ་ཟད། http://www.gyalwarinpoche.com/node/309 ཞེས་པའི་ནང་དུའང་། ༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སོག་ཡུལ་དུ་སླར་ཡང་ཞབས་སོར་འཁོད་སྐབས་ཀྱི་ཟིན་ཐོ་རགས་བསྡུས། (གསུམ་པ།) ༢༠༡༦། ༡༡། ༡༨~༢༣ ཚེས་༢༢། རེས་གཟའ་མིག་དམར། ཞེས་པའི་ནང་། ཡང་གསར་འགོད་པས། སོག་ཡུལ་དུའང་ཆོས་ལུགས་མི་འདྲ་བའི་དབར་ཕན་ཚུན་མི་མཐུན་པ་ལྟ་བུ་ཡོང་གི་ཡོད་པར་ག་འདྲ་བྱེད་དགོས་སམ་ཞེས་བཀའ་འདྲི་ཞུས་པར། སྔར་བོད་ལ་ཡང་གྲུབ་མཐའ་མི་འདྲ་བ་རྙིང་མ། བཀའ་བརྒྱུད། ས་སྐྱ། དགེ་ལུགས་སོགས་ཡོད་པ་རེད། ངས་གཙོ་བོ་བསྟན་པ་སྤྱི་ཚན་དང་གང་ཟག་སྒོས་ཚན་ཞེས་གཉིས་སུ་དབྱེ་བཞིན་ཡོད། གསང་སྔགས་ཀྱི་རྒྱུད་པ་འདྲ་མིན་དང་། ཉམས་ལེན་བྱེད་སྟངས་མི་འདྲ་དེ་དག་ནི་གང་ཟག་སྒོས་ཚན་ཡིན། བསྟན་པ་སྤྱི་ཚན་གྱི་དབང་དུ་བྱས་ན་དཔལ་ནཱ་ལེནྡྲ་ནས་རྒྱུད་པའི་ནང་ཆོས་ཀྱི་ལྟ་གྲུབ་གཅིག་པ་རེད། ད་ཚང་མས་བསྟན་པ་སྤྱི་མཚན་ལ་བསམ་བློ་གཏོང་རན་པ་རེད་ཅེས་གསུངས། ཞེས་བཀོད་འདུག་པ་ལྟ་བུ་ནི་དཔེ་མཚོན་ཙམ་ཡིན།
ཡང་སྙིང་ད་ཆར་ཐ་སྙད་འདིའི་སྒྲ་གཟུགས་གཉིས་སམ་ཚིག་དོན་གཉིས་ཐད་ནས་འདི་ལྟར་རོ་ཞེས་ངེས་པ་གདེང་འཕེར་བ་ཞིག་མ་རྙེད་མཁན་མང་པོ་ཞིག་ཡོད་པ་འདྲ་སྙམ། ལྷག་པར་དུ་གསར་འགོད་པ་དང་རྩོམ་སྒྲིག་པ་དེ་བཞིན་རྩོམ་པ་པོ་སོགས་སུ་ཡིན་རུང་བོད་ཀྱི་བརྡ་དང་ཐ་སྙད་གང་ཡང་ཁུངས་ཐུབ་ཚད་ཐུབ་ཡོད་པའི་སྒོ་ནས་འབྲི་དགོས་པ་ལས། ཁ་སྐད་ཀྱི་སྒྲ་མདངས་ཙམ་དང་འོལ་ཚོད་རྨོངས་ཚོད་ཀྱིས་འབྲི་བར་བྱེད་པ་ནི། ནོར་བ་རྒྱུན་འབྱམས་སུ་གྱུར་ཏེ་བོད་ཀྱི་སྐད་ཡིག་ལ་གནོད་ཚབས་ཆེ་བ་ཡིན། ཁྱད་པར་དུ་ཐ་སྙད་འདི་ལྟ་བུ་དག་ཡིག་དང་ཚིག་མཛོད་རྣམས་སུ་འཁོད་མེད་ཙ་ན། རང་སྣང་གང་ཤར་དང་སླ་ཆོས་མི་མཛད་པར་དམ་པ་གོང་མའི་གསུང་རབ་ལ་ཞིབ་འཇུག་བྱས་ཏེ་ཁ་མིག་ཡར་ལྟ་མཛད་དགོས་པ་གལ་ཆེ་བ་ཡིན། དམ་པ་གོང་མའི་གསུང་རབ་རྣམས་སུ་མ་གྲགས་པ་ཞིག་ཡིན་ན་ནི་ཐུགས་ཁག་མེད་ཀྱང་ཐ་སྙད་འདི་ལྟ་བུ་ནི་ཚད་ལྡན་གྱི་མཁས་པའི་དབང་པོ་རྣམས་ཀྱི་གསུང་རབ་རྣམས་སུ་ཡོངས་སུ་གྲགས་པའི་ཐ་སྙད་ཅིག་ཡིན།
དེར་བརྟེན་འདིར་སྐྱབས་མགོན་ཡིད་བཞིན་ནོར་བུས་རྒྱུན་དུ་རྩལ་བཏོན་མཛད་དང་མཛད་བཞིན་པའི་ཐ་སྙད་དེའི་ཚིག་གི་དག་ཆ་དང་དོན་གྱི་གོ་བ་གཉིས་སྔ་རབས་གོང་མའི་གསུང་རབ་དག་ལ་ཁུངས་གཏུགས་ནས་ཅུང་ཟད་གསལ་བར་བྱ་རྒྱུ་ཡིན།
དང་པོ། ཐ་སྙད་འདི་གང་ལ་གཞི་འཆོལ་སའི་འབྱུང་ཁུངས་བཤད་པ།
ཀུན་མཁྱེན་ཀློང་ཆེན་རབ་འབྱམས་ཀྱིས། (1308-1364) ཚིག་དོན་རིན་པོ་ཆེའི་མཛོད་ཀྱི་རྡོ་རྗེའི་གནས་བཅུ་པ་[1]ལས། རང་བཞིན་དུ་གནས་པའི་བར་དོའི་སྣང་ལུགས་ལའང་སྤྱིར་བསྟན་པ་དང༌། བྱེ་བྲག་ཏུ་བཤད་པ་གཉིས་ལས། དང་པོ་ལའང་ཁམས་གསུམ་སྤྱི་བཙན། གནས་རིགས་ཐ་དད། གང་ཟག་སྒོས་བཙན་གསུམ་ལས། སྤྱི་བཙན་ལ་ཀུན་གཞིའི་སྟེང་དུ་བག་ཆགས་སོ་སོར་གཞག་པའི་དབང་གིས་རྩ་བ་མ་རིག་པ་གཟུང་འཛིན་དུ་སེམས་ལ་སྣང་བ། ཕྱི་ཡུལ་ལྔར་ཡུལ་གྱི་རྣམ་པར་སྣང་བ། ལུས་སུ་སྣང་བ། བདེ་སྡུག་བར་མ་དགའ་གདུང་དུ་སྣང་བ། ཆགས་སོགས་ཉོན་མོངས་དུག་ལྔར་སྣང་བས་གཅིག་ནས་གཅིག་ཏུ་འཁོར་བར་སྣང་བའི་ཕྱིར་ཁམས་གསུམ་སྤྱིའི་སྣང་བ་ཞེས་བྱའོ། །ཞེས་དང་། དེ་དག་ལས་ཀྱང་གང་ཟག་སྒོས་བཙན་ལ་སྣང་བ་ནི། གནས་རིགས་སོ་སོ་བ་དེ་དག་གི་འགྲོ་བ་རྣམས་ཀྱང་ལ་ལ་བདེ། ལ་ལ་སྡུག ལ་ལ་བར་མར་གནས་ཏེ། ཞེས་དང་།
ཀུན་མཁྱེན་ཀློང་ཆེན་རབ་འབྱམས་ཀྱིས། ཆོས་དབྱིངས་རིན་པོ་ཆེའི་མཛོད་ཀྱི་རང་འགྲེལ་ལུང་གི་གཏེར་མཛོད་ལེའུ་བཅུ་གཉིས་པ་[2]ལས། འོ་ན་རིག་པའི་རོལ་པ་ཡིན་པས་སྣང་བ་འདི་བདག་གི་རྗེས་སུ་འགྲོ་ལྡོག་བྱེད་པར་རིགས་སོ་ཞེས་ན། སྤྱི་བཙན་གྱི་སྣང་བ་དེ་སྒོས་བཙན་གྱི་རྗེས་སུ་འགྲོ་ལྡོག་བྱེད་པ་མ་ཡིན་པས། བདག་མེད་ཀྱང་རི་ལ་སོགས་པ་ཤུལ་ན་ཡོད་པས་གསལ་ལ། སྒོས་བཙན་གྱི་རི་སྣང་ཙམ་གྱི་རོལ་པ་དེ་གང་ཟག་དེ་འཆི་དུས་ནུབ་པའི་ཕྱིར་ན། རང་རང་གི་རོལ་པ་དེ་རང་རང་དང་རྗེས་སུ་འགྲོ་ལྡོག་བྱེད་ལ། སྤྱིའི་དེ་སྤྱི་དང་འགྲོ་ལྡོག་བྱེད་པས། ཕྱེ་ནས་ལན་འདེབས་པས་ཉེས་པ་མེད་དོ། །འོ་ན་རང་མེད་དུས་རང་སྣང་གི་རི་མེད་ཀྱང་རི་མེད་པར་མ་སོང་བས་རོལ་པ་ཤུལ་དུ་ལུས་སོ་སྙམ་ན། ཤུལ་གྱི་དེ་སྣང་ཡུལ་སྤྱི་བཙན་པ་ཡིན་པས། ཤུལ་མའི་སྣང་བ་ཡིན་གྱིས། ཤི་བ་དེའི་སྣང་བ་མ་ཡིན་ལ། སྤྱིའི་རོལ་པ་འགག་པར་ནི་ཁས་མ་བླངས་པ་དང༌། སྣང་བ་དང་སྣང་ཡུལ་གྱི་ཁྱད་ཡོད་པའི་ཕྱིར་ཉེས་པ་མེད་ལ་འཐད་པ་དང་བཅས་པ་ཉིད་དོ། །ཞེས་དང་།
ཀུན་མཁྱེན་རོང་སྟོན་ཤེས་བྱ་ཀུན་རིག་ཤཱཀྱ་རྒྱལ་མཚན་གྱིས། (1367-1449) ཚད་མ་རིགས་པའི་གཏེར་གྱི་རྣམ་བཤད་ཉི་མའི་སྙིང་པོ་[3]ལས། དེ་བཞིན་དུ་འཁོར་བ་སྤྱི་བཙན་སྒོས་བཙན་ལ་ཐོག་མ་མེད་ཀྱང་བདག་མེད་མངོན་སུམ་དུ་མཐོང་ན། འཁོར་བ་སྒོས་བཙན་པའི་ཕྱི་མཐའ་འགྲུབ་ལ། ལོག་སྲེད་ཀྱི་མཐུན་རྐྱེན་ཚང་ཞིང་སྟོང་ཉིད་རྟོགས་པའི་འགལ་རྐྱེན་མེད་ན་ཡང་སྲིད་འབྱིན་པར་ངེས་སོ། །ཞེས་དང་།
ལོ་ཆེན་དྷརྨ་ཤྲཱིས། (1654-1717) གསང་བ་སྙིང་པོའི་སྤྱི་དོན་གསང་བདག་ཞལ་ལུང་སྟོད་ཆ་[4]ལས། ཡང༌། སྤྱི་བཙན་དུ་ཐོག་མ་དང་ཐ་མ་གཉིས་ཀ་མེད་ལ། ལམ་གྱིས་གྲོལ་བར་ནུས་པའི་ཕྱིར་བྱེ་བྲག་གང་ཟག་སྒོས་བཙན་ལ་མཐའ་ཡོད་དོ་བྱས་པ་ལ། ཁ་ཅིག་ན་རེ། དེ་ལྟར་ན་སྤྱི་དེས་སྒོས་ལ་ཁྱབ་བམ་མ་ཁྱབ། དང་པོ་ལྟར་ན་སྒོས་བཙན་ལའང་ཐ་མ་མེད་པར་ཐལ། ཁྱབ་བྱེད་སྤྱི་ལ་མེད་པའི་ཕྱིར། གཉིས་པ་ལྟར་ན། སྒོས་ལ་མ་ཁྱབ་པའི་ཕྱིར་སྤྱི་མ་ཡིན་པར་ཐལ་ལོ་ཟེར་ན། ཞེས་དང་།
དུས་རབས་བཅུ་བདུན་པའི་ནང་བྱོན་པའི་ཀཿཐོག་རིག་འཛིན་ཚེ་དབང་ནོར་བུས། རང་མྱོང་ལེགས་ཉེས་ཆ་ཤས་ཙམ་སྨོས་ཤིང་དམ་པའི་ཆོས་ལ་བློ་གཞུགས་པའི་གྲོས་འདེབས་རྟོགས་བརྗོད་རི་ཐང་མཚམས་ཀྱི་སྨན་མཆོག་[5]ཅེས་བྱ་བ་ལས། འཁོར་བ་སྤྱི་བཙན་མཐའ་མ་མེད་གནས་ཀྱང་། །གང་ཟག་སྒོས་བཙན་འཁོར་བ་ཐ་མ་ཡོད། །ཐར་པ་ཐོབ་ཚེ་འཁོར་བའི་འཁྲུལ་འཁོར་འཇིག། །འཁོར་བས་ཡུན་རིང་དུབ་པའི་སྐྱེས་བུ་ཁྱོད། །ད་ནི་ཐར་པའི་ལམ་དུ་གཞོལ་བར་གྱིས། །ཞེས་དང་།
མཁན་ཆེན་ངག་དབང་དཔལ་བཟང་ངམ་མཁན་པོ་ངག་ཆུང་གིས། (1879-1941) རྫོགས་པ་ཆེན་པོ་ཡེ་ཤེས་བླ་མའི་སྤྱི་དོན་སྙིང་ཐིག་མ་བུའི་ལྡེ་མིག་ཀུན་བཟང་ཐུགས་ཀྱི་ཊིཀྐ་[6]ལས། རང་སྣང་གི་ཆ་ནི་སྦུབས་འཕོ་དུས་རང་ལོག་ལ་འགྲོ་ལ། ཐུན་མོངས་རིས་མཐུན་ཙམ་ནི། གཞན་ངོར། ད་དུང་ཤུལ་ན་ཡོད་པའོ། །དེས་ན་སྤྱི་བཙན་དང༌སྒོས་བཙན་གྱི་སྣང་བའི་སྐབས་ཕྱེད་པ་གལ་ཆེ་བས། ཆོས་ཅན་མཐུན་སྣང་བ་ཞིག་ནི་མེད་དེ། ཞེས་དང་།
སེ་ར་མཁའ་འགྲོ་ཀུན་བཟང་བདེ་སྐྱོང་དབང་མོས། (1892-1940) རེ་དོགས་ཀྱི་རྫུན་ཕུག་གཏིབ་པ་[7]ལས། དེ་ལའང་གྲུབ་མཐའི་འདོད་ཚུལ་སྤྱི་དང་། རྣལ་འབྱོར་བས་རྟོགས་ཚུལ་དང་གཉིས་ལས། སྔ་མ་ལྟར་ན་གང་ཟག་སྒོས་བཙན་གྱི་སྣང་བ་བློ་རང་ངོས་ནས་ལྡོག་ཀྱང་། འཁྲུལ་བ་སྤྱི་བཙན་གྱི་སྣང་ཚུལ་རྣམས་མི་འཇིག་པར་འདོད་དགོས་ཏེ། ཞེས་གསུངས།
གོང་གསལ་དེ་དག་ལས་མཐུན་སྣང་དུ་གསལ་པོར་མཇལ་ཐུབ་པ་ནི། ༼སྤྱི་བཙན་དང་སྒོས་བཙན།༽ ཞེས་པའི་ཐ་སྙད་གཉིས་པོ་དེ་ཡིན། དེ་ཡང་གོང་གསལ་རྣམས་སྙིང་དོན་དུ་བྱས་ན། ཀུན་མཁྱེན་ཀློང་ཆེན་པས་ཚིག་དོན་མཛོད་ལས། ཁམས་གསུམ་སྤྱི་བཙན། གང་ཟག་སྒོས་བཙན། ཞེས་གསུངས། ཀུན་མཁྱེན་ཀློང་ཆེན་པས་ཆོས་དབྱིངས་མཛོད་རང་འགྲེལ་ལས། སྤྱི་བཙན་གྱི་སྣང་བ། སྒོས་བཙན་གྱི་རི་སྣང། སྣང་ཡུལ་སྤྱི་བཙན་པ། ཞེས་གསུངས། ཀུན་མཁྱེན་རོང་སྟོན་ཤེས་བྱ་ཀུན་རིག་གིས། འཁོར་བ་སྤྱི་བཙན། འཁོར་བ་སྒོས་བཙན། ཞེས་གསུངས། ལོ་ཆེན་དྷརྨ་ཤྲཱི་དང་ཀཿཐོག་རིག་འཛིན་ཚེ་དབང་ནོར་བུས། འཁོར་བ་སྤྱི་བཙན། གང་ཟག་སྒོས་བཙན། ཞེས་གསུངས། མཁན་པོ་ངག་ཆུང་གིས། སྤྱི་བཙན་གྱི་སྣང་བ་དང་། སྒོས་བཙན་གྱི་སྣང་བ། ཞེས་གསུངས། སེ་ར་མཁའ་འགྲོ་ཀུན་བཟང་བདེ་སྐྱོང་དབང་མོས། གང་ཟག་སྒོས་བཙན་གྱི་སྣང་བ་དང་། འཁོར་བ་སྤྱི་བཙན་གྱི་སྣང་ཚུལ། ཞེས་གསུངས་ཡོད།
དེས་ན་དེ་དག་ནི་༼བསྟན་པ་སྤྱི་བཙན་དང་གང་ཟག་སྒོས་བཙན་༽ཞེས་པའི་ཐ་སྙད་འདིའི་གཞི་རྩའི་འབྱུང་ཁུངས་ལྟ་བུ་ཆགས་ཡོད་པ་ནི་གསལ་པོར་མཚོན་ཐུབ་ཅིང་། དུས་རབས་མང་པོའི་ཡར་སྔོན་གྱི་མཁས་པའི་དབང་པོ་ཡོངས་སུ་གྲགས་ཤིང་གྲུབ་པའི་གསུང་ཤ་སྟག་ཡིན་པས། སྤྱི་བཙན་དང་སྒོས་བཙན་ཞེས་པའི་ཐ་སྙད་འདི་དུས་རབས་ཉི་ཤུ་པའམ་ཉེར་གཅིག་པ་འདིའི་ནང་གསར་དུ་བཟོས་པའམ་གསར་དུ་བྱུང་བ་ལྟ་བུ་ཞིག་ཏུ་སེམས་མི་རུང་།
གཉིས་པ། ཐ་སྙད་འདིའི་འབྱུང་ཁུངས་དངོས།
༸སྐྱབས་མགོན་ཡིད་བཞིན་ནོར་བུས། ཕྱི་ལོ་ ༢༠༡༦ ཟླ་ ༡༢ ཚེས་ ༢༢ ཉིན་དཔལ་ལྡན་འབྲས་སྤུངས་དགོན་པར་དགེ་བཤེས་མའི་བསླབ་པ་མཐར་སོན་གྱི་མཛད་སྒོར་བསྩལ་བའི་བཀའ་སློབ་ནང་ཞལ་དྲོན་མོ་ནས་གསལ་པོར་གསུངས་པ་ལྟར། ༼https://www.youtube.com/watch?v=2qmWMwiiee4 དྲ་ལམ་འདིར་བསྣན་ན་བཀའ་སློབ་ཆ་ཚང་དངོས་སུ་ཉན་ཐུབ།༽ སྙན་དགོན་སྤྲུལ་སྐུ་གསུང་རབ་མདོ་སྔགས་ཆོས་ཀྱི་རྒྱ་མཚོས་ཕྱག་རྫོགས་གདམས་པའི་སྐོར་གྱི་བརྗེད་ཐོའི་ནང་ཐ་སྙད་འདི་བཀོལ་སྤྱོད་གནང་ཡོད། དེས་ན་རང་ཅག་གིས་ཀྱང་གསུང་དེ་ཆ་ཚང་ཞིག་མཇལ་བ་ཡིན་ན། ཐ་སྙད་འདིའི་ཚིག་གི་དག་ཆ་དང་དོན་གྱི་གོ་བ་ཇི་ལྟར་ཡིན་མིན་ལ་མ་རྟོགས་པ་དང་ལོག་པར་རྟོགས་པ་དང་ཐེ་ཚོམ་རྣམས་རང་ཡལ་དུ་འགྱུར་ངེས་ཡིན། དེ་ལྟ་བུའི་དགོས་པ་ཆེན་པོའི་དབང་གིས་འདིར་གསུང་དེ་དབུ་ནས་ཞབས་ཀྱི་བར་ཆ་ཚང་བ་ཞིག་དྲང་རྒྱུ་ཡིན་པས་ལེགས་པར་གཟིགས་པར་ཞུ།
དེ་ཡང་། སྙན་དགོན་སྤྲུལ་སྐུ་གསུང་རབ་མདོ་སྔགས་ཆོས་ཀྱི་རྒྱ་མཚོས། (1903-1957) ཕྱག་རྫོགས་གདམས་པའི་སྐོར་གྱི་བརྗེད་ཐོ་[8]ལས། རང་གི་བརྗེད་ཐོ་ལ། ཕྱག་རྫོགས་ཀྱི་གདམས་པ་འདི་དག་མི་འཐད་པ་མ་ཡིན་ཞིང་། འཐད་ལུགས་ཀྱང་བསྟན་པ་སྤྱི་བཙན་དང་། གང་ཟག་སྒོས་བཙན་གཉིས་སུ་ཕྱེ་སྟེ། ཕྱི་མའི་དབང་གིས་དབང་པོའི་ཁྱད་པར་དམིགས་བསལ་ཅན་ལ་སྟོང་ཉིད་ངོ་སྤྲད་ལུགས་དང་། སྒོམ་ལུགས་ཐམས་ཅད་ཐེག་ཆེན་གྱི་ཤིང་རྟའི་སྲོལ་གཉིས་ཀྱི་གཞུང་ལུགས་ཆེན་པོའི་སྤྱི་སྐད་ལྟར་མིན་པར་སྔགས་དང་འབྲེལ་བའི་སྒོ་ནས་ཐ་མལ་གྱི་ཤེས་པ་བཅོས་བསྒྱུར་མི་དགོས་པ་འདིའི་སྟེང་ནས་ཡིན་ལུགས་ངོ་སྤྲད་པ་དང་། ངོ་སྤྲོད་ཀྱི་དོན་བཞིན་བརྗོད་དུ་མེད་པའི་གནས་ལུགས་རྩིས་གདབ་བྲལ་བ་རང་བབས་སུ་བསྐྱངས་པས་ཐུན་མོང་གི་ལྷག་མཐོང་དང་། ཐུན་མོང་མིན་པའི་འོད་གསལ་ལམ་བྱེད་ཀྱི་སྒོ་གཉིས་ཀ་སྟབས་གཅིག་ཏུ་འོང་བ་ཡིན་ནོ། །དེས་ན་འདི་ཤིན་ཏུ་ཆོད་ཆེ་ཡང་དབང་པོའི་ཁྱད་པར་ལ་ལྟོས་པས་འཚོ་བྱེད་ཀྱི་སྨན་མར་ལྷས་བྱིན་གྱིས་ཟོས་པ་ལྟར་མ་སོང་བ་ཞིག་གལ་ཆེའོ། །དེས་ན་བསྟན་པ་སྤྱི་ཁྱབ་དབང་བཙན་དུ་ཐོག་མར་དགག་བྱ་ངོས་འཛིན་ཚུལ། དེ་ནས་དེ་ལ་རིགས་པས་གནོད་པ་སྟོན་ཚུལ། རིགས་སྟོབས་ཀྱིས་རྙེད་པའི་བདག་མེད་གཉིས་ཀྱི་དོན་ལ་དཔྱད་འཇོག་གི་སྒོམ་སྤེལ་བའི་ལྷག་མཐོང་གི་སྐྱོང་ཚུལ་སོགས་ལས་དང་པོ་བའི་དབང་དུ་བྱས་ཏེ་གེགས་དང་གོལ་ས་མེད་པར་གསུངས་པ་འདི་རྩ་བ་ཆེ། འདི་ལ་མདོ་སྔགས་སོ་སོས་སྟོང་ཉིད་སྒོམ་ཚུལ་རང་གི་སྐབས་ཀྱི་ཐབས་དང་འབྲེལ་བར་ཉམས་སུ་ལེན་པའི་སྲོལ་ག་སོ་སོར་ཡོད་ཀྱིས་ཐམས་ཅད་སྟབས་གཅིག་པ་མིན། དེང་སང་ཕྱག་རྫོགས་པ་སོགས་ལ་དྲིས་ན་ཤིང་རྟ་ཆེན་པོའི་གཞུང་ལུགས་ཀྱི་ཞི་ལྷག་གི་བགྲོད་ལུགས་སོགས་གང་ཟག་སོ་སོའི་རང་ཚོད་ཀྱི་ཆོས་ཤིག་ཡོད་པའི་གཏམ་ཟུར་ཙམ་ཡང་མེད་པར་ཀུན་ཀྱང་ཕྱག་རྫོགས་ཀྱི་ལམ་དེར་དང་པོ་ཉིད་ནས་ཨེ་ཚུད་བལྟ་ཞིང་དེ་ཙམ་མིན་པ་ཐམས་ཅད་ཆོས་མིན་དུ་བསྒྲགས་ནས་བསྟན་པ་སྤྱི་བཙན་གྱི་ཚུལ་འདི་བསྐལ་དོན་ཤ་ཟ་ལྟར་གྱུར། དེ་ལ་གཞུང་ལུགས་ཆེན་པོའི་རྗེས་འབྲང་མཁས་པ་ཆོས་རྒྱུས་ཆེ་བ་རྣམས་ཁོང་ཚོས་སྤྱི་སྒོས་ཀྱི་རྣམ་དབྱེ་མི་ཤེས་དགོངས་ནས་འགོག །ཆོས་རྒྱུས་ཆུང་བ་རྣམས་སྤྱིར་ན་ཕྱག་རྫོགས་སོགས་རྩ་བ་ནས་མི་འགྲིག་སྙམ་ནས་བཀའ་རྙིང་སོགས་ལ་ཐན་ལྟར་བརྩི་ཞིང་། གང་ཟག་སྒོས་བཙན་གྱི་ཚུལ་འདི་ལྟར་ཡོད་པ་བསྐལ་དོན་ཤ་ཟར་སོང་ནས་རྒྱལ་བའི་བསྟན་པ་ལ་ནང་སེལ་ཚབས་ཆེན་བྱུང་བར་གདའ། དེ་ཡང་ལྟ་བ་སྙིགས་མའི་དབང་གིས་བློ་སེམས་ཀྱི་ན་ཚོད་ཤིན་ཏུ་ཆུང་སྟེ། ཐེག་པ་ཆེན་པོའི་ཁལ་ལྕི་བ་འདེགས་པའི་རྣམ་དཔྱོད་ཀྱི་ཤེད་མེད་པ་དེར་གདའ། གང་ཟག་སྒོས་བཙན་གྱི་ཆོས་འདི་ཆོད་ཀྱང་ཆེ། འཁྲུལ་གཞི་ཡང་ཆེ། འདི་ལ་འཁྲུལ་ནས་ཕ་མེས་བཟང་པོའི་ཕ་ཕོགས་ཀྱི་སྐལ་བ་ཡིན་ནོ་སྙམ་ནས་ནོར་བུ་དང་མཆིང་བུ་ནོར་བ་ཡང་མང་རབས་ཤིག་ཡོད་འདུག །རྒྱ་གར་མཁས་པའི་གཞུང་ལུགས་ལ་དྲི་མ་མེད་པའི་རིགས་པས་བརྡར་ཤ་བཅད་དེ་འཇུག་པ་ལ་གེགས་གང་ཡང་མེད། ཡར་དེད་ན་བྱམས་པ་དང་འཇམ་དབྱངས་ལ་ཐུག་འདུག །དེ་ནས་ཡར་དེད་ན་རྫོགས་པའི་སངས་རྒྱས་རང་ཡིན། ཆོས་ཟེར་རྒྱུའི་ཆོས་དེ་སྒོ་གང་ནས་བསམས་ཀྱང་སྐྱེས་བུ་གསུམ་ཀའི་ཉམས་སུ་བླང་བྱ་ཐམས་ཅད་སྟན་ཐོག་གཅིག་གི་ཉམས་ལེན་དུ་དྲིལ་བའི་བྱང་ཆུབ་ལམ་རིམ་འདི་ཡིན་པར་འདུག །འདི་ལ་བག་ཆགས་བཟང་པོ་ཞིག་མ་ཞོག་པར་ཤི་དགོས་ན་ཤི་མི་ཐུབ་པར་འདུག་ཀྱང་། ཁྱོད་ཀྱི་བྱ་བ་ཟིན་ནོ་ཞེས། །འཆི་བདག་སྡོད་པར་མི་འགྱུར་གྱིས། །གསུངས་པ་ལྟར་ལགས་པས་དེ་རིང་སང་ལ་བག་ཆགས་ཤིག་ཐེབས་དགོས། ཉི་མ་རེ་རེ་བཞིན་བག་ཆགས་རེ་བཞག་སྟེ་བག་ཆགས་མཐུག་པོ་ཞིག་ཐེབས་དགོས། བཀའ་བརྒྱུད་དང་། རྙིང་མ་སོགས་ལ་སྙིང་ཐག་ནས་སྐྱབས་སུ་མཆི་སྟེ། ཤིང་རྟ་ཆེན་པོའི་གཞུང་ལུགས་རྩིས་མེད་དུ་འདོར་བའི་ས་བཀའ་རྙིང་མ་སོགས་རྨི་ལམ་དུ་ཡང་མི་བྱེད། ཚེ་རབས་འདི་ཙམ་དུ་མ་ཟད་པར་རྒྱལ་བ་གཉིས་པ་ཙོང་ཁ་པའི་བསྟན་པའི་ལྷག་ཞབས་སུ་སྨོན་ལམ་འདེབས་ཏེ། གང་ཟག་གི་རིགས་ཐམས་ཅད་གཅིག་ལྟར་བཟུང་སྟེ་འདུལ་བྱེད་ཆོས་སྒོ་གཅིག་གིས་སྤར་བཀབ་བྱེད་པའི་རང་ལྟ་མཆོག་འཛིན་ཅན་གྱི་དགེ་ལྡན་པ་དེ་ཡང་སྲོག་ལ་བབས་ཀྱང་མི་བྱེད་སྙམ་མོ། །མདོར་ན་ངའི་འདྲེན་མཆོག་ཆོས་ཐམས་ཅད་ལ་དགོངས་པ་ནང་བྱན་ཆུད་པའི་ཆོས་ཀྱི་རྗེ་དེའི་རྣམ་པར་ཐར་པ་ལ་བློ་གྲོས་ཀྱི་མིག་གྱེན་དུ་བསྐྱོད་དེ་སྡོད་པ་ལས། གསར་མ་འོ་རྙིང་མའོ་ཞེས་པའི་བྲག་ཆ་ལ་མི་ཉན་པ་ཁོང་རང་གི་ཞལ་ཆེམས་ཁོ་ན་ལྟར་བགྱིད་དོ།། །།ཞེས་གསུངས་ཡོད། དེས་ན། བསྟན་པ་སྤྱི་བཙན་དང་གང་ཟག་སྒོས་བཙན། ཞེས་འབྲི་བརྗོད་བྱེད་དགོས།
གསུམ་པ། ཐ་སྙད་འདིའི་ནང་དོན།
འོ་ན་དེའི་དོན་ཇི་ལྟར་ཡིན་ཞེ་ན། བསྟན་པ་སྤྱི་བཙན་ཞེས་པ་ནི། བསྟན་པ་སྤྱི་དབང་བཙན་དུ་བྱས་པ་ཞེས་པའི་དོན་དང་། གང་ཟག་སྒོས་བཙན་ཞེས་པ་ནི། གང་ཟག་སྒོས་དབང་བཙན་དུ་བྱས་པ་ཞེས་པའི་དོན་ཡིན།
དཔེར་ན། ཀུན་མཁྱེན་རོང་ཟོམ་མཧཱ་པཎྜི་ཏ་ཆོས་ཀྱི་བཟང་པོས་མན་ངག་ལྟ་ཕྲེང་གི་འགྲེལ་པ་ལས། དེའི་དབང་དུ་བྱས་ན་དངོས་པོ་རྣམས་ཀྱི་རང་བཞིན་གང་ཡང་མི་འགྲུབ་པས། དོན་དམ་པར་རང་བཞིན་མེད་ཅེས་བྱ་སྟེ། ཚུལ་འདི་ནི་ལུང་བཙན་པར་བསྒྲུབ་པའི་ཚུལ་ཞེས་བྱའོ། །རིགས་པ་བཙན་པར་བསྒྲུབ་པའི་ཚུལ་ལྟར་ན། དོན་དམ་པར་རང་བཞིན་མེད་ཅེས་བྱ་བ་ལ། དམ་པ་ནི་བློའི་དམ་པ་སྟེ། ཞེས་གསུངས་པ་ལྟར། ལུང་དབང་བཙན་དུ་བྱས་པ་དང་། རིགས་པ་དབང་བཙན་དུ་བྱས་པ། ཞེས་པ་ལྟ་བུ། གཞན་ཡང་། གཞུང་ལུགས་ནང་ཡོངས་སུ་གྲགས་པ་ལྟར། ཀུན་རྫོབ་དབང་བཙན་དུ་བྱས་ན་ཆོས་ཐམས་ཅད་ཡོད་པ་ཡིན། དོན་དམ་དབང་བཙན་དུ་བྱས་ན་ཆོས་ཐམས་ཅད་མེད་པ་ཡིན། ཞེས་པ་ལྟ་བུ། སྣང་བ་དབང་བཙན་དུ་བྱས་ན་འདི་ལྟར་ཡིན། སྟོང་པ་དབང་བཙན་དུ་བྱས་ན་འདི་ལྟར་ཡིན། ཞེས་པ་ལྟ་བུ། གང་ཟག་དབང་བཙན་དུ་བྱེད་མི་རུང་། ཆོས་དབང་བཙན་དུ་བྱེད་དགོས། ཞེས་པ་ལྟ་བུ། ཁྲིམས་དབང་བཙན་དུ་བྱེད་དགོས་ཀྱི་གང་ཟག་དབང་བཙན་དུ་བྱེད་མི་རུང་། ཞེས་པ་ལ་སོགས་པ་ལྟ་བུ།
དེས་ན། བསྟན་པ་སྤྱི་བཙན་གྱི་དབང་དུ་བཏང་ན་ཞེས་པ་ནི། སངས་རྒྱས་ཀྱི་བསྟན་པ་སྤྱི་དབང་བཙན་དུ་བྱས་ན་ཞེས་པའི་དོན་དང་། གང་ཟག་སྒོས་བཙན་གྱི་དབང་དུ་བཏང་ན་ཞེས་པ་ནི། གང་ཟག་སྒོས་དབང་བཙན་དུ་བྱས་ན་ཞེས་པའི་དོན་ཡིན། སྤྱི་སྒོས་གཉིས་ལས་སྤྱི་གལ་ཆེ་བར་བརྟེན། བསྟན་པ་སྤྱི་བཙན་གལ་ཆེ་བ་དང་། གང་ཟག་སྒོས་བཙན་གལ་ཆུང་བ་ཡིན།
ཡང་བསྐྱར་གསལ་དུ་བཏང་ན། ཡིད་བཞིན་ནོར་བུས། རིགས་ཚོགས་དྲུག་དང་བྱམས་ཆོས་སྡེ་ལྔ་ལ་སོགས་པ་དེ་བསྟན་པ་སྤྱི་བཙན་རེད་བཞག །རྒྱུད་སྡེ་ཁག་དེ་ཚོ་གང་ཟག་སྒོས་བཙན་རེད་བཞག ཅེས་གསུངས་པ་ཚིག་ཆ་ཚང་བརྐྱངས་ན། རིགས་ཚོགས་དྲུག་དང་བྱམས་ཆོས་སྡེ་ལྔ་ལ་སོགས་པ་དེ་བསྟན་པ་སྤྱི་དབང་བཙན་དུ་བྱས་ནས་གསུངས་པ་རེད་བཞག །ཅེས་པའི་དོན་དང་། རྒྱུད་སྡེ་ཁག་དེ་ཚོ་གང་ཟག་བྱེ་བྲག་པ་སྒོས་དབང་བཙན་དུ་བྱས་ནས་གསུངས་པ་རེད་བཞག །ཅེས་པའི་དོན་ཡིན།
མདོར་ན་གོང་གསལ་དེ་དག་ལ་བརྟེན་ནས། བསྟན་པ་སྤྱི་ཚན་དང་གང་ཟག་སྒོས་ཚན། བསྟན་པ་སྤྱི་མཚན་དང་གང་ཟག་སྒོས་མཚན། བསྟན་པ་སྤྱི་ཚན་དང་གང་ཟག་སྒེར་ཚན། ཞེས་པ་སོགས་བྲིས་དང་འབྲི་བཞིན་པ་ནི་ནོར་བ་ཡིན་པར་བདེ་བླག་ཏུ་རྟོགས་ཐུབ། དེ་ལྟ་ན། གོང་གསལ་ཁུངས་ལུང་རྣམས་ལ་ལེགས་པར་བརྟགས་ནས་༼བསྟན་པ་སྤྱི་བཙན་དང་གང་ཟག་སྒོས་བཙན་༽ཞེས་མ་ནོར་མ་འཕྱུགས་པར་འབྲི་དགོས་པ་གལ་ཆེའོ།།
སྔ་འགྱུར་ཆོས་ཀྱི་གདན་ས་ཆེན་མོ་ཐེག་མཆོག་རྣམ་གྲོལ་བཤད་སྒྲུབ་དར་རྒྱས་གླིང་གི་ཡན་ལག་སྔ་འགྱུར་མཐོ་སློབ་མདོ་སྔགས་རིག་པའི་འབྱུང་གནས་གླིང་གི་དགེ་རྒན་ལས་ཤག་ནས། འབྲོང་ངུར་ཆོས་རྗེ་རུ་འབོད་པས། སྤྱི་ལོ་ ༢༠༡༧ ཟླ་ ༠༢ ཚེས་ ༡༡ ཉིན་བྲིས་ཤིང་། སྤྱི་ཚེས་ ༡༣ བོད་ཟླ་ ༡༢ བོད་ཚེས་ ༡༨ ཀུན་མཁྱེན་ཀློང་ཆེན་པའི་འདས་མཆོད་ཉིན་རྒྱལ་བ་དགྱེས་པའི་མཆོད་སྤྲིན་དུ་སྤེལ་བ་དགེའོ།། དགེའོ།། དགེའོ།།
[1] ཀུན་མཁྱེན་ཀློང་ཆེན་རབ་འབྱམས་ཀྱི་གསུང་འབུམ། དེབ་གཟུགས། པོད། ༼༡༩༽ ཤོག་གྲངས། 315 ཡིག་ཕྲེང་། བཅུ་གཅིག་པ། དཔལ་བརྩེགས་སྤར་མ།
[2] ཀུན་མཁྱེན་ཀློང་ཆེན་རབ་འབྱམས་ཀྱི་གསུང་འབུམ། དེབ་གཟུགས། པོད། ༼༡༦༽ ཤོག་གྲངས། 329 ཡིག་ཕྲེང་། བཅུ་པ། དཔལ་བརྩེགས་སྤར་མ།
[3] རོང་སྟོན་ཤེས་བྱ་ཀུན་རིག་གསུང་འབུམ། པོད། ༼ཐ་༽ དཔེ་རིང་། ལྡེབ་གྲངས། ཉིས་བརྒྱ་ཉེར་གསུམ། ཡིག་ཕྲེང་བཞི་པ། གངས་ལྗོངས་རིས་མེད་གསུང་རབ་སྤར་ཁང་།
[4] སྔ་འགྱུར་བཀའ་མ་རྒྱབ་ཆོས་སྐོར་གསང་སྙིང་ལོ་ཆེན། པོད། ༼གི་ ཨེ་༽དཔེ་རིང་། ལྡེབ་གྲངས། བརྒྱ་སུམ་ཅུ། ཡིག་ཕྲེང་། བཞི་པ།
[5] ཀཿཐོག་རིག་འཛིན་ཚེ་དབང་ནོར་བུའི་བཀའ་འབུམ། སྟོད་ཆ། དེབ་གཟུགས། ཤོག་གྲངས། 171 ཡིག་ཕྲེང་། ཉེར་དྲུག་པ། ཀྲུང་གོའི་བོད་རིག་པ་དཔེ་སྐྲུན་ཁང་།
[6] མཁན་ཆེན་ངག་དབང་དཔལ་བཟང་གསུང་འབུམ་གླེགས་བམ་དགུ་པ། དཔེ་རིང་། སྤྱིའི་ཤོག་གྲངས། 255 ཡིག་ནག་བྲིས་མའི་ཤོག་གྲངས། 189 ཡིག་ཕྲེང་། བཞི་པ།
[7] དབུས་བཟའ་མཁའ་འགྲོའི་གསུང་འབུམ། དེབ་གཟུགས། པོད་དྲུག་པ། ཤོག་གྲངས། 115 ཡིག་ཕྲེང་། དྲུག་པ། སི་ཁྲོན་མི་རིགས་དཔེ་སྐྲུན་ཁང་།
[8] སྙན་དགོན་སྤྲུལ་སྐུ་གསུང་རབ་པའི་གསུང་འབུམ། པོད་གཉིས་པ། དེབ་གཟུགས། ཤོག་གྲངས། 268-271 སི་ཁྲོན་མི་རིགས་དཔེ་སྐྲུན་ཁང་།
910 total views, 1 views today

robotstxt: allowed

filter: keep


text: བོད་ཀྱི་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་བོད་ཀོ་ཤ་མོག་རོ་ནག་པོ་འདེབས་འཛུགས་རྟེན་གཞི་ནི། བོད་ཀྱི་གཞིས་རྩེ་གྲོང་ཁྱེར་བོད་ཀོ་ཤ་མོག་རོ་ནག་པོའི་སྣོད་བཅུད་འདེབས་འཛུགས་ཚད་ཡོད་ཀུང་སིས་ཁྱོན་མ་དངུལ་སྒོར་ཁྲི་3000བཏང་ནས་བཙུགས་པ་ཞིག་ཡིན་ཞིང་། རྟེན་གཞི་བཙུགས་རྗེས་མོག་རོ་ནག་པོ་འདེབས་འཛུགས་ལས་རིགས་མགྱོགས་མྱུར་འཕེལ་རྒྱས་འགྲོ་བར་སྐུལ་འདེད་ཐེབས་པ་དང་ཆབས་ཅིག མཐའ་འཁོར་གྱི་ཞིང་དུད་ཚོར་འབབ་འཕར་ཡོང་བའི་སྐུལ་ཁྲིད་ཐུབ་ནས་མང་ཚོགས་ཀྱི་འཚོ་བའི་ཆུ་ཚད་མཐོ་རུ་ཕྱིན་ཡོད་པ་རེད། ཤེས་རྟོགས་བྱུང་བར་གཞིགས་ན། འདེབས་འཛུགས་རྟེན་གཞི་དེར་ད་ཆ“ཀུང་སིས་ལག་རྩལ་འདོན་པ་དང་། ཞིང་དུད་ཀྱིས་སོ་སོའི་ཞིང་ཁར་འདེབས་འཛུགས་བྱེད་པ། ཀུང་སིས་བསྡུས་ནས་འཚོང་བའི”བྱེད་སྟངས་སྤྱོད་ཀྱི་ཡོད་ཅིང་། ཞིང་དུད་མི་རེར་ལོ་རེར་ཆ་སྙོམས་འབབ་འཕར་སྒོར་5000ཡོང་གི་ཡོད་པ་དང་། ད་ཆ་ཞིང་པ་16གི་ལས་ཞུགས་གནད་དོན་ཐག་གཅོད་ཐུབ་ཅིང་། འདི་ནི་བོད་ཀོ་ཤ་མོག་རོ་ནག་པོ་འདེབས་འཛུགས་རྟེན་གཞིའི་ལས་དོན་མི་སྣས་མོག་རོ་ནག་པོ་ཉི་མར་སྐམ་པའི་གནས་ཚུལ་ཡིན་པ།


text:
བོད་ལྗོངས་ནུབ་ཕྱོགས་ཀྱི་མངའ་རིས་ས་ཁུལ་ནི་བོད་ལྗོངས་ཀྱི་ཆེས་ལྐོག་གྱུར་གྱི་གནས་ཞིག་ཏུ་བགྲངས་གྱིན་ཡོད་ལ། དེ་ནི་ཆ་སྙོམས་ཀྱིས་མཚོ་ངོས་ལས་སྨི་༤༥༠༠ཡིས་མཐོ་བའི་གནས་སུ་ཡོད། ཀུན་གྱིས་གླེང་གཞིར་གྱུར་བའི་གནས་འདིར་ལོ་ངོ་སྟོང་ཕྲག་འགའི་སྔོན་དུ་ཞང་ཞུང་རྒྱལ་རབས་ཞེས་པ་ཞིག་ཡོད་པ་ཤེས་ཀྱིན་ཡོད་དམ། ཞང་ཞུང་རྒྱལ་རབས་ནི་བོད་ཀྱི་བཙན་པོའི་རྒྱལ་རབས་མ་བཙུགས་སྔོན་གྱི་སྟོབས་འབྱོར་མངའ་ཐང་དར་བའི་མནའ་འབྲེལ་གྱི་ཚོ་བས་གྲུབ་པའི་རྒྱལ་རབས་ཤིག་ཡིན་ལ། རྗེས་སུ་ཡར་ལུང་སོགས་དར་རྐྱེན་ཞང་ཞུང་དེ་ལོ་རྒྱུས་ཀྱི་གར་སྟེགས་ནས་ཕྱིར་བུད། ཡིན་ནའང་། ལོ་རྒྱུས་རིག་པ་ཚོར་ཆེས་ཕངས་སེམས་ཆེ་བ་ནི་གནའི་ཡིག་ཚང་དང་གནའ་རྫས་ཀྱི་རྒྱུ་ཆ་ཉུང་བའི་དབང་གིས་ཞང་ཞུང་དེ་ཤེས་མཁན་ཧ་ཅང་ཉུང་བའི་གནས་སུ་གྱུར་ཡོད།
དུས་ཡུན་རིང་བོ་ཞིག་ཏུ་ཁོ་ཚོས་ལྷོད་པ་མེད་པར་ཞང་ཞུང་དེ་ཇི་ལྟ་བུ་ཞིག་ཡིན་པའི་སྐོར་ལ་བསམ་བློ་བཏང་མཐར། ཉིན་ཞིག་ཞང་ཞུང་གི་བང་སོ་ཞིག་ཞིག་རྙེད་པར་བརྟེན་ད་གཟོད་ཞང་ཞུང་རྒྱལ་རབས་ལ་ཞིབ་འཇུག་བགྱི་བའི་དབུ་ཕྱེས། ཟོང་སྐྱེལ་རླངས་འཁོར་ཆེ་བའི་འཁོར་ལོ་འོག་གི་གསར་རྙེད། ༢༠༠༥ལོའི་ཉིན་ཞིག་ལ། ཟོང་སྐྱེལ་རླངས་འཁོར་ཆེ་བ་ཞིག་མངའ་རིས་སྒར་རྫོང་སྟེ། ད་ལྟའི་བོན་གྱི་གུ་རུ་རྒྱལ་མོ་དགོན་གནས་སར་བརྒྱུད་ནས་འགྲོ་སྐབས། གློ་བུར་དུ་རླངས་འཁོར་གྱིས་ཅི་ཞིག་མནན་ཏེ་བརྡིབས་པ་ལྟ་བུའི་ཡོམ་འགུལ་ཞིག་བརྒྱབ་པ་དང་སར་བབས་ནས་བལྟ་སྐབས་སུ། རླངས་འཁོར་གྱི་འཁོར་ཤུལ་ཏུ་ཁོང་བུ་ཆེ་བ་ཞིག་ཡོད་པ་མཐོང་བ་དང་། དེར་དགོན་པར་བཞུགས་པའི་གྲྭ་བ་དག་སླེབས་ཏེ་སྔོག་འདོན་སྟབས་བདེ་ཞིག་བྱས།
ཐེངས་དེར་ཆེད་ལས་ཀྱི་གནའ་རྫས་རྟོག་རུ་ཁག་ཞུགས་མེད་མོད། སྐབས་དེ་ནས་བཟུང་བོད་ལྗོངས་གུ་རུ་རྒྱལ་མོ་བང་སོའི་སྔོག་འདོན་གྱི་ལས་བགྱིས། ལོ་དེའི་གནའ་རྫས་རྒྱུ་ཆར་གཞིགས་ན། བང་སོ་དེ་ནི་ཆུ་རྒྱུན་གྱི་བྱེ་མའི་འོག་ཏུ་སྦས་ཞིང་། དེ་ནི་གྲལ་འགྲིག་པའི་རྡོ་ལེབ་བརྩིགས་ཏེ་གྲུབ་པའི་སྨི་གཉིས་ཅན་གྱི་གྲུ་བཞི་ནར་མོའི་དབྱིབས་ཀྱི་བང་སོ་ཞིག་ཡིན་ལ། ནང་དུ་གྲུ་བཞི་སྒམ་གྱི་དབྱིབས་ལྟ་བུའི་ཤིང་གི་པུར་སྒམ་བཞག་ཡོད་པ་དང་། ཀེང་རུས་ཉར་ཚགས་བྱས་པ་ཅུང་ཟད་བཟང་མོད། པུར་གྱི་རྣམ་པར་རྟོག་དཔྱོད་གསལ་བཤད་བྱེད་མི་ཐུབ། དེ་དང་མཉམ་དུ་དུར་འཇུག་བྱས་པའི་དངོས་པོ་ལ“རྒྱལ་བློན”ཞེས་པའི་ཡི་གེ་འཁོད་པའི་འདབ་ཆགས་དང་རི་དྭགས་ཀྱི་རི་མོ་ཕབ་པའི་དར་གོས་ལེབ་མོ་དང་རང་བྱུང་ཁམ་མདོག་གིས་གྲུབ་པའི་དར་གོས་རྙིང་རོ་འབོར་ཆེན་དང་། རྟའི་རྨིག་དབྱིབས་དང་འདྲ་བའི་ཤིང་གི་སོ་མང་། ཤིང་ཅོག་རིང་པོ། ཤིང་སྒམ། རྩ་བཟོས་ཡོ་ཆས། ཤིང་གཙུབས་མེ་ལེན་ཡོ་ཆས། ཟངས་ཀྱི་ལྷུང་བཟེད་དང་ཟངས་ཀྱི་སླ་ང་སོགས་ཡོད། གསར་རྙེད་འགངས་ཆེན་འདི་དག་ལ་གནའ་རྫས་རྟོག་དཔྱོད་པས་མཐོང་ཆེན་བྱས་པ་དང་། ༢༠༡༢ལོའི་ཟླ་དྲུག་པ་ནས་བརྒྱད་པའི་བར་ཀྲུང་གོའི་སྤྱི་ཚོགས་ཚནརིག་ཁང་གནའ་རྫས་ཞིབ་འཇུག་ཁང་དང་བོད་ལྗོངས་རིག་དངོས་ཞིབ་འཇུག་ཁང་གཉིས་ཀྱིས་མཉམ་འབྲེལ་སྒོས་བོད་ལྗོངས་མངའ་རིས་སྒར་རྫོང་མོན་འཚེར་ཤང(ཁྱུང་ལུང་དངུལ་མཁར)གུ་རུ་རྒྱལ་མོ་བང་སོར་ཐིག་ལེན་དང་བསྔོག་འདོན་ཚོད་ལྟ་བྱས། བསྔོག་འདོན་གྱིས་གསལ་བཤད་བྱས་པ་ལྟར་ན། གུ་རུ་རྒྱལ་མོ་བང་སོ་ཡོད་ས་དེར་བང་སོ་འགའ་ཡོད་ལ། དེ་ནི་ཀྲུང་གོའི་དབུས་རྒྱུད་ཧན་ཅིན་དུས་སྐབས(中原汉晋)དང་དུས་མཉམ་ལ། ཞང་ཞུང་གི་ཁྱུང་ལུང་དངུལ་མཁར་དང་འབྲེལ་བ་དམ་ཟབ་ཡོད་པ་རེད། སྐབས་དེའི་བསྔོག་འདོན་ཁྲོད་དུ་ལི་ཆས་དང་། གསེར་གྱི་ཞལ་འབག་ཆུང་ཆུང་། ནང་ལོག་དབུས་རྒྱུད་ས་ཁུལ་གྱི་ཁྱད་ཆོས་ལྡན་པའི་རལ་གྲི། དེ་མིན་སྲོག་ཆགས་ཀྱི་རུས་པ་འབོར་ཆེན་སོགས་འདུག་ལ། དེ་ནི་དེ་སྔོན་གུ་རུ་རྒྱལ་མོ་དགོན་གྱི་གྲྭ་བ་ཚོས་གཙང་དག་བྱས་པའི་དངོས་རྫས་ཀྱི་རྣམ་པ་དང་འདྲ་བར་འདུག
གནའ་རྫས་རྟོག་དཔྱོད་རུ་ཁག་གིས་བང་སོ་དེའི་ཉེ་འཁོར་དུ་སྔོག་བཤེར་ཞིབ་ཕྲ་བྱས་པར། བར་ཐག་སྨི་༢༠ཙམ་གྱི་མཚམས་སུ་སྔ་གཞུག་ཏུ་བང་སོ་ཆེན་མོ་གསུམ་རྙེད་སོན་བྱུང་བ་དང་། བང་སོ་དེ་དག་ནི་གྲུ་བཞི་རྡོ་ཁང་གི་དབྱིབས་ཏུ་མངོན་ལ། གཏིང་ཚད་ལ་སྨི་༤ནས་༦ཡོད་ཅིང་གཞི་རྒྱ་ཅུང་ཆེ་བ་དང་། མངའ་རིས་ས་ཁུལ་དུ་གཏིང་རིམ་ཆེས་ཟབ་ལ་བང་སོ་མང་པོ་འདུས་པའི་བང་སོའི་ཚོགས་ཤིག་ཡིན་ལ། བོད་ལྗོངས་ཡོངས་ནས་ཀྱང་དེ་ལྟ་བུའི་བང་སོ་མཐོང་དཀོན། བང་སོའི་འཛུགས་སྐྲུན་གྱི་ཚད་འཇལ་དང་རྡོ་ཆས་འཚོལ་སྡུད། ལས་སྣོན། སྐྱེལ་འདྲེན་སོགས་ལ་མི་ཤུགས་དང་དངོས་ཤུགས་མང་དུ་དགོས་པར་བརྟགས་ན། གནས་དེ་ནི་སྐབས་དེའི་སྲིད་འབྱོར་རིག་གསུམ་ཀྱི་ལྟེ་གནས་ཡིན་པ་རྟོགས་ཐུབ།
གསེར་གྱི་ཞལ་འབག ཚོ་དཔོན་དང་སྐུ་དྲག་མཐོ་གྲས་ཀྱི་དུར་མཆོད། གསེར་གྱི་ཞལ་འབག་དང་རིག་དངོས་གཞན་པ་སར་བཏོན་པའི་གནས་ཚུལ་ཅུང་ཟད་མི་འདྲ་སྟེ། ཀྲུང་གོའི་སྤྱི་ཚོགས་ཚན་རིག་ཁང་གནའ་རྫས་རྟོག་དཔྱོད་ཁང་གི་ཞིབ་འཇུག་པ་ཐོང་ཐའོ་ཡིས་ཕྱིར་དྲན་བྱས་པ་ལྟར་ན། དེ་སྔོན་གྲྭ་བ་ཚང་མས་རིག་དངོས་བསྔོག་འདོན་བྱས་ཟིན་རྐྱེན་རྗེས་སུ་སླེབས་པའི་ཁོ་ཚོར་སྔོག་འདོན་ཐད་དུ་གྲུབ་འབྲས་ཆེན་པོ་མ་བྱུང་ལ། གསེར་གྱི་ཞལ་འབག་ཆུང་ངུ་རྙེད་སྐབས་སུའང་སའི་ནང་གི་གད་སྙིགས་སུ་འཕྲུལ་ནས་ཨེན་གང་གིས་དོར། ཐོང་ཐའོ་ཡིས་གསེར་གྱི་ཞལ་འབག་འདི་ལྟར་དུ་ངོ་སྤྲོད་བྱས་སྟེ། དེ་ནི་ཆེ་རྒྱུ་མེད་ལ་ལི་སྨི་བཞི་ཙམ་ཡོད་པའི་གྲུ་བཞི་མ་ཞིག་ཡིན་ལ། མདོག་ནག་པོ་དང་དམར་པོས་དབང་པོ་སྣ་ལྔ་དང་། སོ། ཁ་སྤུ་བཅས་བྲིས་ཡོད་ལ། མཐའ་རུ་ཁུང་བུའི་བསྟར་ཕྲེང་སྒྲིག་ཡོད་པ་ནི་རྒྱུ་ཆ་སྙི་མོ་གཞན་གྱི་སྟེང་དུ་འཚེམ་བྱེད་ཡིན་ལ། དེའི་ཉེ་འཁོར་དུ་ད་དུང་རིན་ཆེན་རྒྱན་ཆ་རྙེད་ལ་དེ་ནི་ཞལ་འབག་དང་མཉམ་དུ་འདོགས་པའི་རྒྱན་ཆ་ཡིན་སྲིད། ཡིག་ཚང་དུ་འཁོད་པ་ལྟར་ན། ཐུ་བྷོད་གྱིས་བོད་ལྗོངས་ནུབ་ཁུལ་དབང་དུ་མ་བསྡུས་སྔོན་དུ་གནས་འདི་དུས་ཡུན་རིང་པོར་བདག་བཟུང་བྱེད་མཁན་ནི་ཞང་ཞུང་བ་ཡིན།
ཡིག་ཚང་འཐུས་མི་ཚང་བའི་རྐྱེན་གྱིས་ཞིབ་འཇུག་པ་རྣམས་ཀྱིས་དེ་གནས་པའི་དུས་ནི་སྤྱི་ལོ་སྔོན་གྱི་དུས་རབས་བཞི་བ་ནས་བདུན་པའི་བར་ཡིན་པར་རིག་འདེད་བྱས་ཡོད་ལ། དེ་ནི་བང་སོ་གནས་པའི་དུས་སྐབས་ཀྱང་ཡིན། འགྲིམ་འགྲུལ་སྟབས་མི་བདེ་བ་དང་བཀོལ་སྤྱོད་བྱས་ཆོག་པའི་ཐོན་ཁུངས་གི་ཚད་བཀག་ལ་གཞིགས་ན་ཞང་ཞུང་ནི་ད་ལྟར་བརྗོད་པའི་གཅིག་གྱུར་གྱི་རྒྱལ་ཁབ་ཞིག་མིན་པར་མནའ་འབྲེལ་ཚོ་བས་གྲུབ་པ་ཡིན་སྲིད། བོད་ཡིག་གི་ཡིག་ཚང་ལ་གཞིགས་ན། ཞང་ཞུང་ལ་རྒྱལ་ཁག་བཅོ་བརྒྱད་ཡོད་པ་དང་། ཞལ་འབག་དེ་དག་བཀོལ་མཁན་ནི་ཚོ་དཔོན་དང་སྐུ་ཕྲག་མཐོ་ཤོས་ཡིན་སྲིད། མཚོ་ངོས་ལས་མཐོ་བའི་མངའ་རིས་སུ་གསེར་ཡོད་པའི་ལོ་རྒྱུས་མེད་པས་གསེར་ཇི་ལྟར་རྙེད་སྲིད་དམ་ཞེ་ན། ལོ་རྒྱུས་རིག་པ་བས་བདེན་དཔང་ལ་གཞིགས་ན། མངའ་རིས་དང་ཐག་མི་རིང་བའི་རྒྱ་གར་གྱི་བྱང་ཕྱོགས་དང་ལ་དྭགས་ཀྱི་ལེ་གྲོང་ཁྱེར་དུ་གསེར་ཐོན་པ་ཡིན། སྐབས་དེར་གྲོག་མའི་གསེར་ཟེར་བའི་ངག་རྒྱུན་ཞིག་ཀྱང་ཡོད་དེ། གཏུམ་དྲག་ཆེ་ཞིང་རི་བོང་གི་ཆེ་ཆུང་ཡོད་པའི་གྲོག་མའི་ས་འོག་ནས་གསེར་ཕྱུང་བ་དང་དེ་ས་གནས་ཀྱི་མིས་བསྡུ་གསོག་བྱས། གསེར་ནི་ཆུང་ཡང་དར་ཁྱབ་ཤིན་ཏུ་ཆེ། ཐོང་ཐའོ་ཡིས་བརྗོད་པ་ལྟར་ན། ངག་རྒྱུན་འདི་དག་ནི་མི་མང་པོའི་ངག་བརྒྱུད་ནས་བྱུང་རྐྱེན་བདེན་རྫུན་གྱི་དབྱེ་བ་འབྱེད་དཀའ་ཡང་གསེར་གྱི་ཞལ་འབག་སྐོར་གྱི་ལུགས་དང་མཐུན་པའི་བཤད་ཚུལ་རེད་ཟེར།
གསེར་དར་གོས་ཀྱི་སྟེང་དུ་བརྒྱན་ཏེ་གཤིན་པོའི་ལ་བྱུགས་པ་ནི་གནའ་རྫས་རྟོག་དཔྱོད་པར་མཚོན་ན་དོན་དག་གསར་བ་ཞིག་མིན་ཏེ། ཤིན་ཅང་དུ་མང་པོར་མཐོང་རྒྱུ་ཡོད་ལ། ཡ་གླིང་དཀྱིལ་མའི་ས་ཁུལ་དུ་ཡང་འདམ་སོགས་གདོང་ལ་བྱུགས་ཡོད་པ་མཐོང་། དེ་བས་གསེར་ནི་སྤྱི་ལོ་དུས་རབས་བཞི་ལྔའི་སྐབས་སུ་དར་ཁྱབ་ཆེ་ལ། གནའ་རྫས་རྟོག་དཔྱོད་པས་བཤད་པ་ལྟར་ན། ཞང་ཞུང་གི་མིས་ཕྱི་ཡོང་གི་རིག་གནས་ནང་འདྲེན་བྱས་པའམ་དུས་རབས་དང་བསྟུན་པ་ཡིན་ཤས་ཆེ་ཟེར། དར་གོས། གུ་རུ་རྒྱལ་མོ་དགོན་པའི་གྲྭ་བས་བང་སོའི་ཁ་ཕྱེ་སྐབས་ཐོག་མར་རྙེད་པའི་“རྒྱལ་བློན”ཞེས་པའི་ཡི་གེ་འཁོད་པའི་འདབ་ཆགས་དང་རི་དྭགས་རི་མོར་བཀོད་པའི་དར་གོས་ནི་མཚོ་བོད་མཐོ་སྒང་ནས་རྙེད་པའི་ཆེས་སྔ་བའི་དར་གོས་ཡིན།
དར་གོས་ནི་རྒྱ་ནག་དར་གོས་ཡིན་ལ། དཀྱུས་ལ་ལི་སྨི༤༤ཡོད་ཅིང་། ཞེང་ལ་ལི་སྨི༢༥ཡོད་པའི་རི་མོ་ཚོ་ཁག་གསུམ་གྱིས་གྲུབ་ཡོད། དེའི་ཁྲོད་རྒྱལ་བློན་ཞེས་པའི་ཡི་གེ་འཁོད་པའི་དར་གོས་དང་ལྡོག་གཟུགས་སུ་གྲུབ་པའི་ཡི་གེ་ནི་དུས་རབས་གསུམ་པ་ནས་བཞི་བའི་བར་དང་སྤྱི་ལོ༤༥༥ལོར་བེ་ལིས་ཡིན་ཕན་བང་སོ་(尉犁营盘墓地)དང་ཐུ་ལུ་ཧྥན་ཨ་སི་ཐ་ན་བང་སོ་(阿斯塔那墓地)གཉིས་སུ་བྱུང་མྱོང་བས། འདིར་བྱུང་བའི་དར་གོས་ཡང་དུས་རབས་གསུམ་པ་ནས་ལྔ་བའི་བར་གྱི་ཡིན་པ་ཤེས་ཐུབ་པ་མ་ཟད། འབྲེལ་ཡོད་ཞིབ་འཇུག་པས་ཀེང་རུས་ཞིབ་འཇུག་གི་ཐབས་ལམ་སྤྱད་ནས་བརྟག་དཔྱད་བྱས་པར་དེ་ནི་དུས་རབས་གསུམ་པ་དང་བཞི་བའི་བར་གྱི་ཡིན་པ་ཤེས་རྟོགས་བྱུང་ཡོད།
ཇ་ལོ་དང་འདྲ་བའི་དངོས་རྫས། བང་སོ་ལ་གཙང་བཤེར་བྱེད་སྐབས་སུ། གནའ་རྫས་རྟོག་དཔྱོད་པས་ཟངས་ཀྱི་སྣོད་ཆས་ཀྱི་ནང་ནས་ཇ་ལོ་དང་འདྲ་བའི་དངོས་རྫས་རྙེད་ཅིང་། ཐོང་ཐའོ་ཡིས་ཚོད་དཔག་ལྟར་ན། དེ་ནི་ཟས་རིགས་ཤིག་ཡིན་སྲིད་མོད་ཆུར་སྦངས་རྒྱུའི་ཇ་ལོ་ཞིག་མིན་པར་འདོད། སྐད་བརྡ་རིག་པས་ཚོད་དཔག་ལྟར་ན་ཇ་ཞེས་པའི་སྒྲ་དེ་ནི་བོད་དང་འབར་མའི་སྐད་རྒྱུད་ལྟར་ན་ཡུན་ནན་ནས་ཡོང་བ་ཡིན་ལ། ཡུན་ནན་ནི་དངོས་ནས་ཇའི་ཕ་ཡུལ་ཡིན། དེ་ནི་ཧན་རྒྱལ་རབས་སྐབས་ཡིན་པར་འདེད་ཐུབ་མོད་གནའ་རྫས་རྟོག་དཔྱོད་པས་བདེན་དཔང་གསལ་བོ་མ་རྙེད། གལ་ཏེ་འདིར་བྱུང་བ་དེ་ཇ་ལོ་ཡིན་ཚེ། ཇ་རྟའི་ཚོང་ལམ་གྱི་ལོ་རྒྱུས་ཀྱང་ཇེ་རིང་དུ་གཏོང་ཐུབ། ཐོང་ཐའོ་ཡིས་བཤད་རྒྱུར། དེ་ལྟར་ན་དར་གོས་དང་ཇ་གཉིས་ཀྱི་གསར་རྙེད་དུས་སྐབས་འདྲ་བ་རེད་ཟེར། ཇ་ལོ་ཡུན་ནན་ནས་ནང་འདྲེན་བྱས་པའི་དོན་དག་ནི་ཅི་འདོད་དུ་བཤད་པ་ཙམ་མ་ཡིན་ཏེ། རང་བྱུང་གི་ཐོན་ཁུངས་ཀྱིས་དབུལ་བའི་ཞང་ཞུང་དུ་དངོས་རྫས་མང་ཆེ་ཤོས་ནི་ནང་འདྲེན་བྱས་པ་ཡིན་ཏེ། ཟངས་ཀྱི་རལ་གྲིས་གནས་འདི་དང་རྒྱའི་ལྷོ་ནུབ་ཀྱི་བར་ལ་འབྲེལ་བ་དམ་ཟབ་ཡོད་པ་བདེན་དཔང་བྱས་ཡོད་པས་སོ། ། དོན་སྙིང་། མངའ་རིས་ས་ཁུལ་ནི་མི་གྲངས་ཉུང་ལ་ཁ་ཐག་རིང་ཞིང་། མཐའ་འཁོར་གྱི་ས་ཁུལ་དང་འབྲེལ་འདྲིས་ཆེན་པོ་མེད་པར་གནས་རྐྱེན། མི་ཚང་མས་གནས་འདི་དང་གནས་གཞན་དབར་ལ་འབྲེལ་འདྲིས་བྱུང་ཡོད་པ་བློ་ཡུལ་ལས་འདས་པར་སྣང་མོད། གུ་རུ་རྒྱལ་མོ་བང་སོ་གསར་རྙེད་ཀྱིས་ལྟ་ཚུལ་འདི་དག་མེད་པར་བྱས། “དེ་ཡོ་རོབ་དང་ཡ་གླིང་སྐམ་སའི་རིག་གནས་ཁྱིམ་རྒྱུད་ཀྱི་ཆ་ཤས་ཞིག་ཏུ་བརྩིས་ཏེ་བསམ་བློ་བཏང་ཆོག་ལ། རིག་གཞུང་གི་ཁྱབ་ཁོངས་དུའང་གནམ་ས་འགུལ་བ་ལྟ་བུའི་གསར་རྙེད་རེད་”ཅེས་ཐོང་ཐའོ་ཡིས་བཤད། དུས་ཀྱི་སྟེང་ནས་བཤད་ན། གསར་རྙེད་འདི་ལ་བོད་ལྗོངས་ནུབ་ཕྱོགས་ཀྱི་ཐུ་བྷོད་དུས་སྐབས་སྔོན་གྱི་གནའ་རྫས་རྟོག་དཔྱོད་ཀྱི་ལས་ལ་རིག་གཞུང་གི་རིན་ཐང་ཆེན་པོ་ཡོད་པ་དང་། བོད་ལྗོངས་རྡོ་ཆས་གསར་མའི་དུས་ནས་ཐུ་བྷོད་དུས་སྐབས་ཀྱི་སྟོང་ཆ་བསྐངས་པར་བྱས། བོད་ལྗོངས་ནུབ་ཕྱོགས་ནས་གནའ་རྫས་སྔོག་འདོན་གྱི་ལས་ཀ་བསྒྲུབས་པ་ཉུང་རྐྱེན། ལོ་ཚིགས་ཀྱི་ཐད་ལ་ཁ་མི་ཚང་བའི་ཆ་མང་། གུ་གེའི་རྒྱལ་རབས་མ་དར་བའི་དུས་ཚོད་རིང་པོ་ཞིག་ཏུ་མངའ་རིས་ཐུ་བྷོད་ཀྱིས་དབང་མཛད་བྱས་པ་དེ་བོད་ཀྱི་ཡིག་ཚང་དུ་མཐོང་ཐུབ་མོད། འོན་ཀྱང་རྡོ་ཆས་གསར་མའི་དུས་རབས་ཕྱི་མ་ནས་ཐུ་བྷོད་སྐབས་ཀྱི་ཡིག་ཚང་ཉུང་རྐྱེན། གནའ་རྫས་རྟོག་དཔྱོད་པས་ལྕགས་ཆས་དུས་རབས་སྔ་མ་ཞེས་མག་མོག་ཏུ་ངོས་འཛིན་གྱི་ཡོད། ཉེ་བའི་ལོ་བཅུའི་ནང་དུ་གནའ་རྫས་རྟོག་དཔྱོད་པས་དུང་དཀར་བྲག་ཕུག་དགོན་དུ་སྤྱི་ལོ་སྔོན་གྱི་ལོ་སྟོང་ནས་བཞི་བརྒྱའི་བར་གྱི་རྙེད་མོད། དེའི་རྗེས་ཀྱི་ལོ་རྒྱུས་རྣམས་སྟོང་བར་གནས་ཡོད་པས་གུ་རུ་རྒྱལ་མོའི་བང་སོ་གསར་རྙེད་ཀྱིས་དེའི་སྟོང་ཁ་བསྐངས་པ་རེད་དོ། །


text:
གླིང་རྗེ་གེ་སར་རྒྱལ་པོའི་སྒྲུང་ལས་སུམ་པ་མཛོ་རྫོང༌།
- །
- ཕུར་བུ།, 11 ཟླ་དགུ་པ། 2014 15:26
- ། རྩོམ་རིག་མེ་ལོང༌།
༄༅། །གླིང་གེ་སར་རྒྱལ་པོའི་སྒྲུང་༼སུམ་པ་མཛོ་རྫོང་༽སྟེ། གླིང་པས་སུམ་པའི་རྒྱལ་ཁབ་དབང་དུ་འདུས་ཚུལ་གྱི་ནང་དོན་སྙིང་བསྡུས་ནི། ཨ་ཕོ་ཁྲོ་ཐུང་གིས་སུམ་པ་རྒྱལ་པོའི་སྲས་མོ་མེ་ཏོག་མཚོ་ཟེར་བ་བཙན་ཁྲིད་བྱས་པའི་རྐྱེན་གྱིས།
སུམ་པ་རྒྱལ་པོས་ཐབས་སྣ་ཚོགས་ཀྱིས་ཁྲོ་ཐུང་འཛིན་བཟུང་བྱས་ཏེ། གུར་གྱི་སྒོར་བཏགས་ནས་དྲི་བ་ནན་པོ་བྱས། སྲས་མོ་མེ་ཏོག་མཚོ་གླིང་གི་ས་ཆར་ཡོད་པ་ཤེས། དེ་ནས་དཔའ་རྟུལ་ཕན་ཚུན་འཐབ་རེས་འགའ་ཤས་བྱུང་བའི་རྗེས་སུ། གེ་སར་རྒྱལ་པོས་སུམ་པའི་ཡུལ་ལ་དམག་དྲང་རྒྱུའི་ཐག་བཅད་དེ། དམག་མི་འབུམ་གཅིག་ཙམ་གྲ་སྒྲིག་བྱས།
རིམ་བཞིན་གླིང་དམག་ལ་རྒྱལ་ཁ་ཐོབ་པས། སུམ་པའི་རྒྱལ་ཁང་གི་ལྕགས་རི་ཕྱི་མ་རྣམས་གླིང་དམག་ལ་ཤོར་བའི་སྐབས་སུ་སུམ་པའི་རྒྱལ་པོ་འཇིགས་སྐྲག་གིས། བྱའི་གསོབ་ནང་ཞུགས་ཏེ་བྲོས་ཀྱང༌། གླིང་སེང་ཆེན་རྒྱལ་པོས་འཕྲུལ་གྱི་ཞགས་པས་བཀྱིགས། དེ་ནས་སུམ་པའི་བཙན་རྫོང༌། སྨུག་རུ་རྩེ་རྫོང་དེ་ཡང་གླིང་གིས་བླངས། སུམ་པའི་འབངས་མི་སེར་རྣམས་ལ་རྒྱུ་ནོར་མང་པོ་འགྱེད་ཅིང༌། དགེ་བ་བཅུའི་ཁྲིམས་སྲོལ་གཏོད། སུམ་པའི་སྡེ་ཚོགས་རྣམས་གླིང་གི་ལྷ་སྡེའི་ཁོངས་སུ་བཅུག
དེར་མ་ཟད། གེ་སར་རྒྱལ་པོ་སུམ་པའི་ཡུལ་གྱི་གཏེར་གནས་ཉི་ལུང་རྟ་ཁྲ་གོང་མར་བྱོན་ནས། ཡུལ་ལྷ་གཞིས་བདག་རྣམས་ལ་གསོལ་མཆོད་ལེགས་པར་མཛད་དེ། བྲག་ལ་མདའ་བརྒྱབ་པས་གཏེར་སྒོ་ཕྱེ་ནས་མཛོ་གཡང་བླངས། དེ་བཞིན་གངས་རི་མཆོད་རྟེན་འདྲ་བ་ཞིག་ནས་གཡང་དཀར་ལུག་གི་གཏེར་ཡང་བཞེས་ཚུལ་གསལ་ཞིང༌། མཇུག་མཐར་ཨ་ཁུ་ཁྲོ་ཐུང་རི་དྭགས་རྔོན་གྱུར་དགའ་བའི་ལེ་ཚན་རེ་ཟུང་ཡོད་པ་བཅས། ཤེས་རིག་ལས་ཁུངས་ནས། བོད་རྒྱལ་ལོ་ ༢༡༣༥ ཕྱི་ལོ་ ༢༠༠༨ ཟླ་ ༤ ཚེས་ ༢༥ ལ།
གེ་སར་བཀའ་བཞིན་གླིང་རྒོད་ཀྱིས། །སུམ་རྒྱལ་སྨུག་རྫོང་ཡོངས་སུ་བསྐོར། །དཔའ་རྒོད་དམར་འཛིངས་བྱས་པའི་མཐར། །རྫོང་སྒོ་ཕྱི་བར་གླིང་པས་བཟུང༌། །
གླིང་གི་སྒར་ཆེན་བཏེགས་ནས་རྟ་དམག་སེར་རྒོད་ཡར་ཡར། རྐང་དམག་རྡུལ་རླངས་འཁྲིགས་འཁྲིགས་བྱས་ནས་སུམ་པའི་གཡུ་རུ་སྨུག་རྫོང་ཕྱོགས་སུ་བཤར། འགྲན་མེད་སེང་ཆེན་རྒྱལ་པོར་བློན་ཆེན་དང༌། དཔའ་རྟུལ་བཅོ་ལྔས་བསྐོར་ཏེ། འུར་ཆིལ་ལེར་བྱོན་ནས་དེ་ནུབ་འབྲོང་བུ་རོ་ཐང་དུ་བཞུགས། ཕྱི་ཉིན་ཐོ་རེངས་ཀྱི་སྐར་ཆེན་ཤར་བ་དང་དཔུང་ཆེན་འུར་སེ་བཀྱག་ནས་ཐོན་པས། ཉི་མ་ཤར་བའི་སྐབས་སུམ་པའི་གཡུ་རུ་སྨུག་རྫོང་གི་འགྲམ་དུ་འབྱོར། སྟོབས་ཆེན་འབུམ་དམག་རྣམས་རུ་བཞིར་བགོས་ནས། ཤར་ལྷོ་ནུབ་བྱང་གི་སྒོ་ཨ་ལོང་ལྟར་བསྐོར། བློན་པོ་དང་དཔའ་རྟུལ་རྣམས་ལྷ་གུར་མཐོང་བ་ཀུན་སྨོན་གྱི་ནང་དུ་གྲོས་ལ་བཞུགས། གྲོས་བྱུས་ལྟར་སང་གི་ཉི་མ་རྩེ་ཤར་ཐོག་ལྷ་སྲས་དགྲ་ལྷ་དང༌། ཉི་འབུམ། ཆོས་འགྲུབ་གསུམ་གྱིས་ཁས་ལེན་ཁྲི་དམག་ལྔའི་སྣ་དྲངས་ནས་སྨུག་རྫོང་གི་ཤར་སྒོར་མཆོངས་པ་དང༌། ཤར་སྒོའི་མཁར་ཁུང་ནས་མདའ་དང་རྡོ་ཅི་རིགས་འཕངས་པས་གླིང་དམག་ཤི་རྨས་མང་ཙམ་བྱུང༌། འོན་ཀྱང་གླིང་པ་ཚོས་མདའ་མཚོན་དྲག་ཆར་འབབ་པ་ལྟར་འཕེན་པ་དང་མཉམ་དུ་སྐས་ཁར་བརྟེན་ནས་ལྕགས་རིར་མཆོངས་རྒྱུའི་གྲབས་བྱས། དགྲ་ལྷ་དང་ཉི་འབུམ་གཉིས་ཀྱིས་ཁས་ལེན་པ་ཁག་གཅིག་ཤར་སྒོར་མེ་འབུད་པར་མངགས། མེའི་དུ་རླངས་འཁྲིགས་པ་དང་དགྲ་ལྷ་ཉི་འབུམ་གཉིས་ཀྱིས་ཤུགས་ཆེན་བརྒྱ་རྩམ་དཔུང་བསྒྲིགས་ནས་སྒོ་ཁར་མཆོངས་པ་དང་དུས་གཅིག་ཏུ། སྡོང་དུམ་ཤུགས་ཀྱིས་འབུད་པས་སྒོ་གཏན་དུམ་བུར་སོང་ནས་ལྕགས་སྒོ་ལེབ་ཆེན་ས་ལ་འགྱེལ། གླིང་དམག་རྣམས་གཅིག་ཤོར་གཉིས་ཤོར་བྱས་ནས་ནང་དུ་ཤོར་བ་དང༌། སུམ་པའི་བློན་པོ་ནམ་མཁའ་ཐོག་རྒྱལ་གྱིས། མདུང་རིང་གཡུལ་རྒྱལ་ཁྲག་འཐུང་དེ་སྲས་དགྲ་ལྷར་སྐར་མདའ་ཆད་པ་ལྟར་བསྣུན་ཀྱང་གོ་ཁྲབ་མ་ཕིགས། སྲས་དགྲ་ལྷས་ཡ་ཟི་དཀར་འདྲེན་གཡུགས་ཐེངས་གཉིས་ལ་ཁོའི་སྐེ་དང་དཔུང་མཚམས་སུ་ཕོག་ནས་ཐང་ལ་ལྷུང་སྟེ་ཤི གླིང་དམག་རྣམས་ངར་སྒྲ་ལྡིར་ལྡིར་ངང་བར་སྒོར་བཅར་ནས་མཆོངས་པ་དང༌། སྒོ་སྲུང་དམག་དང་དམར་འཛིངས་བྱེད་དུས་དགའ་བདེས་རྡོ་ཕ་བོང་འབྲོང་གཡག་གི་རོ་ཙམ་ཞིག་འུར་རྡོ་བརྒྱབ་པ་ལྟར་འཕངས་སོང་བས་ཁྲོ་སྒོ་ལེབ་ཆེན་དུམ་བུ་ཁ་ཤས་ལ་བཏང༌། སུམ་པའི་བློན་པོ་གློག་འོད་ཁྲི་རྒྱལ་གྱི་བྲང་ཁར་ཡར་རྡོ་ལུག་མགོ་ཙམ་ཞིག་ཕོག་ནས་ས་ལ་འགྱེལ་བ་དང༌། གླིང་དམག་རྣམས་འུར་གྱིས་བཤར། ནུབ་སྒོར་བཤན་ཚ་རླུང་ལྷ་དང༌། སོག་བློན་ནམ་མཁའ་ཐོག་བཟུང༌། སྟོབས་ཆེན་གསུམ་གྱིས་ལས་དམག་བརྒྱ་རེ་རུ་རེ་བཟོས། རུ་གཉིས་ཀྱི་དཔུང་ཤུགས་བསྒྲིལ་ནས་ནུབ་སྒོར་དུས་གཅིག་ཏུ་ལྕགས་མདུང་ཤུགས་ཀྱིས་འབུད། འབུད་ཐེངས་གསུམ་པར་ཟངས་སྒོ་ཝང་སེ་ཕྱེ་ནས་གླིང་དམག་རྣམས་ནང་དུ་ཤོར་བྱུང༌། སུམ་བློན་ཐ་ཆུང་རབ་གསལ་ཡར་ལངས་ཏེ་རལ་གྲི་ཤུབས་ནས་འདྲེན་སྐབས། གླིང་གི་རླུང་ལྷས་མདུང་བསྣུན་མ་ཉིད་རབ་གསལ་བཀུམས་ནས་གླིང་དམག་ཆུ་རྒོད་ཤོར་བ་ལྟར་བར་སྒོར་རྒྱུགས། བྱང་སྒོར་གཡུ་ལྷ་དང༌། སེང་སྟག་གཉིས་ཀྱིས་དཔུང་འཇུག་བྱས་ནས་དུས་ཡུན་རིང་ཙམ་སོང་རུང༌། ལས་དམག་ཤི་རྨས་མང་ཙམ་བྱུང་བ་ལས། སྒོ་གཏོར་མ་ཐུབ་པས་ཁྲོ་ཐུང་གིས་ནམ་མཁའ་ལ་སྡིགས་མཛུབ་ཅིག་བྱས་པ་དང་ནམ་མཁར་སྤྲིན་ནག་མང་པོ་འཁོར། འབྲུག་གིས་ངར་སྒྲ་གྲགས། སེར་དྲུག་བབས་པ་དང་མཉམ་དུ་བྱང་སྒོར་ཐོག་བརྒྱབ་ནས་ལྕགས་རི་ཡང་ཐོར། གཡུ་ལྷས་དཔུང་སྣེ་འདྲེན་བཞིན་ལྕགས་རིའི་ནང་ཡོམ་ཡོམ་འུར་འུར་གྱི་ནང་དུ་ཤོར་སོང་བ་དང༌། གླིང་འབུམ་དམག་གིས་གཡུ་རུ་སྨུག་རྫོང་གི་ཕྱོགས་བཞིའི་ཕྱི་སྒོ་རྣམས་བླངས། ལྷ་སྲས་དགྲ་ལྷས་དཔུང་དྲངས་ནས་བར་སྒོ་ལེན་པར་ཤོར་སྐབས། སུམ་བློན་ཁྲི་རྒོད་གཡུལ་རྒྱལ་དེ་ངར་རྒོད་གཏིང་ནས་འཁྲུགས་ཏེ་ཐེ་ཚོམ་མེད་པར་དགྲ་ལྷའི་གདོང་བཀག དགྲ་ལྷས་དལ་མོར་རྟ་ཁ་བཀག ཡ་ཟིའི་གྲི་མགོ་ནས་བཟུང་སྟེ་གླུ་ཐུང་འདི་བླངས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དུས་དེ་རིང་ལྷ་ཞིག་འབོད་ལེ་འདི། །ལྷ་ཆེན་ཚངས་པ་དཀར་པོ་མཁྱེན། །གཉན་ཆེན་སྐུ་ལྷ་གེར་འཛོ་མཁྱེན། །ཀླུ་ཆེན་གཙུག་ན་རིན་ཆེན་མཁྱེན། །དགྲ་ལྷ་གཉན་སྟག་དམར་པོ་མཁྱེན། །མཁྱེན་གཟིགས་ཨ་ཕོའི་གྲོགས་ལ་བྱོན། །ས་འདི་ས་ངོ་མ་ཤེས་ན། །མཐའ་ཡི་སུམ་པ་རྒྱལ་པོ་ཡི། །ལྕགས་རི་ཤར་གྱི་བར་སྒོ་རེད། །ང་དང་ང་ངོ་མ་ཤེས་ན། །རྨ་ཁམས་གླིང་ཡུལ་ཁྲ་མོ་ནས། །རྨ་ཐང་པདྨའི་ཡར་གོང་ནས། །དངུལ་ཆུ་ཁྲོ་རྫོང་ནང་བཅུད་ཀྱི། །འབུམ་པའི་དགྲ་ལྷ་རྩེ་བརྒྱད་ཟེར། །དཔའ་ལ་དགྲ་ཤ་ཟ་མི་ཡིན། །འགྲན་མེད་རྒྱལ་པོའི་ཁུ་ཚ་ཡིན། །ཁོ་རེ་ཉོན་དང་ཨ་ཙ་ར། །མགོ་རྨོག་དཀར་སྟེང་ལ་ལ་ཐོད་དཀྲིས། །ལུས་ཁྲབ་དཀར་སྟེང་ལ་རས་ཁྲ་གྱོན། །གཟུགས་བདེ་འཁྱུག་མེད་ལེ་གླང་རྒན་འདྲ། །གཏམ་སྐད་འཇིགས་མེད་ལེ་ཡི་དྭགས་འདྲ། །རྟ་སྒ་ཤིང་མི་དགོས་ཀོ་བའི་གདན། །སྡུག་ཁྱེད་འདྲའི་གདོང་ལེན་ཡིད་རེ་མུག །དཔེ་བཞག་ན་འདྲ་མ་ཨེ་འདྲ་གདའ། །སེང་དཀར་མོ་གངས་རི་འགྲིམས་པའི་དུས། །ཁྱི་དཱ་ལིས་འགྲན་འདོད་ཡ་རེ་ང༌། །འབྲོང་བྲེད་སེར་རྫ་ལ་འགྱིངས་པའི་དུས། །ཁྱིམ་གླང་རྒན་འགྲན་འདོད་ཡི་རེ་མུག །གླིང་དཔུང་རྒོད་རྒྱུག་པའི་ངར་ལམ་ལ། །ཁྱེད་སྡར་མས་འགྲན་འདོད་ཉམ་རེ་ང༌། །ང་འབུམ་པའི་དགྲ་ལྷ་རྩེ་བརྒྱད་མདུན། །ཁྱེད་ཚེ་ཟད་འོང་བ་སྙིང་རེ་རྗེ། ། ཞེས་དེ་ལྟར་གླུ་བླངས་པ་དང༌། ཁོས་མདུང་སྐར་མདའ་བརྒྱབ་པ་ལྟར་བསྣུན་ཀྱང༌། དགྲ་ལྷའི་སྟོད་ཁྲབ་རྣམས་ཚལ་ལེར་གཏོར་བ་མ་གཏོགས་ནང་དུ་ཚེ་གོས་ཀྱིས་བླངས་ནས་གནོད་མ་བྱུང༌། དགྲ་ལྷས་ཡ་ཟི་གཡུགས་ཐེངས་གཅིག་ལ་སུམ་བློན་ཁྲི་རྒོད་གཡུལ་རྒྱལ་གྱི་མགོ་རྨོག་དཀར་སྟེང་ལ་ཕོག་པས་རྨོག་སིང་སྒྲ་འཁྱིལ་ལེར་གཏོར་བ་དང༌། མགོའི་ཀླད་པ་ཐམས་ཅད་བར་སྣང་ལ་འཐོར་ནས་གྲོངས། གླིང་དམག་གིས་གཡུ་རུ་སྨུག་རྫོང་གི་ཕྱོགས་བཞིའི་བར་སྒོ་བླངས་ནས་རྫོང་སྒོ་ནས་མར་རུབ་ཡོང་བ་དང༌། སུམ་བློན་ཞིག་མྱུར་དུ་རྒྱལ་པོའི་སར་སོང་ནས་རྫོང་སྒོ་ཕྱི་མ་དང་བར་མ་གླིང་པར་ཤོར་ཚུལ་ཞུས། སུམ་རྒྱལ་གྱིས་ད་ཡག་མ་སོང་བསམས་ནས། གཟིམ་ཆུང་སྦུག་མ་ནས་བྱ་གསོབ་འཁུར་ཤོག་ཅེས་བཀའ་ཕབ་པ་དང༌། བློན་ཆེན་གནམ་ལྷ་ཉི་མ་ཁྲི་བཙན་ལ་བཀའ་གྲོས་རགས་ཙམ་བྱས་རྗེས་བྱ་གསོབ་ལ་ཞུགས་ནས་ནམ་མཁར་འཕུར་རོ། །
གཉིས་པ།
གླིང་པས་བསྐོར་བས་སུམ་པའི་རྗེ། །དངངས་ནས་བྱ་གསོབ་བཞུགས་ཏེ་བྲོས། ། སེང་ཆེན་བྱེ་དགོན་ལྷ་ལ་སྤྲུལ། །འཕྲུལ་གྱི་ཞགས་པས་སུམ་རྗེ་བཀྱིགས། །
སུམ་རྒྱལ་གའུ་རྒྱལ་མཚན་བྱ་གསོབ་ལ་བསྡད་ནས་ནམ་མཁར་འཕུར་བ་དང༌། སུམ་ཡུལ་གྱི་སྤང་སྣ་རྩེ་མོར་བབས། གར་འགྲོ་བསམ་གཞིགས་ནན་པོ་གཏོང་བཞིན་ཡོད་པ་རྒྱལ་མཆོག་ནོར་བུ་དགྲ་འདུལ་གྱིས་མཁྱེན་ནས། ཕྱི་ཉིན་ནམ་གསལ་བ་དང་མི་དཀར་པོ་དུང་གི་ལ་ཐོད་ཡོད་པ་ཞིག་ལ་སྤྲུལ། རྐྱང་དཀར་པོ་ཞིག་ལ་བཅིབས་ནས་སྤང་སྣའི་རྩེ་ལ་བྱོན་ཏེ་བྱེ་མ་ལྷ་བཙན་ཡིན་ཁུལ་མཛད་ནས་གུང་བཙན་རྒྱལ་པོར་གླུ་འདི་འདྲ་ཞིག་བཞེས་སོ།།
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །ས་འདི་ས་ངོ་མ་ཤེས་ན། །བླ་རི་སྤང་སྣའི་ཡང་རྩེ་རེད། །ང་དང་ང་ངོ་མ་ཤེས་ན། །སུམ་པའི་བྱེ་མ་ལྷ་བཙན་ཡིན། །གསོན་དང་གུང་བཙན་གནམ་གྱི་རྒྱུད། །རྒྱལ་པོའི་གྲོགས་ལ་ཆེད་དུ་འོང༌། །ཕོ་ལྷ་མོ་ལྷ་སྲུང་མ་རྣམས། །འཁོར་ཚོགས་བློན་པོའི་གྲོགས་སུ་ཡོད། །མ་བཞུགས་ལ་མོར་རྫོང་མཁར་བྱོན། །ཆུ་ཡིས་རི་རབ་བསྐོར་ན་ཡང༌། །ས་འཛིན་རྩེ་མོ་སྐམ་པོ་ཟེར། །གླིང་པས་རྫོང་སྒོ་བསྐོར་ན་ཡང༌། །མཁར་བཅུད་རྩེ་མོ་སུམ་པར་ཡོད། །དེ་རིང་ཉི་མའི་གདོང་གང་ལ། །གུང་བཙན་གནམ་གྱི་རྒྱལ་པོ་ཁྱེད། །མ་བཞུགས་འཕྲལ་དུ་གཡུལ་ལ་ཞུགས། །ཇོ་རུའི་གདོང་ལེན་མྱུར་དུ་མཛོད། །དཔའ་ངར་མ་གཡུལ་གྱི་རྭ་བར་མཆོངས། །མཐའ་རྒྱལ་ཁའི་རྟགས་མ་ལེན་པར་གཉེར། །ཝ་རྔ་མ་ཤར་ལེར་བྲོས་པ་ལས། །སྟག་འཛུམ་དྲུག་ཉིལ་ལེ་འཆི་དགའ་ཟེར། །ང་ལྷ་བཙན་རྒྱལ་པོའི་དཔུང་རོགས་ཡིན། །འཁོར་བློན་ཚོགས་འགོ་མེད་འཇོག་པ་ལས། །དཔའ་བསྐྱེད་ནས་གཡུལ་ངོར་མཆོངས་ན་དགའ། །རྒོད་གླིང་བློན་ཆམ་ལ་ཕབ་ན་དགའ། །ཡུལ་སྲུང་མ་བློན་འཁོར་གྲོགས་སུ་བྱོན། །ཁྱེད་རྒྱལ་པོའི་ཡིད་ལ་དེ་ལྟར་ཞོག །ཅེས་གླུ་དེ་ལྟར་བླངས་པ་དང༌། སུམ་རྒྱལ་གྱི་བསམ་པར། དེ་རིང་བྱེ་མ་ལྷ་བཙན་གྱིས་ང་ལ་དངོས་སུ་གཟུགས་བསྟན་ནས་གླིང་ངན་འདུལ་བའི་སྐབས་བབ་ལུང་བསྟན་བྱེད་ལུགས་དང༌། སུམ་པའི་ལྷ་རྣམས་གྲོགས་སུ་བྱོན་ལུགས་བཅས་ལ་བལྟས་ན། ངེད་སུམ་པའི་དམག་ལ་རྒྱལ་ཁ་འཐོབ་རྒྱུའི་བརྡ་ཡིན་པར་གོ་ནས་སུམ་རྒྱལ་གྱིས་འཐབ་མོ་བློ་ཐག་ཆོད་པ་ཞིག་བྱེད་དགོས་བསམས་ནས་བྱ་གསོབ་ཕུད་པ་དང༌། རྒྱལ་མཆོག་ནོར་བུ་དགྲ་འདུལ་གྱིས་ཞགས་པ་ཁམས་གསུམ་རང་འགུགས་དེ་གཡུགས་ཏེ་བཟུང་ནས་གེ་སར་གྱི་སྐུ་མདུན་དུ་འཁྲིད། སུམ་རྒྱལ་བྱ་ཐབས་བྲལ་ནས་སེང་ཆེན་རྒྱལ་པོའི་མདུན་དུ་པུས་མོའི་ལྷ་ང་ས་ལ་བཙུགས་ཤིང་ཐལ་མོ་སྦྱར། འདི་ཕྱིའི་སྐྱབས་གནས་ཞུ་དགོས་བསམས་ནས། བླ་མ་སེང་ཆེན་རིན་པོ་ཆེ། ཞལ་མཇལ་བ་ཙམ་གྱིས་བ་སྤུ་གཡོ། གསུང་ཐོས་པ་ཙམ་གྱིས་དད་པ་སྐྱེས། རིང་མོའི་མཚན་ཐོས་སྔར་ནས་བྱུང༌། ཉེ་མོའི་ཞལ་མཇལ་དེ་རིང་ཡིན། ཞལ་མཇལ་དགའ་ཚོར་འདི་འདྲ་བྱུང་ཟེར་ནས་གླུ་འདི་ཕུལ་ལོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དེ་རིང་ལྷ་ཞིག་འབོད་ལེ་འདི། །ལྷ་ཆེན་གངས་རི་ཁྲབ་དཀར་མཁྱེན། །ཐེ་བྲག་རྫ་རི་སྨུག་བཙན་མཁྱེན། །བདུད་རྗེ་ཁྲོ་བདུད་མིག་དམར་མཁྱེན། །ཡུལ་བདག་བྱེ་མ་ལྷ་བཙན་མཁྱེན། །མཁྱེན་པས་གཟིགས་ལ་གླུ་སྣ་དྲོངས། །ས་འདི་ས་ངོ་མ་ཤེས་ན། །བླ་རི་སྤང་སྣ་དུང་རྩེ་ཟེར། །ང་དང་ང་ངོ་མ་ཤེས་ན། །གུང་བཙན་གནམ་ལྷའི་གདུང་རྒྱུད་ལ། །སུམ་པ་གའུ་རྒྱལ་མཚན་ཟེར། །དེ་རིང་ཉི་མ་ཕན་ཆད་ལ། །ཁ་ལ་ཡི་གེ་ཨོམ་ཞིག་མེད། །ལག་ཏུ་སྲོག་གཅོད་བཤན་གྲི་ཐོགས། །ལས་སུ་ཤ་ཁྲག་འཁོར་ལོ་བསྐོར། །ཟས་སུ་ཤ་རུས་ཁྲག་གསུམ་བྱས། །རང་སེམས་རློམས་པས་དགའ་སྣང་འཆར། །འགྱོད་སེམས་དེ་རིང་གཞི་ནས་བྱུང༌། །རྫ་ཡི་འབྲོང་བུ་རོག་པོ་ལ། །གླང་རྒན་ར་འགྲན་མི་ཡོང་ཟེར། །ནགས་ཐང་རྐྱང་བུ་ཁ་དཀར་ལ། །བོང་རྒན་བང་ཁ་མི་དོ་ཟེར། །ཆབ་ཀྱི་ཉ་མོ་འཁྱུག་འགྲོ་ལ། །རུས་སྦལ་ཁ་ཡ་མི་སྲིད་ཟེར། །འགྲན་མེད་རྒྱལ་པོའི་ས་ཆ་ལ། །རྒོད་རྒོད་འགྲུལ་ལམ་མི་ཉན་ཟེར། །མཁར་བཙན་བློ་རྒོད་འཛོམས་ས་ལ། །འཁོས་ཆུང་ལས་ཉེས་མི་ཕོད་ཟེར། །ཟེར་ཟེར་བསླབ་བྱ་མང་ན་ཡང༌། །དོན་གྱི་རྡོག་ཁ་གཅོད་པའི་དུས། །སེང་ཆེན་རྒྱལ་པོར་འགྲན་སེམས་འཆར། །དེ་རིང་བསམ་ཞིབ་བྱེད་པའི་དུས། །གྱོད་འགེལ་སུམ་པས་བྱས་ནས་གདའ། །མཐོལ་བཤགས་བཟོད་བཞེས་སྙིང་ནས་ཞུ། །དེ་སྔ་ཅི་བྱས་འགྱོད་པས་བཤགས། །གཡུལ་ངོར་ཤོར་བའི་བློན་ཆེན་དྲུག །ཁྲི་བློན་ཉི་ཤུ་རྩ་ལྔ་དང༌། །ལས་དམག་ཁྲི་ཚོ་བདུན་པོ་དེ། །ངན་འགྲོར་མ་གཏོང་ཡར་འདྲེན་མཛོད། །དེ་སྔ་མ་མཇལ་སྙིང་ནས་འགྱོད། །དེ་རིང་མཇལ་བ་དགའ་སྤྲོ་འཕེལ། །སུམ་པ་གུང་བཙན་ཁྲི་རྒྱལ་ང༌། །ཁྱུང་དཀར་མཛོ་ཡི་བདག་པོ་ཡིན། །བྲག་དཀར་སེངྒེ་མཆོངས་ཤེས་ལ། །དུང་སེང་མཁའ་ལ་འགྱིང་འདྲ་ཡོད། །སེང་ཁོག་དུང་གི་ཕོ་བྲང་ལ། །མཛོ་གཡང་གྭ་པ་རུ་དམར་ཡོད། །ཁྱུང་མཛོ་ལྔ་བརྒྱས་བསྐོར་ནས་ཡོད། །ཤེལ་ལུང་གངས་རིའི་མཆོད་རྟེན་ལ། །གཡང་དཀར་ལུག་གི་གཏེར་ཁ་ཡོད། །ལུག་གཡང་དུང་རྭ་གཡས་འཁྱིལ་ལ། །ཕོ་མོ་བཞི་བརྒྱས་བསྐོར་ནས་ཡོད། །གཡུ་ཞགས་བསམ་གྲུབ་ནོར་འཛིན་དེ། །རྒྱལ་པོ་ང་ཡི་ལས་ཟོག་ཡིན། །གཞན་གྱིས་བཅངས་ན་དངོས་མེད་ཡིན། །ང་ཡིས་བཟུང་ན་དངོས་ཡོད་ཡིན། །དུང་སེང་ང་ཡིས་མ་བཟུང་ན། །གཞན་གྱིས་བཟུང་བའི་རེ་བ་མེད། །ཞགས་ཀྱིས་དུང་སེང་ང་ཡིས་བཟུང༌། །ཁྱུང་དཀར་མཛོ་དང་གཡང་དཀར་ལུག །དུང་སེང་ནོར་གྱི་གཏེར་ཁ་རྣམས། །ཅི་ཡོད་རྒྱལ་པོར་སྐྱབས་རྟེན་འབུལ། །སྔར་སོང་བླ་མའི་ཞལ་མ་མཇལ། །རང་ལོ་ཉེར་བདུན་མ་སོན་བར། །མི་དགེ་སྡིག་པའི་ལས་ལ་གཉེར། །ལས་འབྲས་དཀར་ནག་བརྩི་མི་ཤེས། །གདམས་ངག་བདུད་རྩིའི་དོན་མ་རྟོགས། །སེང་ཆེན་བླ་མ་ངོ་མ་ཤེས། །འཐབ་ཡར་འགྲན་པས་གའུ་འགྱོད། །དེ་རིང་གསེར་ཞལ་མཇལ་བའི་དུས། །མ་ཤི་གསོན་ཐབས་ཡོང་བ་མཛོད། །རབ་ན་རྒྱལ་པོའི་བློན་པོར་སྐྱོང༌། །དེ་ལྟར་ཐུཌ་ཀྱིས་མ་དགོངས་ན། །ཁྱི་རྫི་རྟ་རྫི་ནོར་རྫི་སོགས། །གང་འོས་ཞབས་ཞུ་ཧུར་གྱིས་ལེན། །དགེ་བའི་གདམས་ངག་ཐོབ་པའི་རྗེས། །དཀར་པོའི་ཆོས་ལ་ཅི་ནུས་བྱེད། །ནག་པོའི་སྡིག་ལ་འཛེམ་ལེ་ཡིན། །ཅི་དྲག་མགྲན་མེད་རྒྱལ་པོས་དགོངས། །ངེད་རང་བཟའ་མི་བུ་མོ་བཅས། །རང་ཡུལ་སུམ་པར་མ་བཞག་པར། །ཁྲ་མོ་གླིང་ལ་འཁྲིད་རོགས་མཛོད། །བྱམས་དང་སྙིང་རྗེ་སྐྱོང་རོགས་མཛོད། །རང་ཡུལ་སུམ་པའི་མངའ་འབངས་འདི། །ལྷ་འབངས་ཁྱད་མེད་མཉམ་སྐྱོང་མཛོད། །སེང་ཆེན་བླ་མའི་ཐུགས་ལ་བཞེས། །གླུ་འཁྲུལ་པ་སོང་ན་མཐོལ་ལོ་བཤགས། །ངག་འཆལ་པ་བྱུང་ན་བཟོད་པར་གསོལ། །
ཞེས་གླུ་དེ་ལྟར་ཕུལ་བ་དང༌། སེང་ཆེན་རྒྱལ་པོ་འཛུམ་པའི་ཞལ་རས་ལྷ་ཞལ་དཀར་པོ་ཉ་གང་འདྲ་ལེ་དེ་ཁྲ་འཁྱིལ་ལེར་གའུ་རྒྱལ་མཚན་ལ་གཟིཌ་ནས་སྐེ་ཡི་ཞགས་སྣེ་བཀྲོལ། ཕྱག་མགོ་བོར་བཞག་ནས་ན་རེ། ཕོ་ལམ་འགྲོ་ཅན་ལ་ནོར་ཡ་མེད། ལས་བཟང་པོ་རང་གཞན་གཉིས་ཀར་ཡོད། ཁྱོད་ལྷ་ཆོས་དགེ་བ་པང་དུ་ལོངས། མི་དགེའི་སྡིག་པ་རྒྱབ་ཏུ་སྐྱུར་གསུངས་ནས་ངག་རྡོ་རྗེ་རང་སྒྲ་ལ་དྲངས་ཏེ་གླུ་འདི་གསུངས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དུས་དེ་རིང་ལྷ་ཞིག་འབོད་ལེ་འདི། །གནས་འོག་མིན་ཆོས་སྐུའི་ཕོ་བྲང་ནས། །ཆོས་སྐུ་ཀུན་ཏུ་བཟང་པོ་མཁྱེན།།ཤར་རི་བོ་ཏཱ་ལའི་ཞིང་ཁམས་ནས། །ལོངས་སྐུ་ཐུགས་རྗེ་ཆེན་པོ་མཁྱེན། །གནས་ཟངས་མདོག་དཔལ་རིའི་ཕོ་བྲང་ནས། །སྤྲུལ་སྐུ་པདྨ་འབྱུང་གནས་མཁྱེན། །གནས་སྤྱི་གཙུག་པད་མའི་གདན་སྟེང་ནས། །མགོན་དྲིན་ཅན་རྩ་བའི་བླ་མ་མཁྱེན། །ལུས་སྒོ་གསུམ་གུས་པའི་གསོལ་བ་འདེབས། །ས་འདི་ས་ངོ་མ་ཤེས་ན། །སུམ་པ་རྒྱལ་པོའི་ས་ཆ་རེད། །བླ་རི་སྤང་སྣའི་ན་ཐང་རེད། །ང་འདྲ་ང་ངོ་མ་ཤེས་ན། །ལྷ་རིགས་མི་ཡི་རྒྱལ་པོ་ལ། །གོང་མ་ལྷ་ནས་མངགས་ལེ་ཡིན། །འཛམ་གླིང་གེ་སར་རྒྱལ་པོ་ཟེར། །སངས་རྒྱས་སྟོང་གི་ཕོ་ཉ་ཡིན། །སྔ་དྲོ་བསད་པའི་ཤན་པ་ཡིན། །ཕྱི་དྲོ་འདྲེན་པའི་བླ་མ་ཡིན། །མགོ་ནག་བདེ་ལ་འགོད་མི་ཡིན། །བདུད་ནག་ཆམ་ལ་འབེབས་མི་ཡིན། །དེ་རིང་ཚིག་གི་རྡོག་ཁ་ལ། །འདི་ལོ་གནམ་ལོ་ཚེས་ཤར་ཐོག །ངེད་གླིང་དཀར་སྟག་རོང་ཁྲོ་ཐུང་གིས། །ཁྱེད་གའུའི་བུ་མོ་མེ་ཏོག་མཚོ། །ཁ་གཏམ་དཔེ་གསང་བས་གླིང་ལ་ཁྲིད། །ཁྱེད་ངང་ཐུང་སུམ་དམག་གླིང་ལ་ཕབས། །གླིང་ཐབས་མེད་འབུམ་དམག་སུམ་པར་སྤུངས། །ངེད་གླིང་དཀར་དམག་གིས་སྨུག་རྫོང་བསྐོར། །ཁྱེད་ཐབས་མེད་བྱ་གསོབ་རྟེན་ནས་བྲོས། །ངེད་འཕྲུལ་གྱི་ཞགས་པས་བྲོས་ལམ་བསྐོར། །ང་སེང་ཆེན་སྤྲུལ་པ་འགྱེད་པའི་དུས། །ཁྱེད་གུང་བཙན་དབང་མེད་རང་མདོག་ཕྱུངས། །དཔེ་བཞག་ན་འདྲ་མ་ཨེ་འདྲ་གདའ། །ཤར་ཁྲི་གདུགས་འོད་ལམ་འཕྱར་བའི་དུས། །གངས་བ་མོ་གྲང་ངར་ཤུགས་ཀྱིས་བཞུར། །གངས་དར་སེང་ངར་སྒྲ་འབྱིན་པའི་དུས། །ཁྱིམ་སེང་ཕྲུག་སྨུག་སྒྲ་རང་བཞིན་འཇོམས། །ཟེར་བའི་གཏམ་དེ་བདེན་ལེ་རེད། །དེ་རིང་ཉི་མ་གདོང་གང་ལ། །ལས་སྡིག་པ་རྩེན་པའི་གུང་བཙན་ཁྱོད། །ལུས་ཐལ་མོ་སྦྱར་ནས་པུས་མོ་བཙུགས། །ངག་སྒོ་ཡངས་ཕྱེ་ནས་འགྱོད་བཤགས་བྱས། །ཡིད་དད་པ་སྐྱེས་ནས་སྐྱབས་གནས་བཅོལ། །སྔར་བྱས་སོང་སྡིག་ལས་སྤང་གི་ཟེར། །ད་ཕྱིན་ཆད་དགེ་བཅུ་བླང་གི་ཟེར། །ཁྱེད་ལྷ་ཆོས་སྙིང་ནས་འཇུག་ངེས་ན། །རྒྱུ་ཚོགས་གཉིས་རྫོགས་པའི་ཡོན་ཏན་འོང༌། །ལམ་སྒྲིབ་གཉིས་བྱང་པའི་ལེགས་ཚོགས་བྱུང༌། །དུས་ད་ལྟ་དགའ་ལ་ཕྱི་མ་སྐྱིད། །སེམས་དད་པ་སེང་ཆེན་ང་ལ་ཞོག །བློ་དག་སྣང་གླིང་དཀར་སྟོད་ལ་གྱིས། །ཆོས་ཟབ་མོའི་དབང་ལུང་ང་ཡིས་བྱེད། །གླིང་ལྷ་གྲལ་ཁོངས་སུ་ང་ཡིས་བཙུད། །མཐོ་ཐར་པའི་ལམ་དུ་ང་ཡིས་འཇུག །ཁྱེད་གུང་བཙན་ཡིད་ལ་དེ་ལྟར་འཆིང༌། །ནོར་མཛོ་གཡང་བྲག་ནས་བླངས་པའི་རྗེས། །བོད་འཛམ་གླིང་སྤྱི་ཡི་བརྒྱན་དུ་འཇོག།བོད་ཕྱི་རབས་གཏམ་རྒྱུད་བཟང་ལེ་ཡིན། །ཕོ་རང་གཉིས་འདུག་བྱུས་བདེ་ལེ་ཡིན། །གོང་ལྷ་ཡི་འགྲོ་དོན་བསྒྲུབ་ལེ་ཡིན། །ཁྱེད་ལམ་འགྲོ་ཅན་གྱི་ཡིད་ལ་ཞོག །
ཅེས་དེ་ལྟར་ཞལ་གྱིས་བཞེས་པ་དང་གའུ་རྒྱལ་མཚན་དགའ་སེམས་ཀྱི་བ་སྤུ་ལང་ལོང་དུ་གཡོ་བ་དང༌། དད་གུས་ལྷག་པར་དུ་ཆེར་སྐྱེས་ཏེ་སེང་ཆེན་རྒྱལ་པོར་ཕྱག་དགུ་འཚལ། རྒྱལ་པོས་ད་ངེད་གཉིས་སྒར་དུ་ལོག་དགོས་གསུངས་ནས་གླིང་གི་སྒར་དུ་ཕྱག་ཕེབས། གླིང་པ་རྣམས་ཀྱིས་ལྷ་བསངས་དང་བཅས་བསུ་བ་ཞུ་སྐབས། རྒྱལ་མཆོག་གི་སྐུ་རྗེས་སུ་སུམ་རྒྱལ་ཡོད་པ་མཐོང་ནས་ཚང་མའི་བསམ་པར། སུམ་རྒྱལ་གྱིས་འགྲན་མེད་རྒྱལ་པོར་མགོ་འབུལ་ཞུས་པར་ངེས། བྱ་བ་དེ་བཟང་གདའ་སྙམ་ནས་དགའ་སྤྲོའི་ངང་ལྷ་གུར་ཁྲ་མོའི་ནང་གདན་འདྲེན་ཞུས་ནས་རང་རང་གི་ཁྲིར་འཁོད་པ་དང༌། གུང་བཙན་ལ་ཡང་ཁྲི་ཆུང་ཞིག་བརྒྱབ་ནས་བཟའ་འཐུང་ཞལ་གྲོ་ཅི་རིགས་མཛད། སེང་ཆེན་རྒྱལ་མཆོག་དམ་པས་དཔའ་རྟུལ་རྣམས་ལ་དཔའ་དར་གཟེངས་བསྟོད་དང་བྱ་དགའ་གྱ་ནོམ་པ་གནང་ནས་རྒྱལ་བློན་རྣམས་གྲོས་ལ་བཞུགས་པར་གདའོ། །
གསུམ་པ།
རྒྱལ་བློན་ཚོགས་དབུས་དྲན་ཤར་གྱིས། །བྱུས་བཀོད་དགྲ་ལྷས་མེ་འབུད་བརྗོད། ། སུམ་བློན་བྲེལ་གྱིས་གནམ་སྒོ་ཕྱེས། །སྨུག་རུ་རྩེ་རྫོང་གླིང་གིས་བླངས། །
སྟོབས་ཆེན་གླིང་གི་རྒྱལ་བློན་རྣམས་འཐབ་བྱུས་ཀྱི་གྲོས་ལ་བཞུགས་པ་དང་མདུན་གྲལ་གྲལ་གྱི་གྲལ་འགོ་ཙན་དན་དམར་པོའི་ཁྲི་སྟེང་ནས་བློན་རྒན་དྲན་པ་རང་ཤར་གྱིས་གྲོས་ཀྱི་གླུ་ཁུ་བྱུག་ལྡེམ་འགྱུར་ལ་དྲངས་ཏེ་འདི་འདྲ་ཞིག་བླངས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དེ་རིང་ལྷ་ཞིག་འབོད་ལེ་འདི། །ལྷ་ཆེན་བྱ་ཁྲི་རྐང་བཙན་མཁྱེན། །རང་ཡུལ་ཁ་ཆེའི་ལྷ་རྣམས་མཁྱེན། །མཁྱེན་གཟིགས་ཨ་ཕོའི་གླུ་སྣ་དྲོངས། །ས་འདི་ས་ངོ་མ་ཤེས་ན། །མཐའ་མི་སུམ་པའི་ས་ཆ་ཡི། །ལྷོ་ཡི་ཉ་མོ་གཤོག་ཐང་རེད། །ང་དང་ང་ངོ་མ་ཤེས་ན། །ནུབ་ཁ་ཆེ་ཁྲི་བརྟན་ས་ཆ་ཡི། །གུར་གུམ་སྨན་རིའི་མར་གཤམ་གྱི། །དུང་དཀར་ལྷོ་རྫོང་ནང་བཅུད་ལ། །བློན་རྒན་དྲན་པ་རང་ཤར་ཟེར། །ཤེས་གསལ་དྲི་མེད་དར་དཀར་ལ། །བློ་ཉེས་དྲི་མ་འགོས་མ་མྱོང༌། །དེ་སྔོན་ཁྲི་བརྟན་ནང་བློན་ཡིན། །གྲོས་ཀྱི་བརྒྱ་ཐག་གཅོད་མི་ཡིན། །འགྲན་མེད་གླིང་དཀར་རྒྱལ་བློན་རྣམས། །སྙན་དབང་ལན་གཅིག་ང་ལ་གསོན། །སུམ་གླིང་འཁྲུགས་ནས་ལོ་གཅིག་སོང༌། །གླིང་རྒོད་བཤར་བའི་ངར་ལམ་ལ། །སུམ་པའི་ལས་དམག་ཧྲག་བསྡུས་དེ། །གྲོག་ཚང་འུར་རྡོས་གཏོར་འདྲ་བཟོས། །སུམ་རྒོད་ལག་དམར་ཁྲག་ལ་སྦྱར། །སུམ་རྒྱལ་ཐབས་མེད་མགོ་འབུལ་ཞུས། །བློ་ཁ་དཀར་པོ་གླིང་ལ་གཏད། །རྒྱལ་མཆོག་ནོར་བུའི་ཆོས་བློན་བྱས། །གནའ་བོ་བོད་ཀྱི་གཏམ་དཔེ་ལ། །མེ་ཏོག་པདྨ་འདམ་ལ་སྐྱེས། །འདམ་གྱི་དྲི་མ་མ་འགོས་པར། །ལྷ་ཁང་བུམ་པའི་ཁ་རྒྱན་ཟེར། །ཟེར་བའི་གཏམ་དེ་བདེན་ལེ་རེད། །སུམ་པའི་གུང་བཙན་སྡིག་གིས་རྨོངས། །འགྲན་ཡ་གླིང་དཀར་ལྷ་སྡེར་བྱས། །སེང་ཆེན་བླ་མའི་ཞལ་མཇལ་བས། །སྡིག་བཤགས་བློ་ཁ་ཆོས་ལ་གཏད། །འགྲན་མེད་རྒྱལ་པོའི་བློན་པོར་གྱུར། །སྔ་ཟེར་ཁ་དཔེ་དེ་རིང་དོན། །བྱུང་བསམ་ཨེ་དགོངས་རྒྱལ་བློན་རྣམས། །སྨུག་རྫོང་ཕྱི་སྒོ་བར་སྒོ་གཉིས། །ཕོ་རྒོད་གླིང་པས་བཟུང་ན་ཡང༌། །ནང་རྫོང་གླིང་པའི་ལག་ཏུ་མེད། །སང་གི་ཚེས་པ་ཉེར་གསུམ་ལ། །དགྲ་རྒོལ་གཟའ་སྐར་བཟང་ལེ་རེད། །དགྲ་ལྷ་དཔོན་དང་གཡུ་ལྷ་གཉིས། །སེང་སྟག་དགའ་བདེ་བྱེ་བློན་ལྔ༌། །ཉི་འབུམ་བློན་དང་འཇང་སྲས་བདུན། །ཧྲག་བསྡུས་རྟ་དམག་བཅུ་རེས་བསྐོར། །ལ་མོར་གཡུ་རུའི་རྫོང་དུ་སོང༌། །དམར་པོ་མེ་ཡིས་འཇིགས་པ་སྐུལ། །རྫོང་རྩེ་རང་གི་ལག་ཏུ་ཡོད། །ནང་གི་རྒྱུ་ནོར་མཛོད་སྦུག་རྣམས། །འགོ་འཛིན་རྣམས་ཀྱིས་ཐམ་ཁ་གནོན། །གང་སོང་བོར་བརླག་མེད་པ་གྱིས། །དཔོན་རྒྱུད་རྣམས་ལ་སྤྱན་འབུལ་དགོས། །གནངས་ཀྱི་ཚེས་པ་ཉེར་བཞི་ཉིན། །འགྲན་མེད་རྒྱལ་མཆོག་ནོར་བུ་ལ། །བློན་ཆེན་དཔའ་རྟུལ་བཅོ་ལྔས་བསྐོར། །ཉི་ལུང་རྟ་ཁྲ་གོང་མར་བྱོན། །མཛོ་གཡང་ཕྱི་རབས་རྒྱན་དུ་བཞེས། །ས་ལུང་ཆགས་པའི་རྒྱུས་ཞིབ་ལ། །ཁྲི་རྒྱལ་གུང་བཙན་མཉམ་དུ་ཕེབས། །རེད་གདའ་དགོངས་ན་ཐུགས་ལ་ཞོག །
ཅེས་གྲོས་དོན་གྱི་གླུ་དེ་ལྟར་ཞུས་པ་དང༌། རྒྱལ་བློན་རྣམས་ཀྱིས་དེ་ལྟར་འགལ་མེད་དུ་བསྒྲུབ་འོང་ཟེར་ནས་སྒར་དུ་ལོག ཕྱི་ཉིན་ཐོ་རེངས་སྐར་ཆེན་གྱི་འོད་འཚེར་བའི་དུས་གོང་མངགས་དཔོན་བློན་བདུན་པོས་རང་ཤོག་གི་ཁུངས་རྟ་དམག་བཅུ་རེ་ཁྲིད་ནས་སུམ་རྫོང་གི་རྫོང་རྩེ་ལེན་པར་ལམ་ལ་ཞུགས། སྨུག་རྫོང་གི་ལྕགས་རི་བར་མའི་ཕྱོགས་བཞི་ནས་ལེབ་ཆེན་རྔ་བོ་འུར་བརྡུང༌། སྐད་ཆེན་དུང་མོ་འུར་འབུད་བྱས་པ་དང་མཉམ་དུ་སྐས་ཁ་བཙུགས་ནས་རྫོང་རྩེར་མཆོང་རྩིས་བྱེད་དུས། སུམ་དམག་གིས་མདའ་གཡབ་ནས་མདའ་དང་རྡོ་སོགས་གང་བྱུང་འཕངས་པས། གླིང་དམག་ལ་ཤི་རྨས་ཆེ་ཙམ་བྱུང་རུང༌། ད་རུང་ཤུགས་ཀྱིས་རྫོང་རྩེར་འགྲོ་སའི་གནམ་སྒོ་འཕྲོག་ཐབས་ཅི་རིགས་བྱས་ཀྱང་མ་ཕན། ཕན་ཚུན་བསད་རྨས་མང་ཙམ་བྱུང༌། སུམ་བློན་སྟོང་རྗེའི་བསམ་པར། ངེད་ཀྱི་ངར་རྒོད་བློན་ཆེན་གཉིས་གླིང་པས་བསྒྲལ་སོང་བས། མཚོན་གྱི་འགྲན་ཡ་མི་ཡོང༌། ད་གླིང་པའི་རྒོད་པོ་ཞིག་དང་དཔུང་འཛིངས་བྱས་ཏེ་མཉམ་དུ་ཤི་བ་དགའ་བསམས་ནས། ཤུགས་ཀྱིས་བྱེ་བློན་གྱི་སྟེང་དུ་མཆོངས། བྱེ་བློན་ཆོས་འགྲུབ་ཀྱིས་གློ་གྲི་རྩེ་ངར་དེ་སྟོང་རྗེར་བཙུགས་པ་དང་ས་ལ་འགྱེལ། སུམ་དམག་རྣམས་ཀྱིས་བློན་པོ་གསུམ་ཤོར་བ་མཐོང་ནས། ད་མགོ་འབུལ་ཞུས་ན་ཡག་ལེ་གདའ་སྙམ་ནས་གཅིག་གིས་མགོ་འབུལ་བྱེད་དོ་ཟེར་བ་བྱིངས་ཀྱིས་ཐོས་ནས་པུས་མོ་སར་བཙུགས། མཚོན་ཆ་གནམ་ལ་བཏེགས་ནས་བསྡད། རྫོང་རྩེའི་གཙང་ཁང་ཞིག་གི་ནང་དུ་ལོ་ན་མཐོ་བའི་སུམ་བློན་དུང་ཁྲི་འོད་ལྡན་འདུག་པ་དང༌། གཙང་ཁང་གི་སྐར་ཁུང་ནས་སུམ་དམག་མགོ་འབུལ་བྱས་པ་མཐོང་ནས་འཐབ་མོ་བྱེད་པའི་རེ་བ་བྲལ་ཏེ། ད་མགོ་མ་སྒུར་ན་རྒས་འཁོགས་ཤི་མ་རན་གོང་ནས་ཤི་ལེ་གདའ་བསམས་ནས། དར་དཀར་པོ་ཞིག་ལག་ཏུ་ཐོགས་ནས་མར་འོང་བས་དགྲ་ལྷ་དང་འཕྲད། དུང་ཁྲིས་འཕྲལ་དུ་པུས་མོ་བཙུགས། ལག་པས་དར་འཕྱར་ནས་ལྷ་སྲས་ནོར་བུ་རིན་པོ་ཆེ། ཐུགས་ཁྲོ་བ་མཆིས་ཀྱང་འཛུམ་པར་མཛད། མི་རྒན་གྱི་འགྱོད་བཤགས་གླུ་འདི་གསོན་ཨང་ཟེར་ནས་གླུ་འདི་འདྲ་ཞིག་ཕུལ་ལོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དེ་རིང་ལྷ་ཞིག་འབོད་ལེ་འདི། །ལྷ་ཆེན་གངས་རི་ཁྲབ་དཀར་མཁྱེན། །ཐེ་བྲག་བཙན་དང་ཁྲོ་བདུད་མཁྱེན། །བྱེ་མ་ལྷ་ཡིས་གླུ་སྣ་དྲོངས། །ས་འདི་ས་ངོ་མ་ཤེས་ན། །ཉི་ལུང་རྟ་ཁྲ་གོང་མ་ཡི། །ཤེལ་རྫོང་རབ་དཀར་ནང་བཅུད་ལ། །བློན་རྒན་དུང་ཁྲི་འོད་ལྡན་ཟེར། །བྱུས་ཀྱི་གྲོས་འགོ་འཛིན་མི་ཡིན། །ད་ལོའི་གནམ་ལོ་ཚུར་ཤར་ལ། །སུམ་གླིང་དཔུང་རྒོད་དེ་ཙམ་འཁྲུགས། །སྟོབས་ཆེན་གླིང་གི་དཔུང་ཡ་ལ། །འཁོས་ཆུང་སུམ་པས་འགྲན་ཡ་བཟུང༌། །མ་རིགས་ལས་མོ་ལག་ཏུ་གཉེར། །འབྲས་ངན་རང་གི་མགོ་ལ་འཁོར། །གནའ་མི་བོད་ཀྱི་གཏམ་དཔེ་ལ། །མཁའ་འོད་འབུམ་ཁྲི་གདུགས་ཉི་མ་ལ། །ས་མེ་ཁྱེར་འབུ་ཡིས་འགྲན་ནས་སོང༌། །རི་རྡོ་རྗེ་བྲག་གི་རྡོ་དཀར་ལ། །བྱ་སྲ་མེད་སྒོང་བས་འགྲན་ནས་སོང༌། །ཐང་སྤང་ཆེན་ཁ་དཀར་རྐྱང་མོ་ལ། །ཁྱིམ་རྒྱུག་མེད་བོང་བུས་འགྲན་ནས་སོང༌། །གླིང་དགུང་གྲགས་སྟོབས་ཆེན་འབུམ་དམག་ལ། །སུམ་ཚོད་མེད་དམག་གིས་འགྲན་ནས་སོང༌། །དེ་བཟློག་མེད་ལས་ཀྱིས་བཀུགས་པ་འདྲ། །བྱུས་བྱ་ཐབས་བྲལ་སོང་རིན་པོ་ཆེ། །དགྲ་ཕར་འཐབ་བྱས་འབྲས་རང་ལ་འཁོར། །བློ་ཤེས་རབ་ལྡན་ཀྱང་མི་ཕན་ཟེར། །སྡུག་འགྱོད་པས་མནར་ཡང་ཕྱི་ལེ་ཟེར། །དེ་རིང་གཏམ་གྱི་ཞུ་དོན་ལ། །བློན་རྒན་མ་གསོད་ཚེ་ཐར་ཐོངས། །རབ་ན་ལྷ་བློན་གྲས་སུ་འཁོད། །འབྲིང་ན་རྟ་རྫི་ཁྱི་རྫིར་འཇོག །མཐའ་མ་རང་སྲོག་ཐར་ཙམ་ཞིག །ལྷ་སྲས་ནོར་བུའི་ཐུགས་ལ་བཞེས། །
ཅེས་གླུ་དེ་ལྟར་ཞུས་པ་དང༌། ལྷ་སྲས་དགྲ་ལྷས་ཁྱེད་ཀྱིས་གླིང་ལ་འོས་མེད་འཐབ་ཡ་བྱས་པར། འགྱོད་སེམས་ཆེན་པོས་སྲོག་སྐྱོབས་ནན་ཆེར་ཞུས་པས། དགྲ་ལག་འོག་ཚུད་ན་པང་གི་བུ་ལས་བྱམས་ཟེར་བའི་དཔེ་ལྟར་བྱེད་གསུངས་པ་དང༌། ཡང་ཐོག་གི་གཟིམ་སྦུག་བཀྲ་ཤིས་འཁྱིལ་བའི་ནང་ནས་ལྕམ་གནམ་བཟའ་མེ་ཏོག་དང༌། སྲས་མོ་དུང་ཟླ་འོད་དཀར་གཉིས་ཀྱིས་དར་དཀར་ཡུག་རེ་ལག་ཏུ་ཐོགས། ཕྱག་འཚལ་བཞིན་གླིང་བློན་རྣམས་ཀྱི་མདུན་དུ་བཅར་ནས་སྲོག་སྐྱོབ་ཡོང་བ་ཞུས་པ་དང༌། མཛོད་ཀྱི་ལྡེ་མིག་གང་ཡོད་བཞེས་རོགས་ཞེས་ཡར་ཕུལ། ལྷ་སྲས་དགྲ་ལྷ་ན་རེ། ཁྱེད་གཉིས་ཀྱི་རེ་བ་ལྟར་འོང་གསུངས་ནས་ལྡེ་མིག་ཚུར་བཞེས་ཏེ། མཛོད་སྦུག་གང་ཡོད་ལ་ཐམ་ག་མནན་ནས་འགོ་འཛིན་སེང་སྟག་དང་གཡུ་ལྷ་གྲོངས་མེད་གསུམ་བཀོད། དགྲ་ལྷས་གཙོས་པའི་བློན་བཞི་ཉི་མ་དགོངས་ཁ་ཙམ་ལ་གླིང་སྒར་དུ་ཕེབས་ནས། གཡུ་རུ་སྨུག་རྫོང་གི་རྫོང་རྩེ་བླངས་པའི་སྐོར་རྒྱལ་མཆོག་དམ་པར་སྙན་སྒྲོན་ཞུས་ནས་གསུང་གླེང་སྣ་ཚོགས་མཛད་པའི་སྐབས། སུམ་རྒྱལ་གྱི་བསམ་པར་ངེད་བློན་གསུམ་གྱི་དཔའ་རྩལ་ལ་འགྲན་ཡ་མེད་བསམས་ཀྱང༌། དེ་རིང་གླིང་གིས་མགོ་ལག་བླངས་འདུག་པས། གླིང་དཔུང་རྒོད་ལ་འགྲན་མི་ནུས་ཟེར་བ་བདེན་གདའ་བསམས་ནས་འགྱོད་པ་དྲག་པོས་མགོ་བོ་དུད་ནས་བསྡད་པར་གདའོ། །
བཞི་པ།
གེ་སར་བློན་འཁོར་བཅོ་ལྔས་བསྐོར། །མྱུར་མྱུར་མཛོ་གཡང་ཕབས་པར་བྱོན། ། ཆུང་ཆུང་མི་ཡིས་མཆོར་མོ་བསད། །སེང་ཆེན་ཁྲོ་བས་བཀའ་ནན་མཛད། །
འགྲན་མེད་སེང་ཆེན་རྒྱལ་པོས་སུམ་པའི་གའུར་དབུགས་དབྱུང་མཛད་ནས་འདན་མ་དང༌། དགྲ་ལྷ། དགའ་བདེ། ཉི་འབུམ། འཇང་སྲས། གཡུ་ལྷ། དཔའ་མོ། དུང་སྐྱོང༌། ཆོས་འགྲུབ། སུམ་རྒྱལ། སྟོབས་ཆེན། ཁྲོ་ཐུང༌། མི་ཆུང༌། ཐང་རྩེ། གཡུ་འབྲུག་བཅས་ཁོང་རྒྱལ་བློན་བཅུ་བདུན་ཉི་ལུང་རྟ་ཁྲ་གོང་མ་ལ་ཕེབས་པ་དང༌། བློན་རྒན་དུང་ཁྲིས་ཇ་འདྲེན་ཟབ་རྒྱས་ཕུལ། ཉི་མ་དྲོ་ཁ་ཙམ་ལ་རྟ་ཁྲ་གོང་མའི་རྟ་མཆོག་ཕོ་བྲང་གི་གཤམ་དུ་འབྱོར་བ་དང༌། རྒྱལ་མཆོག་རིན་པོ་ཆེ་ཡིས་གཞུ་མོ་ར་རྒོད་འཁྱིལ་བའི་སྟེང་དུ་མདའ་མོ་ཨང་ཀི་ལིང་དམར་བཞག གཏེར་འབྱེད་པའི་བཀྲ་ཤིས་གཡང་གི་མགུལ་གླུ་འདི་ལྟར་བཞེས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དུས་དེ་རིང་ལྷ་ཞིག་འབོད་ལེ་འདི། །ནུབ་བདེ་ཆེན་ཆོས་སྐུའི་ཞིང་ཁམས་ཀྱི། །མགོན་འོད་དཔག་མེད་ལ་གསོལ་བ་འདེབས། །མ་འགྲོ་དྲུག་བདེ་བར་འགོད་པར་ཤོག །ཤར་རི་བོ་ཏཱ་ལའི་ཞིང་ཁམས་ནས། །མགོན་སྤྱན་རས་གཟིགས་ལ་གསོལ་བ་འདེབས། །བདུད་མ་རུང་ཡོད་རྒུ་འདུལ་བར་ཤོག །ལྷ་གོང་མའི་འགྲོ་དོན་འགྲུབ་པར་ཤོག །ས་འདི་ས་ངོ་མ་ཤེས་ན། །སུམ་པ་མཐའ་ཡི་ས་ཆ་ཡི། །ཉི་ལུང་རྟ་ཁྲ་གོང་མ་རེད། །རྟ་མཆོག་བྲག་གི་མར་གཤམ་རེད། །ང་དང་ང་ངོ་མ་ཤེས་ན། །བོད་འཛམ་གླིང་ས་གཞི་ཡངས་པ་ལ། །བདུད་མ་རུང་རང་དགར་སྤྱོད་པའི་ཚེ། །ཕྱོགས་བཅུའི་སངས་རྒྱས་བཀའ་གྲོས་མཛད། །བདུད་མི་གཟན་འདུལ་བའི་སྐྱེས་བུ་ཞིག །གོང་མ་ལྷ་ཡིས་བཀའ་ཕབ་ལྟར། །ང་བུ་ཏོག་མི་ཡི་ཡུལ་དུ་འོང༌། །གླིང་ལྷ་རྒྱུད་དཀར་པོའི་གདུང་རིགས་ལ། །གེ་སར་སྐྱེས་བུ་དོན་འགྲུབ་ཟེར། །བདུད་དངོས་ཡོད་ཐམས་ཅད་ཆམ་ལ་ཕབ། །དངོས་མེད་ཐམས་ཅད་སྤྲུལ་པས་བཏུལ། །གོང་མ་ལྷ་ཡི་བསྟན་དོན་བསྒྲུབས། །མགོ་ནག་མི་ཡི་འགྲོ་དོན་བསྒྲུབས། །དེ་རིང་བཀྲ་ཤིས་ཉི་མ་ལ། །བོད་འཛམ་གླིང་སྤྱི་དོན་འགྲུབ་པ་ལ། །གླིང་ལྷ་དམག་སུམ་པའི་ཡུལ་དུ་སྤུངས། །སུམ་ཁྲ་མོ་ལྷ་སྡེའི་ཁོངས་སུ་བཙུད། །སླར་ཡང་ལྷ་ཞིག་འབོད་ལེ་འདི། །ཤར་རྨ་རྒྱལ་སྤོམ་ར་ལྷ་ཡི་རྗེ། །རྨ་རིགས་སུམ་བརྒྱ་དྲུག་ཅུས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །ལྷོ་འཛམ་བུ་མཐོ་རིས་ལྷ་ཡི་རྗེ། །ལྷ་རིགས་སུམ་སྟོང་དྲུག་བརྒྱས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །བྱང་རིན་ཆེན་གཙུག་ན་ཀླུ་ཡི་རྗེ། །ཀླུ་རིགས་སུམ་བརྒྱ་དྲུག་ཅུས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །སྟེང་དག་པ་ལྷ་ཡི་གཞལ་ཡས་ནས། །ལྷ་ཆེན་ཚངས་པ་དཀར་པོ་ལ། །ལྷ་འཁོར་བྱེ་བ་ས་ཡས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །བར་གངས་རི་ཤེལ་དཀར་གུར་ཁྱིམ་ནས། །གཉན་ཆེན་སྐུ་ལྷ་གེར་འཛོ་ལ། །གཉན་དམག་ཁྲི་འབུམ་དྲུག་བརྒྱས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །འོག་ཕྱོགས་མཚོ་ཡི་ཀློང་དཀྱིལ་ནས། །ཀླུ་རྒྱལ་གཙུག་ན་རིན་ཆེན་ལ། །ཀླུ་དམག་ལྔ་སྟོང་སུམ་བརྒྱས་བསྐོར། །དེ་རིང་སྐྱེས་བུའི་གྲོགས་ལ་བྱོན། །སུམ་པའི་མཛོ་གཡང་འབེབས་རོགས་མཛོད། །དགྲ་ལྷ་སྟོང་དང་ཝེར་མ་འབུམ། །ཕྱོགས་བཞི་མཚམས་བརྒྱད་ཀུན་ནས་སྲུང༌། །མ་ཤོར་ལྷ་ཡིས་སྡོང་གྲོགས་མཛོད། །མདའ་སྣེ་གཉན་སྟག་དམར་པོས་འཚོས། །བྲག་སྒོ་ཝང་སེ་འབྱེད་པར་ཤོག །མཛོ་གཡང་ལག་ཏུ་ལོན་པར་ཤོག །མཛོ་གཡང་བོད་དུ་དར་བར་ཤོག །
ཅེས་གླུ་དེ་ལྟར་བཞེས་པ་དང༌། ཕྱག་མདའ་སྤྲིངས་པས་བྲག་སྒོར་ཐོག་བརྒྱབ་པ་ལྟར་གཏོར་བ་དང༌། བྲག་ཕུག་ནང་ནས་རྭ་ཅོ་བྱུ་རུ་ལ་རྨིག་བཞི་གཡུ། ཁ་དཀར་དུང་གི་མེ་ལོང་བརྒྱན་འདྲ། རྔ་མ་ལྷོ་སྤྲིན་འཚུབ་འདྲ་ཡོད་པའི་མཛོ་གཡང་གྭ་པ་རུ་དམར་ལ། རང་འདྲ་ཁྱུང་དཀར་ལྔ་བརྒྱས་བསྐོར་ནས་ནག་ཉིལ་ལེར་མར་བྱུང་བ་དང༌། དགའ་བདེས་ལྷ་ཞགས་གཡུགས་ནས་མཛོ་གཡང་གྭ་པ་རུ་དམར་བཟུང༌། ཁོང་རྣམས་ཀྱིས་མཛོ་གཡང་དེ་ལྕགས་ཕུར་ལ་བཏགས། དེ་ནས་རྒྱལ་བློན་རྣམས་མར་ཙམ་ཕེབས་ནས་བྲག་ནག་གི་གཤམ་དུ་འབྱོར་བ་དང༌། རྒྱལ་པོས་རྟ་ཆེན་བྲག་རི་ཧབ་གཤགས་དེ་བྲག་གི་མཚལ་ཐམ་གཡུང་དྲུང་འབར་བའི་ངོས་ལ་ལན་གསུམ་བུད་པས་བྲག་སྒོ་ཝང་སེ་ཕྱེ་བ་དང༌། རྨིག་བཞི་དུང་ལ་རྭ་ཅོ་གཡུ། ལུས་པོ་མཆོར་ལ་སྤུ་རིས་འཇའ་ཚོན་བརྒྱན་པའི་མཛོ་གཡང་མཆོར་མོ་རུ་རིང་བྱུང་བ་དང་ཁྲོ་ཐུང་གིས་ཞགས་པས་བཟུང༌། མཛོ་གཡང་དེས་རྔ་མ་གནམ་ལ་གཡུགས་བཞིན་ཁྲོ་ཐུང་འདྲུད། ཐང་རྩེ་དང་མི་ཆུང་གཉིས་མྱུར་དུ་མཛོ་བཟུང་རོགས་སུ་འོང༌། མཛོས་མི་ཆུང་གི་ཐོག་ཏུ་ཤོར་ཡོང༌། མི་ཆུང་སྐྲག་ནས་གློ་བུར་གྲི་འབུད་པས་མཛོ་ཡི་རྣ་ལྟག་ཏུ་ཕོག་ནས། ཐལ་བ་འཚུབ་སེར་འགྱེལ་བ་དང་དབུགས་རིང་གཅིག་བཏང་ནས་ཤི གླིང་པ་རྣམས་ཧ་ལས་ནས་མཛོའི་འགྲམ་དུ་འཁོར། འདན་མས་མི་ཆུང་ལ་ལྕག་ཚན་ཚ་དྲོ་བ་ཞིག་བརྒྱབ། ཁྲོ་ཐུང་ལ་ལེན་ཁག་མེད་ཟེར་ནས་རྒྱལ་པོར་ཞུས། རྒྱལ་མཆོག་དམ་པ་ཞལ་ངོ་ནག་པོར་གྱུར་ནས་མི་ཆུང་ལ་བཀའ་དྲག་པོ་གནང༌། རྒྱལ་བློན་རྣམས་མཐིལ་ཟམ་རིང་མོ་ཟེར་བའི་ཟམ་ཆེན་བརྒྱུད་སྲིབ་ལུང་མཆོང་རི་སྨུག་པོའི་མར་གཤམ་ལ་བཞུགས། ཕྱི་ཉིན་རི་རྩེར་ཉི་མ་ཤར་བ་དང་ཁོང་རྒྱལ་བློན་རྣམས་མཆོང་རིའི་འགྲམ་དུ་ཕེབས་ནས། གཡུ་ལྷས་ལྕགས་གཞུ་རི་བོ་ཐོག་འབེབས་ཀྱི་ནང་དུ། ལྷ་མདའ་ལྕགས་ནག་འཕུར་ཤེས་བཞག་ནས་མདའ་སྐུལ་གྱི་གླུ་འདི་བླངས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དུས་དེ་རིང་ལྷ་ཞིག་འབོད་ལེ་འདི། །གནམ་ཐེ་ལྷ་དང་བར་ཐེ་ཁྲ། །ས་ཐེ་ནག་པོས་གླུ་སྣ་དྲོངས། །ས་འདི་ས་ངོ་མ་ཤེས་ན། །སྲིབ་ལུང་མཆོང་རིའི་མར་གཤམ་རེད། །ང་དང་ང་ངོ་མ་ཤེས་ན། །འཇང་ཡུལ་མཐིལ་གྱི་ས་ཆ་ཡི། །ཡང་ཐོག་ཟི་ཁྲིའི་ནང་བཅུད་ལ། །གཡུ་ལྷ་ཕ་བུ་ཐོག་འགྱུར་ཟེར། །ཐོག་དམར་ལག་པས་བཟུང་མི་ཡིན། །ཐོག་ལྕགས་གཞུ་མོའི་སྐྱོར་ཡ་ཡིན། །རྒོད་རྒོད་ཐོག་འགྱུར་ཐོགས་ལེ་ཡིན། །འགྲན་མེད་རྒྱལ་པོའི་ལྷ་བློན་ཡིན། །ལྟོས་དང་ལྟད་མོ་ཨེ་འདྲ་གདའ། །བྲག་ནག་སྨུག་པོ་རང་མདོག་ལ། །མཚན་ཐམ་པ་ཏྲ་གཟུགས་སུ་གདའ། །བྲིས་མི་དགོས་འདི་འདྲ་མཚར་ལུགས་ལ། །ང་གཡུ་ལྷའི་ལྕགས་མདའ་ཕོག་ས་ནས། །བྲག་སྒོ་ཝང་སེ་འབྱེད་ལེ་རེད། །རྒྱལ་པོའི་ཞབས་ཞུ་འགྲུབ་ལེ་རེད། །གླིང་དཔའ་རྒོད་བློ་ཁ་བདེ་ལེ་རེད། །ང་གཡུ་ཆུང་གྲུ་དཀར་འོ་མའི་མདོག །གླིང་ཇོ་རུའི་ཕྲེང་ལ་མཛེས་ལེ་རེད། །དེ་བཀོད་ལེ་མ་རེད་འགྲིགས་ལེ་རེད། །གོང་མ་ལྷ་ནས་འགྲིགས་ལེ་རེད། །
ཅེས་ཟེར་ནས་ལྕགས་མདའ་འུར་སྒྲ་འཁྱིལ་ལེར་འཕངས་པས་མཚལ་ཐམ་གྱི་དཀྱིལ་དུ་ཕོག་ནས་བྲག་སྒོ་ཆེན་པོ་ལིང་ངེར་འགྲིལ་བ་དང༌། བྲག་ཕུག་ནང་ནས་དུང་གི་མཛོ་མོ་དཀར་ཆེན་ལུས་པོ་དུང་ལ་རྭ་ཅོ་གཡུ། རྨིག་བཞི་དངུལ་ལ་རྔ་མ་དུང་ལས་བྱས་པ་ཞིག་རང་འདྲ་དྲུག་བརྒྱས་བསྐོར་ནས་ཁྲ་འཁྱིལ་ལེར་མར་དོན་འོང་བ་དང༌། ཁྲོ་ཐུང་གིས་མོ་སྨན་གསུམ་ལ་སྤྲུལ་ནས་དུང་གཞོང་ནང་ཟས་ཁྱེར་ནས་འབོད་པས་མཛོ་མོ་རྣམས་བསྐོར་བ་འཁྱིལ་ལེར་འཁོར། མཛོ་མོ་བརྒྱ་ཙམ་བཞོས་ནས་རྒྱལ་བློན་རྣམས་ལ་དཀར་ཆུ་འོ་མའི་གསོལ་བ་ལེགས་པར་བྱས་པས། གནག་ཕྱུགས་འཕེལ་བའི་རྟེན་འབྲེལ་གང་ལེགས་བྱུང་ཡང༌། མི་ཆུང་གིས་ནག་ཉེས་ཤོར་བའི་རྐྱེན་གྱིས་མཛོ་ཤ་པ་མེད་པའི་རྟེན་འབྲེལ་ཅུང་འཆུགས། སེང་ཆེན་རྒྱལ་པོས་ཐེ་བྲག་གི་ལྷ་བཙན་དམ་ལ་བཏགས་ནས་མདོ་གླིང་གི་སྲུང་མར་བཀོད། མཛོ་གཡང་བསམ་གྱིས་མི་ཁྱབ་པའི་ཁྱུ་རྣམས་དེད་ནས་རྒྱལ་བློན་རྣམས་ཤེལ་ལུང་གསུམ་མདོར་བྱོན་ནས་བཞུགས། ཕྱི་ཉིན་རི་རྩེར་ཉི་མ་ཤར་བ་དང་མཉམ་དུ་རྒྱལ་པོ་དང༌། འདན་མ། གཡུ་ལྷ། ཉི་འབུམ། དགྲ་ལྷ། འཇང་སྲས། སུམ་རྒྱལ། སེང་སྟག་བཅས་ཁོང་རྒྱལ་བློན་རྣམས་ཤེལ་རི་ལ་ཟེར་བའི་ལ་ཆུང་ཞིག་བརྒྱབ་ནས་གངས་རི་མཆོད་རྟེན་འདྲ་བ་ཞིག་གི་གཤམ་དུ་ཕེབས་ནས་བཞུགས་སྐབས་མེ་ཏོག་གི་ཆར་བབས། སྤོས་ཀྱི་དྲི་ཞིམ་འཐུལ། སྙན་པའི་རོལ་དབྱངས་དཀྲོལ་ནས་ལྟས་བཟང་པོ་ཞིག་བྱུང་བ་དང༌། དགའ་བདེས་འུར་ནང་དུ་རྡོ་ལུག་གི་རོ་ཙམ་ཞིག་བཞག་ནས་བསྐོར་བ་ལན་གསུམ་བྱས་ཏེ་བརྒྱབ་པས། གངས་རི་མཆོད་རྟེན་གྱི་དཀྱིལ་དབུས་སུ་ཕོག་ནས་ཆག་དུམ་འབྲོང་གཡག་གི་རོ་ཙམ་ཞིག་འཐོར་ནས་ཐང་ལ་ལྷུང༌། གངས་རིའི་ཕུག་དཀར་ཁུང་འདྲ་བ་ཞིག་གི་ནང་ནས་ལུག་གཡང་དུང་རྭ་འཁྱིལ་བ་ལ་རང་འདྲ་བཞི་སྟོང་ལྔ་བརྒྱས་བསྐོར་ནས་དུང་ཕྲེང་འཐོར་བ་ལྟར་སྐྱ་ཐེར་རེར་བྱུང་བ་དང༌། དགའ་བདེས་འུར་སྣ་སྤྲུག་པས་ལུག་རྣམས་ལྷས་ལ་འཁོར་བ་ལྟར་ཁོང་རྣམས་ཀྱི་མདུན་དུ་འཁོར་བའི་དུས། གཏེར་བདག་དུང་སེང་གཡུ་རྒྱལ་དེ་གངས་གསེབ་ནས་གཡུ་རལ་ནམ་མཁར་གཟེངས། ངར་སྒྲ་སྒྲོག་བཞིན་རྒྱལ་བློན་རྣམས་ཀྱི་ཐད་དུ་ཤོར་ཡོང༌། སུམ་པ་རྒྱལ་པོས་ཕར་ཙམ་བཅར་ནས་གཡུ་ཞགས་མྱུར་དུ་སྤྲིངས་སོང་བས། གངས་སེང་གི་སྐེ་ལ་བཀོན་ནས་ཁྱི་ཁྲིད་པ་ལྟར་བྱུང་བ་དང༌། གླིང་རྒྱལ་བློན་རྣམས་ཐུགས་ཤིན་ཏུ་དགྱེས་ཏེ། གཏེར་ནོར་རྣམས་དེད་ནས་དགོང་ཁར་སྐར་དུ་ཕྱག་ཕེབས། འགོ་འཛིན་ལས་དམག་གཞན་རྣམས་རང་རང་གི་སྒར་ནས་ཐོན་ཏེ་ཧ་ལས་ནས་ལྟད་མོ་ལྟ་བཞིན་གདའོ། །
ལྔ་པ།
གླིང་རྗེ་སྨུག་རྫོང་ཕྲ་མོར་ཕེབས། །ནོར་འགྱེད་དགེ་བཅུའི་ཁྲིམས་སྲོལ་གཏོད། ། རྨོངས་སེལ་ཤེས་བྱའི་སྒོ་མོ་ཕྱེས། །སུམ་སྡེ་ནག་པོ་ལྷ་སྡེར་བཀོད། །
ཕྱི་ཉིན་རྒྱལ་མཆོག་དམ་པར་བློན་པོ་ལྔ་བཅུས་བསྐོར་ནས་གཡུ་རུ་སྨུག་རྫོང་ལ་ཕྱག་ཕེབས་སྐབས། སུམ་པའི་བློན་པོ་ནོར་བུ་ཆོས་བཟང་གིས་འགྲན་མེད་རྒྱལ་བློན་གྱི་ཆིབས་ཁ་བསུས་ནས་རིམ་བཞིན་ཕོ་བྲང་དུ་གདན་དྲངས། གསོལ་བ་ཞབས་ཏོག་ལེགས་པར་ཞུས། འདན་མ་དང་གཡུ་ལྷ་གཉིས་ཀྱིས་རྒྱལ་པོའི་བཀའ་ལྟར། སུམ་རྫོང་ཕོ་བྲང་སྟེང་གི་རྒྱལ་མཚན་ནག་པོར་མི་མགོའི་ཏོག་ཡོད་པ་དེ་མར་ཕབ། གླིང་གི་རྒྱལ་དར་དཀར་པོ་སྟག་སེང་ཁ་སྤྲོད་དེ་ཡར་བཙུགས་ནས་ཀི་ཀི་སྭོ་སྭོ་དང་ལྷ་རྒྱལ་འུར་འཁྱིལ་ལེར་འཐེན་པ་དང༌། རྒྱལ་བློན་དང་བཅས་པ་འདུ་ར་ཀུན་གླིང་གི་གྲལ་ལ་འཁོད་པའི་རྗེས། གཡུལ་རྒྱལ་མངའ་བདག་གླིང་རྗེ་གེ་སར་རྒྱལ་པོས་སུམ་རྒྱལ་མི་རྗེ་མངའ་འབངས་རྣམས་ལ་བཀའ་འདི་ལྟར་གནང༌། དེ་རིང་ནས་བཟུང་སུམ་རྒྱལ་གླིང་གིས་དབང་དུ་འདུས་ནས་གླིང་ལྷ་འབངས་བཞིན་མཉམ་སྐྱོང་བྱེད་རྒྱུ་ཡིན། སུམ་ཡུལ་མི་རྗེ་མངའ་འབངས་མཐའ་དག་གིས་རྒྱུ་འབྲས་བླང་དོར་མ་ནོར་བར་དགེ་བཅུ་དང་བླངས་བྱེད་རྒྱུ་འགལ་མེད་ནན་ཆེར་དགོས་པས། དེ་ལུགས་སང་ཚེས་ཉེར་བརྒྱད་ལ་གཡུ་རུ་སྨུག་རྫོང་གི་རྫོང་རྩེར་ཉི་ཟེར་ཕོག་པ་དང༌། བློན་པོ་འགོ་འཛིན་བཅས་སྔ་ཕྱི་རིམ་འབྱོར་མེད་པར་མཁར་སྒོར་དུས་འབྱོར་ལས། ཕྱི་འགྱངས་དང་མ་འབྱོར་བ་བྱུང་ཚེ་ངོ་ལོག་འགྲན་འདོད་ཀྱི་སྣང་བར་བཅད་ནས་རྩ་མེད་ཤུལ་བརླག་གཏོང་ངེས་ཡིན་པས་དེ་ལུཌ་ཡིད་ནས་གོ་བར་གྱིས། ཞེས་པ་ཆོས་བློན་མི་ཆུང་གིས་ཡི་གེར་བཀོད་ནས་གཡུ་རུ་སྨུག་རྫོང་ནས་བཏང་ཟེར་བའི་མཇུག་ཏུ། མཚལ་ཐམ་གཡུང་དྲུང་འབར་བ་མནན་ནས་ཕྱོགས་བཞིར་བཀྲམས། ཕྱི་ཉིན་ཞོགས་པ་སུམ་ཡུལ་གྱི་བློན་པོ་དང་འགོ་འཛིན་ཇི་ཡོད་དུས་གཅིག་ཏུ་མཁར་སྒོར་འབྱོར་ནས་འགྲན་མེད་སེང་ཆེན་རྒྱལ་པོའི་མཇལ་ཁ་རིམ་བཞིན་ཞུས། རྒྱལ་མཆོག་དམ་པས་རྒྱུ་འབྲས་སྤང་བླང་གི་ཆོས་དང༌། དགེ་བ་བཅུའི་ཁྲིམས་སྲོལ་མཛད་ནས་ལ་ཀླུང་མེད་པར་རྡོ་སྤུངས་དར་ལྕོག་དང༌། ལྷ་ཁང་མཆོད་རྟེན་བཞེངས་སུ་བཅུག བྱིས་པ་ལོ་བརྒྱད་ཡན་ནས་བཅོ་ལྔ་མན་ཆད་རབ་ཏུ་བྱུང་བའི་སྡོམ་པ་བླངས་སུ་བཅུག་པ་དང༌། ཡིག་སློབ་རྩིས་རིག་གི་ཤེས་བྱར་སྦྱང་བརྩོན་བྱེད་དུ་བཅུག མི་སྐྱ་ཕོ་མོ་མེད་པར་ཡིག་དྲུག་གི་ལུང་གནང༌། འདན་མ་དང་གཡུ་ལྷར་སུམ་པའི་ནོར་མཛོད་ཡོངས་ཀྱི་སྒོ་ཕྱེས་ནས་འབངས་མི་སེར་རྣམས་ལ་ནོར་འགྱེད་བྱེད་གསུངས། འདན་མ་དང་གཡུ་ལྷས་སུམ་པའི་འབངས་ཚང་མར་ནོར་འགྱེད་ཉིན་བཅུ་གཉིས་བཏང་བ་དང༌། རྒྱལ་བློན་རྣམས་རྒྱལ་ཁའི་དགའ་སྟོན་ལ་རོལ་པའི་སྐབས། རྒྱལ་མཆོག་དམ་པས་ཞལ་འཛུམ་པའི་ངང་འགག་མེད་རྡོ་རྗེའི་རང་སྒྲ་ལ་དྲངས་ནས་གླུ་འདི་འདྲ་ཞིག་བཞེས་སོ། །
གླུ་ཨ་ལ་ཐ་ལ་ཐ་ལ་རེད། །ཐ་ལ་མོ་གླུ་ཡི་ལེན་ལུགས་རེད། །དེ་རིང་ལྷ་ཞིག་འབོད་ལེ་འདི། །ཤར་རི་བོ་པོ་ཏའི་ཞིང་ཁམས་ནས། །མགོན་འཕགས་པ་སྤྱན་རས་གཟིགས་དབང་མཁྱེན། །གླིང་སྐྱེས་བུས་གསོལ་བ་སྙིང་ནས་འདེབས། །གླིང་དཀར་པོའི་འགྲོ་དོན་འགྲུབ་པར་ཤོག །གནས་མཁའ་སྤྱོད་གྲུབ་པའི་ཞིང་ཁམས་ནས། །མ་ཡི་དམ་ལྷ་ཚོགས་མཁའ་འགྲོས་གཙོས། །བོད་འཛམ་གླིང་སྤྱི་དོན་འགྲུབ་པར་ཤོག །ས་འདི་ས་ངོ་མ་ཤེས་ན། །གཡུ་རུ་རྫོང་གི་ཡང་ཐོག་རེད། །ང་དང་ང་ངོ་མ་ཤེས་ན། །ཤར་རྨ་ཁམས་གླིང་ཡུལ་ཁྲ་མོ་ནས། །སེང་འབྲུག་སྟག་རྩེའི་ནང་བཅུད་ལ། །འགོག་ཚའི་བུ་སྡུག་ཇོ་རུ་ཟེར། །རྗེ་སངས་རྒྱས་སྟོང་གིས་མངགས་ལེ་ཡིན། །མགོན་རྡོ་རྗེ་འཆང་གི་སྐྱེ་བ་ཡིན། །བདུད་མི་གཟན་འདུལ་བའི་གཤེད་མ་ཡིན། །ཉོན་དང་གླིང་སུམ་དཔུང་འཁོར་རྣམས། །མ་གཡེང་སྐྱེས་བུའི་གླུ་ལ་ཉོན། །ད་ལོ་གཟའ་སྐར་གནམ་ཚེས་ལ། །གླིང་དཀར་འགྲོ་དོན་གྲུབ་ལེ་ཡིན། །སུམ་ཡུལ་ཆོས་ལ་བསྒྱུར་ལེ་ཡིན། །སུམ་རྒྱལ་ལྷ་བློན་བསྐོར་ལེ་ཡིན། །སུམ་བློན་ཕྱི་བློན་བསྐོས་ལེ་ཡིན། །མཛོ་གཡང་རྒྱན་དུ་ཕབ་ལེ་ཡིན། །ཉོན་དང་འདིར་ཚོགས་བློན་པོ་རྣམས། །མ་ནུས་སྐྱབས་གནས་ཞུ་ཉིན་མོ། །སྡིགས་གཏམ་ངོ་བཟོ་བྱེད་རྒྱུ་མེད། །འཇམ་པོ་འཛུམ་གྱིས་བསུ་དགོས་ཡོད། །མཐའ་ཡི་སུམ་པ་རྒྱལ་བློན་རྣམས། །ཐབས་མེད་སྐྱབས་གནས་བཅོལ་བ་ཡི། །ཉམ་ཆུང་སྙིང་རྗེའི་གནས་སུ་གྱུར། །རྒྱུ་ནོར་རུ་གཅིག་ཕར་ལ་སྤྲོད། །ཨེ་རེད་གླིང་དཀར་དཔོན་བློན་རྣམས། །ད་ནས་སུམ་པའི་མངའ་འབངས་རྣམས། །ལྷ་འབངས་ཁྱད་མེད་བྱེད་རྒྱུ་ཡིན། །དབྱར་ལ་དབྱར་ཁྲལ་དེ་དང་གཅིག །དགུན་ལ་དགུན་ཁྲལ་དེ་དང་གཉིས། །སེར་པོ་གསེར་གྱི་ཁྲལ་དང་གསུམ། །དཀར་པོ་དངུལ་གྱི་ཁྲལ་དང་བཞི། །ཁྲལ་བཞི་ཁྲ་མོ་གླིང་ལ་དགོས། །དད་པ་དཀོན་མཆོག་གསུམ་ལ་གྱིས། །མོས་གུས་དཀོན་མཆོག་བསྟན་པར་གྱིས། །དག་སྣང་གསུང་རབ་ཀློག་འདོན་གྱིས། །དགེ་སྡིག་སྤང་བླང་མ་ནོར་དགོས། །ལེགས་ཉེས་མ་ནོར་ཚུལ་བཞིན་སྲུངས། །རྒྱལ་བློན་དཔུང་ཚོགས་ཡིད་ལ་ཞོག ། ཅེས་དེ་ལྟར་གསུངས་པས་སུམ་པའི་རྒྱལ་བློན་རྣམས་ཀྱིས་མགྲིན་གཅིག་ཏུ་རྒྱལ་པོའི་དགོངས་དོན་མི་འགལ་བའི་དམ་བཅའ་བཞག གླིང་དང་སུམ་པའི་རྒྱལ་བློན་རྣམས་དགའ་སྟོན་ཕུན་སུམ་ཚོགས་པ་ཞག་བཅུ་བྱས་པའི་རྗེས། སེང་ཆེན་རྒྱལ་པོས་བྱེ་དགོན་ཆོས་གླིང་དུ་ཞིབ་གཅོད་བྱེད་པར་དགྲ་ལྷ་དང༌། ཉི་འབུམ། འཇང་སྲས། གཡུ་ལྷ། བྱེ་བློན་བཅས་ཁོང་དཔོན་ལྔ་ལ་མཆན་ཁེབས་རྟ་དམག་བརྒྱ་རེས་བསྐོར་ནས་མངགས་པ་དང༌། ཉི་མ་དགོང་ཁ་ཙམ་ལ་བྱེ་དགོན་དུ་འབྱོར་ནས་དམག་རྣམས་དགོན་པའི་ནང་དུ་འགྲོ་དུས། བླ་མ་ནི་རྒྱལ་པོས་དམ་ལ་བཏགས་ཚར་བས་གླིང་ལ་འགྲན་པའི་སྣང་བ་མ་ཤར། དགོན་དེའི་བན་བོན་སུམ་བརྒྱའི་ཞལ་ངོ་ངག་དབང་ཕུན་ཚོགས་དགེ་རྒྱས་ཟེར་བ་དེས་རྟེན་མདུང་ལག་ཏུ་ཁྱེར། གྲྭ་པ་ཉི་ཤུ་ཙམ་ཁྲིད་ནས་ཐེ་མི་ཚོམ་པར་གླིང་དམག་གི་ཁྲོད་དུ་རྒྱུགས་ནས། གླིང་དམག་ལྔ་ཙམ་ཐང་ལ་འགྲིལ། བྱེ་བློན་བྱ་ཐབས་མེད་པར་ཞལ་ངོའི་མདུང་ཁ་བླངས་ནས་གྲི་གཡུགས་ཐེངས་གཅིག་ལ་ལུས་ཕྱེད་གཤགས་བཏང༌། སེར་དམག་ཉི་ཤུ་མ་ལུས་པ་བཀུམས། གཞན་མ་རྣམས་མགོ་སྒུར། ལོག་སྟོན་དབུ་དཀར་དཔོན་གཡོག་བདུན་གླིང་སྒར་དུ་ཁྲིད། རྒྱལ་པོས་དབུ་དཀར་ནང་པའི་བསྟན་པར་བཙུད་ནས་གདམས་ངག་དང་བྱིན་རླབས་གནང་བའི་མཐར། བྱེ་དགོན་གྱི་སློབ་དཔོན་དུ་བསྐོས་ནས་སྔགས་དགོན་ལྷ་སྤྱོད་སྒོམ་གསུམ་ལེགས་པོ་ཞིག་བྱུང་བར་གདའོ། །
ཡོང་ཁུངས་ཤེས་རིག་ལས་ཁུངས་ཀྱི་དྲ་རྒྱ།


text:
ཕྱི་ལོ་ ༢༠༡༨ ཟླ་ ༨ ཚེས་ ༡༠ རེས་གཟའ་པ་སངས།
༄༅། །ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ཆོས་ཁྲི་སྟེང་པ་ངག་དབང་ཆོས་གྲགས་མཆོག་ཕྱི་ལོ་ ༢༠༡༣ ཟླ་ ༡༠ ཚེས་ ༣ ཉིན་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་ལས་འཁུར་དམ་འབུལ་གྱིས་མཛད་འགན་བཞེས་མུར་ཁྲིམས་ལུགས་དབང་འཛིན་གྱི་རྩ་འཛིན་ཁྲིམས་ཡིག་དོན་ཚན་ ༡༤ [ཁ] དང་ ༤༤[ཀ] དགོངས་དོན་ཕྱི་ལོ་ ༢༠༡༨ ཟླ་ ༠༨ ཚེས་ ༨ འཁོད་ཁྲིམས་ཞིབ་པ་ཆེ་བའི་མཚན་ཐོག་སྙན་ཤོག་ཕུལ་ཏེ་ཕྱི་ལོ་ ༢༠༡༨ ཟླ་ ༠༩ ཚེས་ ༠༣ ཉིན་ནས་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་ནས་རྒས་ཡོལ་སྔ་སྣུར་ཞུས་ཡོད།
ཁྲིམས་ཞིབ་པ་ཆོས་ཁྲི་སྟེང་པ་ངག་དབང་ཆོས་གྲགས་མཆོག་ནི་ཕྱི་ལོ་ ༡༩༥༥ ལོར་ལྷོ་མདོ་མཁར་ཆོས་ཁྲི་སྟེང་པའི་མི་ཚང་དུ་ཕ་པདྨ་དབང་རྒྱལ་ལགས་དང་མ་ཚེ་རིང་དབྱངས་ལགས་གཉིས་ཀྱི་རིགས་མྱུག་ཏུ་འཁྲུངས། ཕྱི་ལོ་ ༡༩༥༩ ལོར་བོད་ནས་འབྲུག་བརྒྱུད་འབུམ་སྡེ་ལ་དང་། ཕྱི་ལོ་ ༡༩༦༢ ལོར་འབུམ་སྡེ་ལ་ནས་ལྡི་ལི་བརྒྱུད་ཨོ་རི་སར་འབྱོར། ཨོ་རི་ས་ནས་མ་སུ་རི་སློབ་གྲྭར་གནས་སྤོས་ཀྱིས་ཕྱི་ལོ་ ༡༩༧༣ ལོར་འཛིན་རིམ་ ༡༡ ཐོན། ཕྱི་ལོ་ ༡༩༧༥ ལོར་བཙན་བྱོལ་གཞུང་གི་སྲི་ཞུ་བའི་ཁོངས་སུ་འཛུལ་ཞུགས་ཀྱིས་ཐོག་མར་ཨོ་རི་སར་ཕྱི་ལོ་ ༡༩༧༩ བར་གཞིས་ལས་སྐད་དྲུང་དང་། ཕྱི་ལོ་ ༡༩༧༩ ནས་ཕྱི་ལོ་ ༡༩༨༩ བར་བོད་གཞུང་ནང་སྲིད་ལས་ཁུངས་སུ་ལས་དོན་སྣེ་མང་འགན་འཁུར་གནང་། ཕྱི་ལོ་ ༡༩༨༩ ནས་ ༡༩༩༢ བར་ཀུ་ལུ་ས་གནས་འགོ་འཛིན་ལས་འཁུར་བཞེས། ཕྱི་ལོ་ ༡༩༩༢ ནས་ཕྱི་ལོ་ ༡༩༩༤ བར་བོད་གཞུང་ལས་བྱེད་བདག་གཉེར་ཁང་གི་འགན་འཛིན་གནང་། ཕྱི་ལོ་ ༡༩༩༤ ནས་ ༡༩༩༥ བར་ཨ་རིར་ལོ་གཅིག་རིང་སློབ་སྦྱོང་དུ་བསྐྱོད།
ཕྱི་ལོ་ ༡༩༩༥ ནས་ཕྱི་ལོ་ ༡༩༩༨ བར་ལ་དྭགས་ལྷོ་བྱང་གཞིས་སྤྱིའི་ལས་འགན་བཞེས། ཕྱི་ལོ་ ༡༩༩༨ ནས་ ༢༠༠༠ བར་སྦེང་ལོར་ལྷོ་སྤྱིའི་ལས་འགན་བཞེས། ཕྱི་ལོ་ ༢༠༠༠ ནས་ཕྱི་ལོ་ ༢༠༠༢ བར་བོད་གཞུང་ཟློས་གར་གྱི་སྤྱི་ཁྱབ་འགན་འཛིན་གནང་། ཕྱི་ལོ་ ༢༠༠༢ ནས་ཕྱི་ལོ་ ༢༠༠༣ བར་ནང་སྲིད་ལས་ཁུངས་ཀྱི་དྲུང་འཕར། ཕྱི་ལོ་ ༢༠༠༣ ནས་ཕྱི་ལོ་ ༢༠༠༤ བར་ཚོགས་དྲུང་ལས་འཕར། ཕྱི་ལོ་ ༢༠༠༤ ལོར་དྲུང་ཡིག་ཆེན་མོར་གནས་སྤར་གྱིས། ༢༠༠༥ བར་བདེ་སྲུང་ལས་ཁུངས་ཀྱི་འཛིན་སྐྱོང་དྲུང་ཆེ། ཕྱི་ལོ་ ༢༠༠༥ ནས་ ༢༠༡༠ བར་ཆེས་མཐོའི་ཁྲིམས་ཞིབ་ཁང་དུ་སྤྱི་ཁྱབ་ཁྲིམས་དྲུང་། ཕྱི་ལོ་ ༢༠༡༠།༡༢ ནས་ ༢༠༡༣།༩ བར་ཆོས་རིག་ལས་ཁུངས་ཀྱི་དྲུང་ཆེའི་འགན་འཁུར་ཞུ་མུས་ཐོག་ཁྲིམས་ཞིབ་པ་གཞན་དུ་འདེམས་ཐོན་བྱུང་།
ཁྲིམས་ཞིབ་པ་ཆོས་ཁྲི་སྟེང་པ་ངག་དབང་ཆོས་གྲགས་མཆོག་ཕྱི་ལོ་ ༢༠༡༣ ཟླ ༡༠ ཚེས་ ༣ ནས་ ༢༠༡༨ ཟླ་ ༠༩ ཚེས་ ༢ བར་དུ་ལོ་ངོ་བཞི་དང་ཟླ་གྲངས་ ༡༡ རིང་ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པའི་མཛད་འགན་བཞེས་ཡོད་པའི་གསལ་བསྒྲགས་སུ། ཆེས་མཐོའི་ཁྲིམས་ཞིབ་ཁང་ནས་ ༢༠༡༨ ཟླ་ ༠༨ ཚེས་ ༡༠ ལ།།


text:
《ཨ་ཇོ་བསོད་ནམས་རྡོ་རྗེ》དང《ཟླ་བ་གཞོན་ནུ》ཞེས་པ་སོགས་དུས་རབས་སྔོན་མའི་དུས་སྟོད་ཀྱི་སྟོད་གཞས་བཅུ་ཕྲག་ལྷག བོད་ཀྱི་དམངས་ཁྲོད་དུ་དར་ཁྱབ་ཆེན་པོ་བྱུང་ཞིང་། ད་བར་མ་ཉམས་པར་ས་ཁུལ་སོ་སོར་རླུང་ལྟར་གྲགས་བཞིན་འདུག
འོན་ཀྱང་། ད་ལྟའི་དམངས་གླུ་དེ་དག་བསྐྱར་ལེན་བྱེད་མཁན་དག་གིས། སྟོད་གཞས་དེ་ཚོ་ནི་བོད་ཀྱི་རོལ་དབྱངས་པ་མིག་ལུང་ཨ་ཇོ་རྣམ་རྒྱལ་བྱ་བ་ཞིག་གིས་གསར་རྩོམ་གནང་བ་ཡིན་པ་ཧ་གོ་མཁན་དཀོན། རྣམ་ རྒྱལ་ནི ༡༨༩༤ ལོར་བོད་ལྗོངས་དྭགས་པོ་ས་ཁུལ་གྱི་གླང་རྫོང་གི་ཁྱིམ་ཚང་དབུལ་བོ་ཞིག་ཏུ་སྐྱེས།
བྱིས་པའི་དུས་སུ། ཕ་མ་གཉིས་རི་མགོར་འབུད་ཤིང་འཐུ་རུ་འགྲོ་སྐབས་ཞིག་ལ། རྣམ་རྒྱལ་སྒྲིལ་གཟན་ནང་དུ་བཞག་ནས་ཡོད་པའི་དུས་སུ་མིག་འབྲས་གཉིས་གླག་གིས་འཁྱེར་སོང་བ་རེད། དེའི་རྗེས་སུ་ཁོའི་ཚེ་སྲོག་སྐྱོབ་ཐུབ་བྱུང་ཡང་། འཇིག་རྟེན་འདིའི་ངོ་མཚར་ལྟད་མོ་མཐོང་བའི་ཁོམ་ལོང་མ་བྱུང་བར་མིག་ལུང་དུ་གྱུར་བ་རེད།
དཀའ་སྡུག་གི་ལོ་ཟླའི་ཁྲོད་དུ། རྣམ་རྒྱལ་རིམ་བཞིན་ནར་སོན། རྒྱུད་དྲུག་པི་ཝང་དཀྲོལ་བར་དགའ་བའི་ཕ་རྒན་གྱིས། རྣམ་རྒྱུན་མི་གཞན་ལ་པི་ཝང་དཀྲོལ་པར་དགའ། བུ་ཆུང་རྣམ་རྒྱལ་གྱིས་མིག་གིས་མི་མཐོང་ནའང་ཁོ་རང་བློ་རིག་ལྡན་པ་ཞིག་ཡིན་པས། དེ་ལྟར་དུས་ཚོད་ཡུན་རིང་འགོར་རྗེས། རྣམ་རྒྱལ་གྱིས་རྣ་བས་ཉན་ཞིང་ལག་པས་མྱོང་བར་བརྟེན་ནས་དམངས་གླུ་འགའ་རེ་དཀྲོལ་ཐུབ་པ་བྱུང་།
ངལ་རྩོལ་ལ་བརྟེན་ནས་འཚོ་བ་སྐྱེལ་བ་ནི། མིག་ལུང་རྣམ་རྒྱལ་ལ་མཚོན་ན་མངོན་འགྱུར་བྱེད་དཀའ་བ་ཞིག་རེད། རྣམ་རྒྱལ་གྱི་ཕ་རྒན་དང་ཨ་ཁུ་གཉིས་ཀྱིས་བྱིས་པ་འདི་རོལ་དབྱངས་ཐད་ཚོར་བ་དམིགས་བསལ ་ལྡན་པས། ཁོ་རང་གིས་དེ་ལ་བརྟེན་ནས་རང་ཁ་རང་གསོ་བྱེད་ཐུབ་ངེས་ཆེ་འདོད་པས། རྣམ་རྒྱལ་ལོ་བདུན་དུ་སོན་དུས། ཕ་རྒན་གྱིས་རང་ཉིད་ཆེས་དགའ་བའི་པི་ཝང་རྣམ་རྒྱལ་ལ་གཏེར་ཞིང་། ཁོ་བོར་རོལ་དབྱངས་ལ་བརྟེན་ནས་རང་ཉིད་ཀྱི་ཁ་རྒྱབ་སོས་ཐབས་བྱེད་དགོས་ཞེས་བཤད་པ་རེད།
དེའི་རྗེས་སུ། རྣམ་རྒྱལ་གྱི་ཕ་མ་གཉིས་སྔ་རྗེས་སུ་ཚེ་ལས་འདས་པས་ཁོ་རང་ཁེར་རྐྱང་དུ་ལས།དུས་སྐབས་དེར་ལྕགས་སྤྲག་ས་ཁུལ་གྱི་ཡར་ཀླུང་གཙང་པོའི་ཉེ་འགྲམ་གྱི་གླིང་མདའི་གྲུ་ཁར། དུས་རྒྱུན་དུ་གླུ་དབྱངས་བླངས་ཏེ་སློང་མོ་བྱེད་མཁན་ཞིག་ཡོད་པ་དེ་ནི་རྣམ་རྒྱལ་རེད། རིམ་བཞིན་དུས་ཚོད་འགོར་རྗེས། རྣམ་རྒྱལ་གྱིས་ས་གནས་དེ་གའི་རོལ་དབྱངས་དཀྲོལ་ཤེས་པ་མ་ཟད། ད་དུང་གྲུ་ཁ་ནས་ཕར་འགྲོ་ཚུར་འོང་མཁན་གྱི་གམ་ནས་ལྷ་སའི་ས་གནས་གཞན་པའི་རོལ་དབྱངས་དང་བྲོ་གར་ཡང་སློབ་སྦྱོང་བྱས།
མཇུག་མཐར་ཁོ་རང་བོད་ཀྱི་གླུ་གར་ལ་ཆ་རྒྱུས་ཆེ་བའི་མི་སྣ་གལ་ཆེན་ཞིག་དང་འཕྲད་ལ། མི་དེས་རྣམ་རྒྱལ་ལྷ་སར་ཁྲིད་པ་རེད། ལྷ་སར་ཐོན་མ་ཐག་གི་དུས་སྐབས་དེའི་རིང་། རྣམ་རྒྱལ་གྱིས་ཉིན་དཀར་སྲང་ལམ་ནས་གླུ་དབྱངས་བླངས་ཏེ་སྒོར་མོ་སློང་བ་དང་། དགོང་མོ་སྲང་མདོ་དང་ཁང་བའི་མདའ་གཡབ་འོག་སོགས་སུ་ཉལ་ནས་བསྡད། སྐབས་དེར་ལྷ་ས་པ་ཚོ་ཆེས་དགའ་བའི་གླུ་དབྱངས་ནི་སྟོད་གཞིས་དང་ནང་མ་ཡིན་པ་རེད།
ལྷ་ས་རུ་ཡུན་རིང་བསྡད་རྗེས། རྣམ་རྒྱལ་གྱིས་གནའ་བོའི་བོད་ལྗོངས་ཀྱི་རོལ་དབྱངས་ཚོགས་པ་“ནང་མའི་སྐྱིད་སྡུག”ཅེས་པའི་ཚོགས་མི་ངོ་ཤེས་བྱུང་བས། ཁོ་ཚོས་རྣམ་རྒྱལ་གྱི་སྐད་ངག་དང་པི་ཝང་དཀྲོལ་རྩལ་ལ་བསྔགས་བརྗོད་ཚད་མེད་གནང་། དེའི་རྗེས་སུ་ཁོ་རང་ཡང་ཚོགས་པ་དེའི་ཚོགས་མི་གཅིག་ཏུ་གྱུར་ཏེ། དུས་དེ་ནས་བཟུང་ཡུལ་གྱར་གྱི་འཚོ་བ་མཇུག་རྫོགས་པ་རེད།
རོལ་དབྱངས་ཐད་ལ་ཐུན་མིན་གྱི་ཚོར་བ་ཡོད་པ་མ་ཟད། ཁོ་རང་མིག་ལུང་ཡིན་པས་མི་གཞན་ལས་ལྷག་པར་བློ་སེམས་རྩེ་གཅིག་གིས་སློབ་སྦྱོང་ཐུབ་པས། ལོ་ཁ་ཤས་ལས་མ་འགོར་བར་ཡར་བསྐྱེད་ཆེན་པོ་བྱུང་སྟེ། སྟོད་གཞིས་དང་ནང་མའི་རོལ་དབྱངས་མང་པོ་བློ་ལ་ངེས་པ་དང་། རོལ་ཆས་ཀྱང་མང་པོ་དཀྲོལ་ཤེས་པ་བྱུང་བ་རེད།
ལྷ་ས་ནས་མི་ཚོས་རྣམ་རྒྱུན་དུ།“ལུང་པ་རྣམ་རྒྱལ་རོལ་ཆས་མང་པོ་དཀྲོལ་བར་མཁས”ཞེས་བསྔགས་བརྗོད་བྱེད།“ནང་མའི་སྐྱིད་སྡུག”གི་ཚོགས་གཙོ་ཚེ་ལས་འདས་པ་དང་བསྟུན་ནས། རྣམ་རྒྱལ་ནི་ཚོགས་གཙོ་གསར་བར་བསྐོས་པ་རེད།
དེའི་རྗེས་སུ། རྣམ་རྒྱལ་གྱི་མཚན་སྙན་ཆེན་པོ་རྒྱས་ཏེ། མི་ཚང་མས“ཨ་ཇོ་རྣམ་རྒྱལ”ཞེས་འབོད་པ་རེད། ཨ་ཇོ་རྣམ་རྒྱལ་གྱི་མཚན་སྙན་ཉིན་རེ་བཞིན་ཇེ་རྒྱས་བྱུང་བ་དང་བསྟུན་ནས། ཁོ་རང་གིས་གམ་ནས་རོལ་དབྱངས་ཤེས་བྱ་དང་རོལ་ཆས་རྡུང་དཀྲོལ་སོགས་སློབ་སྦྱོང་བྱེད་མཁན་ཇེ་མང་ནས་ཇེ་མང་དུ་གྱུར། ཁོང་གིས་བ་སྐོར་སྲང་ལམ་ནས་ཁང་མིག་གཉིས་གླས་ཏེ། ལྷ་སའི་ལོ་རྒྱུས་ཐོག་གི་རོལ་དབྱངས་སློབ་གྲྭ་ཐོག་མ་བཙུགས། དུས་རབས་སྔོན་མའི་ལོ་རབས ༣༠ ནས ༤༠ བར་དང་། ཐ་ན་ལོ་རབས ༥༠ པར་ཡང་། ལྷ་སའི་རོལ་དབྱངས་མཁན་ཚོ་མང་ཆེ་བར་རྣམ་རྒྱལ་གྱི་ཤུགས་རྐྱེན་ཐེབས་ཡོད་པ་རེད།
༡༩༤༢ ལོར། ཨ་ཇོ་རྣམ་རྒྱལ་ལ་ནད་གཞི་ཕོག་ནས། ལོ་གྲངས ༤༨ ལས་མ་བཞུགས། འོན་ཀྱང་། ཁོང་གིས་བོད་ཀྱི་རོལ་དབྱངས་ཐད་ལ་བྱས་རྗེས་གལ་ཆེན་བཞག་ཡོད་ལ། ཁོང་གིས་བྲིས་པའི་གླུ་དབྱངས་དེ་དག་ནི་དུས་ནམ་ཡང་བོད་ལྗོངས་མཐོ་སྒང་དུ་མ་ཉམས་པར་གནས་ཤིང་། བོད་ལྗོངས་མི་དམངས་ཀྱི་དགའ་ཞེན་ཆེན་པོ་ཐོབ་པ་དང་། ཀྲུང་ཧྭ་མི་དམངས་ཀྱི་རོལ་དབྱངས་བང་མཛོད་ཁྲོད་ཀྱི་སྒྱུ་རྩལ་ནོར་བུ་རྩ་ཆེན་ཞིག་ཏུ་གྱུར་ཡོད་པ་རེད།
ད་ལྟ། མི་རྣམས་ཀྱིས་ཨ་ཇོ་རྣམ་རྒྱལ་ལ་འདི་ལྟར་གདེང་འཇོག་བྱེད་བཞིན་ཡོད། དུས་རབས ༢༠ པའི་དུས་སྟོད་དུ། གནའ་མཁར་ལྷ་ས་གྲོང་ཁྱེར་དུ་མིག་ལུང་རོལ་དབྱངས་པ་ཨ་ཇོ་རྣམ་རྒྱལ་ཞེས་བྱ་བ་ཞིག་བྱུང་། ཁོ་རང་གིས་ས་གནས་དེ་རུ་རོལ་དབྱངས་སློབ་གྲྭ་བཙུགས་ཤིང་། རོལ་དབྱངས་འཇོན་ལྡན་མི་སྣ་གསོ་སྐྱོང་དང་། གངས་ལྗོངས་མཐོ་སྒང་གི་ཁྱིམ་ཚང་མང་པོར་ཆ་རྒྱུས་ཡོད་པའི་སྟོད་གཞིས་མང་པོ་གསར་རྩོམ་བྱས་ཡོད་པ་རེད།


text:
༣༽ ཐོབ་ཐང་ལ་གནོད་འཚེ་འགན་ལེན་གྱི་ཁྲིམས། (侵权责任法)
ཐོབ་ཐང་ལ་གནོད་འཚེ་འགན་ལེན་གྱི་ཁྲིམས་ནི། གཞན་གྱིས་རང་ཉིད་ཀྱི་ཐོབ་ཐང་དང་ཁེ་ཕན་ལ་གནོད་འཚེ་བྱས་ན། གནོད་འཚེ་བྱེད་མཁན་དེ་དག་གིས་ཁུར་དགོས་པའི་འགན་ཁུར་ཅི་ཡོད་སྐོར་གཏན་འཁེལ་བྱས་ཡོད་པའི་ཁྲིམས་ཤིག་ཡིན། ཁྲིམས་དེའི་དོན་ཚན་ ༦༥ པ་ཡི་ནང་དུ། ཁོར་ཡུག་འབག་བཙོག་བཟོས་ཏེ་གཞན་ལ་གནོད་ཅིང་འཚེ་བ་བྱས་ན། འབོག་བཙོག་བྱེད་མཁན་གྱིས་འཚེ་བ་བྱས་པ་དེར་འགན་འཁུར་དགོས་ཞེས་འཁོད་ཡོད།
ཁོར་ཡུག་འབག་བཙོག་གི་འགན་ཁུར་རམ་གུན་གསབ་རྩ་དོན་ནི། འབག་བཙོག་བྱེད་མཁན་གྱི་སྣང་ངོར་དང་། ཀུན་སློང་། འདུ་ཤེས་འཛིན་སྟངས་བཅས་ལ་ནོར་འཁྲུལ་ཡོད་པ། ཡང་ན་ཤེས་བཞིན་དང་ཤེས་བཞིན་མ་ཡིན་པ་ལ་སོགས་པའི་སེམས་བྱུང་ཡོད་མེད་ལ་བལྟ་མི་དགོས་པར། གཞན་ལ་གནོད་འཚེ་བཟོས་པའི་མཐར་ཐུག་གི་འབྲས་སུ་མངོན་གསལ་ཅན་ཆགས་ཟིན་ཡོད་པ་ཡིན་ན། འབག་བཙོག་བཟོ་མཁན་དེས་གནོད་འཚེ་ཐེབས་ཡུལ་དེར་གུན་གསབ་སྤྲོད་འཇལ་དགོས་པ་དང་། མུ་མཐུད་ནས་གནོད་འཚེ་བྱེད་པའི་རིགས་མཚམས་འཇོག་པ་སོགས་ཀྱི་འགན་ཁུར་དགོས།
དམངས་ཁྲིམས་ཀྱིས་འདིའི་རིགས་ལ་ཤེས་ནོར་མ་ཐེབས་པའི་འཚེ་འགན་ཟེར། དེས་ན། འབྱུང་བའི་འཇིགས་པ་ལ་སོགས་པས་རྐྱེན་བྱས་ཏེ་ཁོར་ཡུག་ལ་འབག་བཙོག་ཐེབས་ཤིང་། གཞན་ལ་གནོད་ཅིང་འཚེ་བ་བྱུང་བ་ཡིན་ན། འབྲེལ་ཆགས་དོ་བདག་གིས་འཚེ་བ་དེར་འགན་ཁུར་མི་དགོས་པའི་དམིགས་བསལ་ཡང་ཡོད། ཁོར་ཡུག་འབག་བཙོག་གི་གྱོད་གཞི་བྱུང་རྗེས། ཁོར་ཡུག་འབག་བཙོག་བཟོ་མཁན་དེས་ཁྲིམས་ལུགས་ཀྱིས་གཏན་ལ་ཕབ་པའི་འགན་ཁུར་མི་དགོས་པའི་རྣམ་པ་དང་། གནོད་འཚེ་དང་འབག་བཙོག་བཟོ་མཁན་དེའི་བྱེད་རྩོལ་གྱི་དབར་ན་རྒྱུ་དང་འབྲས་བུའི་འབྲེལ་བ་མེད་པའི་ར་སྤྲོད་ཀྱི་འགན་ཁུར་དགོས། དེ་ནས་འབག་བཙོག་བཟོ་མཁན་སྣེ་མང་བྱུང་བ་ཡིན་ན། དེ་དག་ལ་གནོད་འཚེ་བྱས་པའི་ཚད་ལ་གཞིགས་པའི་འགན་ཁུར་དུ་འཇུག་དགོས།
༤༽ ཆེས་མཐོའི་མི་དམངས་ཁྲིམས་ཁང་གིས་གཏན་འབེབས་བྱས་པའི་ཁོར་ཡུག་བདག་དབང་ལ་གནོད་འཚེ་འགན་ལེན་གྱི་གྱོད་དོན་ཁྲིམས་བཤེར་བྱེད་པའི་སྐབས་སུ་ཁྲིམས་ལུགས་བཀོལ་སྤྱོད་དང་འབྲེལ་བའི་གནད་དོན་འགའི་གསེད་བཀྲོལ། (最高人民法院关于审理环境侵权责任纠纷案件适用法律若干问题的解释)
གསེད་བཀྲོལ་འདི་ནི། ༢༠༡༥ ་ལོའི་ཟླ་ ༦ ་པ་ནས་ལག་བསྟར་བྱས་པའི་ཁྲིམས་ཡིག་ཅིག་ཡིན། གསེད་བཀྲོལ་དེའི་ནང་དུ། ཁོར་ཡུག་འབག་བཙོག་གི་དབང་གིས་གནོད་པ་དང་འཚེ་བ་སོགས་བྱུང་ན། འབག་བཙོག་བཟོ་མཁན་ལ་ཤེས་བཞིན་གྱི་ནོར་འཁྲུལ་ཡོད་མེད་ལ་མ་ལྟོས་པར། འཚེ་བ་བྱས་པར་འགན་ཁུར་དགོས།” ཞེས་གསལ་ཐོག་ཆོད་པའི་སྒོ་ནས་གཏན་འཁེལ་བྱས་ཡོད།
དོན་ཚན་༡༩་ཡོད་པའི་གསེད་བཀྲོལ་དེ་ནི། ཆེས་མཐོའི་མི་དམངས་ཁྲིམས་ཁང་གིས་ཁོར་ཡུག་སྲུང་སྐྱོབ་ཀྱི་ཆེད་དུ་དམིགས་བསལ་གྱིས་གཏན་འཁེལ་བྱས་པའི་གསེད་བཀྲོལ་ཐེངས་གཉིས་པ་དེ་ཡིན། སྤྱི་ཕན་གཏུག་བཤེར་དང་སྒེར་གྱི་ཁོར་ཡུག་ལ་འཚེ་བ་བྱས་པར་འགན་ཁུར་དང་གཏུག་བཤེར་བཅས་ཀྱི་གྱོད་གཞིའི་ཁྲོད་དུ་གསེད་བཀྲོལ་འདི་ལུང་འདྲེན་དང་རྒྱབ་རྟེན་ལ་འཁྱེར་ཆོག་པ་དང་། ཁོར་ཡུག་ཙམ་མ་ཡིན་པར་སྐྱེས་ཁམས་ལ་གནོད་པ་བཟོས་པའི་འཚེ་བ་གང་ཞིག་ལ་འགན་ཁུར་དགོས་ཚེ། ཁོར་ཡུག་ལ་གནོད་འཚེ་བྱས་འབྲས་ཀྱི་འགན་ཁུར་བ་དང་ཡང་རིགས་བསྒྲེ་བྱས་ཆོག ཕུང་པོ་གསུམ་པའི་རྐྱེན་བྱས་ཏེ་གནོད་པ་དང་འཚེ་བ་བྱུང་ན། ཕུང་པོ་གསུམ་པ་དེས་ཀྱང་འཚེ་བ་བྱས་པའི་འབྲས་བུ་ལ་དཔག་པའི་འགན་ཁུར་དགོས། དཔང་རྟགས་འདོན་པའི་སྐབས་སུ། གནོད་འཚེ་ཐེབས་མཁན་གྱིས་འབག་བཙོག་དང་རང་གི་གྱོང་གུད་ཀྱི་དབར་ན་འབྲེལ་བ་འདྲ་ཆོས་ཡོད་པའི་དཔང་རྟགས་ཙམ་འདོན་དགོས་པ་མ་གཏོགས། གྱོང་གུད་དང་འབག་བཙོག་གི་བར་ན་རྒྱུ་རྐྱེན་རྟེན་འབྲེལ་ཚང་བར་ལྡན་པའི་དཔང་རྟགས་འདོན་དགོས་པའི་འགན་ཁུར་མེད། དེས་གནོད་འཚེ་ཐེབས་མཁན་ལ་དཔང་རྟགས་ར་སྤྲོད་ཐད་ཀྱི་འགན་ཁུར་ཇེ་ཡང་དུ་བཏང་ཡོད། དེ་ནས་ཁོར་ཡུག་ཚོད་དཔག་ཉམས་སད་ལས་ཁུངས་སོགས་ཀྱིས་རྫུན་དང་གཡོ་སྒྱུའི་བྱེད་རྩོལ་སོགས་བྱས་པའི་གནས་ཚུལ་བྱུང་བ་ཡིན་ན། ལས་ཁུངས་དེ་དག་གིས་ཀྱང་ཁྲིམས་ལྟར་གནོད་འཚེ་ཐེབས་མཁན་ལ་གུན་གསབ་འཇལ་བའི་འགན་ཁུར་དགོས་པ་དང་། འཚེ་བ་བྱས་པར་འགན་ཁུར་དགོས་པ་སོགས་ཁྱབ་མཉམ་དུ་འགན་ཁུར་དགོས་པ་ཡང་ཆེས་མཐོ་ཁྲིམས་ཁང་གི་གསེད་བཀྲོལ་འདིས་གཏན་འབེབས་གསལ་པོ་བྱས་ཡོད།
༥༽ ཆེས་མཐོའི་མི་དམངས་ཁྲིམས་ཁང་གི་ཁོར་ཡུག་སྤྱི་ཕན་གཏུག་བཤེར་སྐོར་གྱི་གསེད་བཀྲོལ། (最高人民法院关于审理环境民事公益诉讼案件适用法律若干问题的解释)
༢༠༡༥ ་ལོའི་ཟླ་དང་པོའི་ནང་། ཆེས་མཐོའི་མི་དམངས་ཁྲིམས་ཁང་གིས་ཁོར་ཡུག་དམངས་དོན་གྱོད་གཞི་ཁྲིམས་བཤེར་བྱེད་སྐབས་ཀྱི་གནད་དོན་ཁག་ལ་གཞིགས་ནས་ཁོར་ཡུག་སྤྱི་ཕན་གཏུག་བཤེར་སྐོར་གྱི་གསེད་བཀྲོལ་ཞིག་སྤེལ་ཡོད། གསེད་བཀྲོལ་དེ་ལ་ཡོངས་གྲགས་སུ་ཁོར་ཡུག་སྤྱི་ཕན་གཏུག་བཤེར་གྱི་གསེད་བཀྲོལ་ཡང་ཟེར། གསེད་བཀྲོལ་འདིའི་ནང་དུ། ཁུལ་རིམ་པའི་སྲིད་གཞུང་གི་དམངས་སྲིད་ལས་ཁུངས་ནང་དུ་ཐོ་འགོད་བྱས་ཡོད་པའི་སྤྱི་ཚོགས་ཚོགས་པ་དང་། དམངས་སྒྲུབ་ཁེ་གཉེར་མིན་པའི་ཚོགས་པ་དང་ཐེབས་རྩ་ཚོགས་པ་སོགས་ཀྱིས་ཁྲིམས་ཁང་ལ་ཁོར་ཡུག་དང་སྐྱེས་ཁམས་ལ་གཏོར་བརླག་དང་འབག་བཙོག་བཟོས་པའི་དབང་གིས་སྤྱིའི་ཁེ་ཕན་ལ་གནོད་འཚེ་བྱས་པའི་ཁེ་གཉེར་དང་བཟོ་གྲྭ་སོགས་ལ་དམངས་དོན་གཏུག་བཤེར་ཞུ་ཆོག་པའི་ཐོབ་ཐང་སྤྲད་ཡོད་ཅིང་། ལྷག་པར་ཏུ་ཞུ་གཏུག་བྱེད་ཆོག་མཁན་གོང་གི་ཚོགས་པ་གསུམ་ཁོ་ན་མིན་སྟབས། དེས་ང་ཚོ་བོད་མི་རྣམས་ཀྱིས་སོ་སོའི་ས་གནས་ཀྱི་དགོན་པ་ལའང་ཁོར་ཡུག་སྤྱི་ཕན་གཏུག་བཤེར་ཞུ་ཆོག་པའི་གནས་བབ་ཅིག་སྤྲད་ཡོད་པ་ཤེས་དགོས། དེར་བརྟེན། ང་ཚོས་བོད་ཀྱི་དགོན་པ་ཁག་གིས་ཁོར་ཡུག་སྤྱི་ཕན་གཏུག་བཤེར་གྱི་ཐོབ་ཐང་དང་འོས་འགན་དང་དུ་བླངས་ཏེ། བོད་ཁུལ་གྱི་ཁོར་ཡུག་ལ་གཏོར་བརླག་བྱེད་བཞིན་པའི་གནད་དོན་རིགས་ཀྱི་ཁ་གཏད་གཅོག་ཏུ་འཇུག་ཆེད་ཁྲིམས་འཛིན་གསེད་བཀྲོལ་འདི་དག་ངེས་པར་དུ་ཤེས་པ་བྱེད་དགོས།
རྒྱལ་ཡོངས་ན་འདི་འདྲའི་ཚད་ལྡན་གྱི་ཚོགས་པ་༨༠༠་ལྷག་ཡོད་པས། ཁོར་ཡུག་འབག་བཙོག་ལས་གྱོང་གུད་ཐེབས་པའི་མི་དང་ཚོགས་པ་རྣམས་ཀྱིས་ཁོང་ཚོར་རེ་འདུན་བཏོན་ནས་རོགས་དན་བཅོལ་ནའང་འགྲིག ཁོར་ཡུག་སྤྱི་ཕན་གཏུག་བཤེར་གྱི་ཁྲིམས་བཤེར་དང་པོའི་ཁྲིམས་ཁང་དེ་ས་གནས་ཀྱི་འབྲིང་རིམ་མི་དམངས་ཁྲིམས་ཁང་ཡིན་དགོས་པ་དེས་ཀྱང་ཁོར་ཡུག་འབག་བཙོག་གི་གྱོད་གཞིའི་རིགས་ས་གནས་ཀྱི་གཞི་རིམ་སྲིད་གཞུང་གིས་འགེབས་སྲུང་བྱེད་པའི་རྒྱ་ལས་ཐར་ཐུབ་པ་ཞིག་བཟོས་ཡོད།
༦༽ སྲིད་གཞུང་གི་སྲིད་དོན་ཆ་འཕྲིན་གསལ་བསྒྲགས་ཀྱི་སྲོལ་ཡིག (中华人民共和国政府信息公开条例)
སྲོལ་ཡིག་འདི་ནི། ༢༠༠༨་ལོ་ནས་ལག་བསྟར་བྱས་ཡོད། སྲོལ་ཡིག་དེའི་དམིགས་ཡུལ་ནི། སྲིད་གཞུང་གི་སྲིད་དོན་ཕྱི་གསལ་ནང་གསལ་བྱས་ཏེ་མི་དམངས་ཀྱི་ཁེ་ཕན་སྲུང་སྐྱོབ་བྱེད་པ་དེ་ཡིན། སྲིད་གཞུང་གི་འཛིན་སྐྱོང་གནས་ཚུལ་དང་ཆ་འཕྲིན། ཐག་གཅོད་དང་སྲིད་འཛིན་འགྲོ་སོང་སོགས་མི་དམངས་ལ་ཤེས་རྟོགས་ཡོང་བ་བཟོས་ན། སྲིད་གཞུང་གི་འཛིན་སྐྱོང་ཡང་དག་པ་ཞིག་ཡོང་བ་ལ་ཕན་པར་མ་ཟད། མི་དམངས་ཀྱིས་སྲིད་གཞུང་གི་ལས་དོན་ལ་རྒྱུས་ལོན་བྱས་ཏེ་རང་ཉིད་ཀྱི་ཐོབ་ཐང་སྲུང་སྐྱོབ་བྱེད་པར་ཡང་ཕན་པ་ཡོད། དཔེར་ན། སྲིད་གཞུང་གི་ཁོར་ཡུག་སྲུང་སྐྱོབ་ལས་ཁུངས་སོགས་ཀྱིས་བཟོ་གྲྭ་དང་གཏེར་ཁ་བསྔོག་འདོན་བཟོ་གྲྭ་སོགས་ཀྱིས་ཁོར་ཡུག་ལ་འབག་བཙོག་ག་ཚོད་བཟོ་ཡི་ཡོད་པ་དང་། ཁོར་ཡུག་དང་སྐྱེས་ཁམས་ལ་གནོད་པ་གང་འདྲ་ཞིག་ཐེབས་རྒྱུ་ཡིན་པ་དང་། གནོད་པ་ཐེབས་བཞིན་པའི་གནས་ཚུལ་དང་ཆ་འཕྲིན་བརྟག་དཔྱད་དང་རྗེས་སུ་སྙེག་པའི་འགན་ཁུར་ཡོད་པ་དང་། དེ་དག་གི་དཔྱད་འབྲས་ཡིག་ཚགས་སུ་ཉར་ནས། ཕྱིས་ན་མི་མང་གིས་ཤེས་རྟོགས་ཆེད་མཁོ་སྤྲོད་ཀྱི་རེ་འདུན་ཞུས་ན་དེ་རིགས་མཁོ་སྤྲོད་བྱེད་པའི་འོས་འགན་ཀྱང་ཡོད།
མང་ཚོགས་ནས་ཀྱང་བཟོ་གྲྭ་སོགས་ཀྱིས་ཁོར་ཡུག་འབག་བཙོག་བཟོས་པ་དེས་རང་དང་སྡེ་བ་སོགས་ཀྱི་ལུས་སྲོག་ལོངས་སྤྱོད་ལ་གནོད་འཚེ་ཐེབས་བཞིན་པ་དང་ཐེབས་རྒྱུ་ཡིན་པའི་དོགས་གནས་བྱུང་བ་ཡིན་ན། དེ་དག་གི་རིགས་སྲིད་གཞུང་ལ་གཏུགས་པ་ཡིན་ན། བཟོ་གྲྭ་དེ་དག་གིས་གནོད་འཚེ་རང་བཞིན་ཅན་གྱི་དངོས་རྫས་དང་གད་སྙིགས་སོགས་གཙང་པོ་དང་ས་འོག་སོགས་སུ་འདོར་བའམ་འཆབ་པའི་གནས་ཚུལ་དེ་དག་སྲིད་གཞུང་ནས་རྒྱུས་ལོན་བྱས་ཏེ། ཕྱིས་སུ་བཟོ་གྲྭ་སོགས་ལ་ཁ་གཏད་ཀྱི་ཁ་མཆུ་འཛུགས་དུས་བདེན་དཔང་དུ་འཛིན་ཐུབ་པའི་ཕན་ཐོགས་ཡོད། མང་ཚོགས་ཀྱི་ངོས་ནས་སྲིད་གཞུང་གི་ཁོར་ཡུག་ལས་ཁུངས་ཀྱིས་དཔྱད་འབྲས་སོགས་གསལ་བསྒྲགས་བྱེད་དགོས་པའི་རེ་འདུན་འདོན་དགོས།
རྒྱལ་ཁབ་ཀྱི་གསང་བ་དང་བདེ་འཇགས་ལ་འབྲེལ་བ་ཡོད་པའི་གསང་བ། ཚོང་ལས་ཀྱི་གསང་བ་དང་། གང་ཟག་སྒེར་གྱི་གསང་བ་མ་གཏོགས། སྲིད་གཞུང་གིས་སྲིད་དོན་དང་འབྲེལ་ཆགས་ཀྱི་གནས་ཚུལ་དང་ཆ་འཕྲིན་སོགས་མི་དམངས་ལ་གསལ་བསྒྲགས་བྱེད་དགོས། གལ་ཏེ། སྲིད་གཞུང་གིས་གང་ཟག་དང་མི་མང་གི་རེ་འདུན་ལྟར་གསལ་བསྒྲགས་རུང་བའི་གནས་ཚུལ་གསལ་བསྒྲགས་མི་བྱེད་པའམ་བཟློག་ན། འབྲེལ་ཡོད་གང་ཟག་དེ་དང་འབྲེལ་ཡོད་ཚོགས་པ་དེ་དག་ལ་སྲིད་འཛིན་བསྐྱར་གྲོས་དང་སྲིད་འཛིན་གཏུག་བཤེར་སོགས་ཀྱི་ཐབས་ལམ་བརྒྱུད་ནས་ཁྲིམས་མཐུན་གྱི་ཐོབ་ཐང་སོར་ཆུད་ཡོང་བ་བྱས་ན་ཆོག
(མུ་འགོད་བྱེད་གིན་ཡིན།)


text:
སྤྱི་ཟླ ༥ ཚེས ༦ ཉིན། དགོང་ཚོགས་གཙོ་སྐྱོང་སྡེ་ཚན་གྱི་གྲས་རྒྱ་ནག་གླུ་གཞས་ཟློས་གར་ཁང་གིས་གཞུང་འབྲེལ་དྲྭ་རྒྱའི་སྟེང་གསལ་བསྒྲགས་སྤེལ་ནས་ཁོང་ཚོ་མཉམ་ལས་བྱེད་ཡུལ་གྱིས་རྒྱ་ནག་དབུས་དྲིལ་བསྒྲགས་ལྷན་ཁང་གི་མིང་རྟོག་བཟོ་བྱས་ནས ༼རྫུན་སྒྲིག་གི་ཡིག་ཆ༽མཁོ་སྤྲོད་བྱས་ཚུལ་བརྗོད་ནས་དབུས་དྲིལ་བསྒྲགས་ལྷན་ཁང་དགོང་ཚོགས་དེ་དང་འབྲེལ་བ་མེད་ཚུལ་ཟུར་ནས་བསྟན་ཡོད་པ་རེད།
རྒྱ་ནག་གླུ་གཞས་ཟློས་གར་ཁང་གིས་སྤེལ་བའི་གསལ་བསྒྲགས་ནང་། ༼ རེ་བའི་ཞིང་ས་ན༽ཞེས་པའི་མཉམ་སྒྲོག་གླུ་གཞས་འཁྲབ་སྟོན་དགོང་ཚོགས་དེ་གོ་སྒྲིག་དང་འཁྲབ་སྟོན་བརྒྱུད་རིམ་ཁྲོད། ང་ཚོའི་ལས་ཁང་དང་མཉམ་ལས་བྱེད་ཡུལ་གྱིས ༼རྒྱ་ནག་དབུས་དྲིལ་བསྒྲགས་ལྷན་ཁང་སྤྱི་ཚོགས་རིང་ལུགས་ཀྱི་ཡང་སྙིང་གི་རིན་ཐང་ལྟ་བ་དྲིལ་བསྒྲགས་གཞུང་སྒྲུབ་ཁང༽དང་འབྲེལ་བ་ཡོད་ཁུལ་རྟོག་བཟོ་བྱས་ནས། ང་ཚོའི་ལས་ཁང་གི་ཡིད་ཆེས་ཐོབ་ཆེད་རྫུན་སྒྲིག་གི་ཡིག་ཆ་མཁོ་སྤྲོད་བྱས་ཏེ་ང་ཚོའི་ལས་ཁང་དང་ཁོང་ཚོ་གཉིས་ནི་ཐུན་མོང་གི་གཙོ་སྐྱོང་པ་ཡིན་མདོག་བསྟན་ནས། སྤྱི་ཟླ ༥ ཚེས ༢ ཉིན་མི་དམངས་ཚོགས་ཁང་ཆེན་མོའི་ནང་འཁྲབ་སྟོན་བྱས་པ་རེད། དེ་ལྟ་བུའི་མགོ་གཡོག་མགོ་སྐོར་གྱི་བྱ་སྤྱོད་ལ་ང་ཚོའི་ལས་ཁང་གིས་ཁྲིམས་ལུགས་ལྟར་འབྲེལ་ཡོད་མི་སྣའི་འགན་འཁྲི་བདའ་འདེད་བྱེད་རྒྱུ་ཡིན་ཞེས་བཀོད་འདུག
འཁྲབ་སྟོན་དགོང་ཚོགས་དེ ༼ སྤྱི་ཚོགས་རིང་ལུགས་གནམ་ཚོགས༽ཀྱི ༼ མེ་ཏོག་ཚོམ་བུ ༥༦ ༽ཞེས་བཏགས་པའི་ཚན་སྡེབ་ཀྱིས་ཁུར་ལེན་བྱས་ཡོད་ཡོད་པ་དང་། ༼ མེ་ཏོག་ཚོམ་བུ ༥༦ ༽ཞེས་པ་དེ་ནི་རྒྱ་ནག་སྐམ་ས་ཆེན་མོའི་དབྱངས་རྟ་གཙོ་བོ་ན་ཆུང་བུ་མོའི་སྣང་བརྙན་བྱས་པའི་ཚན་སྡེབ་ཅིག་རེད། ཕྱི་རོལ་ཡུལ་གྱིས་མཐོང་ལམ་དུ་ཐོན་པ་ཐོག་མ་དེ་སྤྱི་ལོ ༢༠༡༥ ལོའི་ཟླ ༥ ཚེས ༢༨ ཉིན་ཏེའོ་ཡས་ཏོ(钓鱼岛)རྒྱལ་ཁབ་གསོལ་མགྲོན་ཁང་གི་འཁྲབ་སྟོན་དེ་རེད།
༼ རེ་བའི་ཞིང་ས་ན༽ཞེས་པའི་དམར་པོའི་བསྟོད་གླུའི་དགོང་ཚོགས་དེ་རིག་གསར་བརྗེ་ཆེན་མོའི་སྐབས་ཀྱི་དམར་པོའི་བསྟོད་གླུ༼མཚོ་ཐོག་བསྐྱོད་པར་ཕྱོགས་སྟོན་གྲུ་པར་རྟེན༽ ཞེས་པས་སྒོ་འབྱེད་ནས། དེ་བཞིན༼གུང་ཁྲན་ཏང་མེད་ན་ཀྲུང་གོ་གསར་བ་མེད༽། ༼སྤྱི་ཚོགས་རིང་ལུགས་བཟང༽སོགས་དང་། གཞན་ཞི་ཅིན་ཕེང་བསྟོད་པའི་བསྟོད་གླུ་གསར་བ༼མོག་མོག་ཟ་ཁང༽དང༼ ཇི་ལྟར་མཚན་གསོལ་དགོས་པའང་མི་ཤེས༽ཞེས་པ་དང་། ད་དུང་ཞི་ཅིན་ཕེང་གི་བཟའ་ཟླ་ལྕམ་ཕེང་ལེ་ཡོན་སྐད་གྲགས་ཆགས་སྤྱད་ཀྱི་གླུ་དབྱངས༼ རེ་བའི་ཞིང་ས་ན༽ལ་སོགས་འཁྲབ་ལེན་བྱས་ཡོད་པ་རེད།
འཁྲབ་སྟོན་གྱི་སྐབས་སུ། གར་སྟེགས་ཀྱི་རྒྱབ་ལྗོངས་ངོས་སུ༼འཛམ་གླིང་མི་དམངས་མཐུན་སྒྲིལ་བྱས་ནས། ཨ་རི་བཙན་འཛུལ་བ་དང་དེ་ཡི་རྒྱུགས་ཁྱི་མཐའ་དག་ཕམ་པར་རྒྱག་དགོས༽ ཞེས་པའི་རིག་གནས་གསར་བརྗེ་ཆེན་མོའི་སྐབས་ཀྱི་ཁ་གཡང་སྒྲོག་ཚིག་ཀྱང་བཏོན་ཡོད་པ་རེད།
མི་དམངས་ཚོགས་ཁང་ཆེན་མོའི་ནང་རིག་གནས་གསར་བརྗེ་ཆེན་མོར་མཛེས་རྒྱན་སྤྲས་པའི་མཉམ་སྒྲོག་གླུ་གཞས་འཁྲབ་སྟོན་དགོང་ཚོགས་ཆེན་མོ་བསྟན་པའི་གནས་ཚུལ་དེ་བྱུང་རྗེས། རྒྱ་ནག་གི་དྲྭ་རྒྱའི་སྟེང་རྩོད་པ་ཆེན་པོ་བསླངས་ཡོད་པའི་མ་ཚད། རྒྱ་ནག་གི་དམར་རབས་གཉིས་པ་དང་དམར་པོའི་ཏང་གི་མགྲིན་ཚབ་པའི་གཙོ་གྲས ༼གོ་ལའི་དུས་བབ༽ལ་སོགས་ཀྱིས་སྐྱོན་བརྗོད་བྱས་ཡོད་པ་རེད། དེ་ཡང་རྒྱ་ནག་རྒྱལ་ཡོངས་སྲིད་གྲོས་ལྷན་ཚོགས་ཀྱི་ཚོགས་གཞོན་ཟུར་པ་མཱ་ཝེན་རུས་ཀྱི་བུ་མོ་མཱ་ཞོ་ལེ་ཡིས༼ རེ་བའི་ཞིང་ས་ན༽ཞེས་པའི་གླུ་གཞས་འཁྲབ་སྟོན་དགོང་ཚོགས་དེ་ལ་སྐྱོན་བརྗོད་དང་ཉེས་འཛུགས་ཀྱི་གཏུག་ཡིག་ཅིག་རྒྱ་ནག་དབུས་གཞུང་སྒྲུབ་ཁང་གི་འགན་འཛིན་ལེ་ཀྲན་ཧྲའུ་ཡི་མཚན་ཐོག་ལ་ཕུལ་ནས། ༼ རེ་བའི་ཞིང་ས་ན༽ཞེས་པའི་དགོང་ཚོགས་དེ་བལྟས་རྗེས། རིག་གནས་གསར་བརྗེ་ཆེན་མོ་རོ་ལངས་རྒྱག་རྒྱུའི་ཚོར་བ་ཞིག་སྐྱེས་སོང་ན། དེ་ཡིས་ཏང་གི་ཕྱི་འབྲེལ་སྲིད་ཇུས་དང་ལམ་ལུགས་ལ་འགལ་རྐྱེན་བཟོས་ཡོད་པས། དེ་ནི༼རྩ་འཛུགས་ཡོད་པ་ལྐོག་ཇུས་ཡོད་པ་འཆར་གཞི་ཡོད་པའི་ཏང་གི་ཆབ་སྲིད་སྒྲིག་གཞི་དང་འགལ་བའི་དོན་རྐྱེན༽ཞིག་རེད། དེ་བས་ན། རྒྱ་ནག་དབུས་གཞུང་གིས་ངེས་པར་དུ་ཟླ ༥ ཚེས ༢ ཉིན་གྱི་དགོང་ཚོགས་དེའི་གཙོ་སྐྱོང་ལས་ཁང་དང་རྒྱབ་ཀྱི་ཇུས་འདོན་ལས་ཁང། དེ་བཞིན་གོང་རིམ་འགོ་ཁྲིད་ལས་ཁང་དག་གིས་ཏང་གི་ཆབ་སྲིད་སྒྲིག་གཞི་དང་རྒྱབ་འགལ། ཏང་གི་ཚོགས་ཆེན་ཐེངས་བཅུ་གཅིག་པའི་ཚང་འཛོམས་ཚོགས་དུས་དྲུག་པའི་ཆོད་དོན་དང་རྒྱབ་འགལ་གྱི་སྤྱོད་ངན་ལ་རྟོག་དཔྱད་ནན་མོ་བྱེད་དགོས་ཞེས་རེ་སྐུལ་ནན་མོ་བཏོན་ཡོད་པ་རེད།
དེ་བཞིན་དུ། གཡོལ་ཐལ་ཚོགས་ཁག་གི་རྟེན་གཞི་རུ་འབོད་པའི་རྒྱ་ནག་གཞུང་འབྲེལ་སྨྱན་བྱད་གོ་ལའི་དུས་བབ་ཀྱིས་ཀྱང་སྤྱི་ཟླ ༥ ཚེས ༦ ཉིན། ཁ་བྱང་ལ ༼“མཚོ་ཐོག་བསྐྱོད་པར་ཕྱོགས་སྟོན་གྲུ་པར་རྟེན” ཞེས་པའི་གླུ་དབྱངས་བླངས་ན་ཉན་མཁན་ག་ཚོད་ཅིག་ཡོད་དམ༽ཟེར་བའི་དཔྱད་བརྗོད་རྩོམ་ཡིག་སྤེལ་ནས། དགོང་ཚོགས་དེར་གཞུང་ཕྱོགས་ཀྱི་རྒྱབ་ལྗོངས་ཡོད་པར་ཡིད་ཆེས་བྱེད་ཐབས་མེད་པ་དང་། དེ་ལྟ་བུའི་རྩོད་པ་བསླང་གཞིའི་ལས་དག་ལ་སྤྱི་ཚོགས་གཙོ་གྲས་སུ་དགའ་བསུ་མེད་ཅེས་བཀོད་འདུག
དེ་སྔའི་གསར་འགྱུར་སྡེ་ཁག་དང་སྲང་ལམ་ཏུ་སྦྱར་བའི་དྲིལ་བསྒྲགས་བརྡ་སྦྱོར་ལ་གཞིགས་ན། ༼ རེ་བའི་ཞིང་ས་ན༽ཞེས་པའི་མཉམ་སྒྲོག་གླུ་གཞས་འཁྲབ་སྟོན་ཆེན་མོ་དེ་ནི༼རྒྱ་ནག་དབུས་དྲིལ་བསྒྲགས་ལྷན་ཁང་སྤྱི་ཚོགས་རིང་ལུགས་ཀྱི་ཡང་སྙིང་གི་རིན་ཐང་ལྟ་བ་དྲིལ་བསྒྲགས་གཞུང་སྒྲུབ་ཁང༽དང་། རྒྱ་ནག་རྒྱལ་སྤྱིའི་རིག་གཞུང་བརྗེ་རེས་ལྟེ་གནས། གུང་ཆིན་ཐོན་རྒྱ་ནག་དབུས་མ་འོངས་སྐར་ཆེན་རྒྱལ་ཡོངས་རྩ་འཛུགས་ཁང་། རྒྱ་ནག་གླུ་གཞས་ཟློས་གར་ཁང་བཅས་ཡིན་པ་དང་། དགོང་ཚོགས་ཀྱི་འཛིན་བྱང་རིན་གོང་དམངས་སྒོར ༣༨༠ ནས ༢༠༨༠བཅས་ཡོད་པ་རེད།